އީދު ކުޅިވަރުގެ ތެރެއިން ރ. މީދޫ ކާފާބެ – Dhen.mv\nއާމިނަތު ސަަޒްރާ July 20, 2021 - 10:18 pm\nބޮޑު އީދުގައި ރަށްރަށުގައި ތަފާތު ގިނަ ކުޅިވަރުތައް ކުޅެއެވެ. ރޭގަނޑުގެ މާލި ކުޅުމާއި ބޮޑުމަސް ނެރުމުގެ އިތުރުން އަދިވެސް ތަފާތު އެކި ކުޅިވަރުތައް ކުޅެމުންދެއެވެ. އީދުގައި ރާއްޖޭގެ އެކި ރަށްރަށުގައި ކުޅޭ ކުޅިވަރުތައް ތަފާތެވެ. މި ގޮތުން ރ.މީދޫގައި އީދުގައި ކުޅޭ ހާއްސަ ކުޅިވަރެއް ކަމުގައިވާ "ކާފާބެ"އަކީ ވެސް ޚާއްޞަ ކުޅިވަރެކެވެ.\n"ކާފާބެ" އަކީ ވަށް ބައްޓަމަށް ހަދާ މާއްޔެކެވެ. ކުޅޭމީހުން ވަކިނުވާ ގޮތަށް ހަދައި، ވައްކޮށް ހަދާފައި ދެފަޔާއި ދެއަތް އަދި ބޮލަށް ވެސް ހިމަކޮށް ދިގުކޮށް ގޯނި އޮޅައިފައި ހުރެއެވެ. އަދި ބޮލުގައި ކޯންއެއްގެ ސިފައަށް މައްޗައް ހިމަކޮށް ހަދާފައި ކޮޅަށް ކުޑަ ރުކެއް ޖަހައިފައި ހުރެއެވެ. އަދި މޫނުމަތީގައި މާސްކެއް އަޅައިފައި ހުރެއެވެ.\n"ކާފާބެ ވަށްކޮށް ހަދަން ކުރިން އަހަރުމެން އެޔަށް ލައްވަނީ މަގޫފަތް. މިހާރު ބެޑު ނުވަތަ ސްޕަންޖު ލައްވަނީ.." ކާފާބެ ހަދާގޮތާ ބެހޭ ގޮތުން އެކުވެރިއަކު ކިޔައިދިނެވެ.\nކާފާބެ ކުޅިވަރުގައި ދައްކުވައިދެނީ އޮޑި މޫދަށް ބާލައިގެން މަހަށް ގޮސް ދިވެހިން އިހުގެ މަސްވެރިކަން ކުރާގޮތެވެ. ކާފާބެ ހަދާމީހުން ކާފާބެއަށް ވެގެން ނުކުންނަނީ މަގުމައްޗަށެވެ. ކުޅިވަރު ފެށުމަށް ކާފާބެތައް މަގުމައްޗަށް ނުކުންނާނީ އީދު ފުރަތަމަ ދުވަހުގެ ރޭ 10 ޖަހާއިރުއެވެ. ކާފާބެތައް މަގުމައްޗައް ނުކުމެ ކެޔޮޅު މީހާގެ ގޮވައިލުމަށް އިންތިޒާރު ކުރާނެއެވެ. ދެން ކެޔޮޅު މީހާ ކާފާބެއަށް ގޮވާ އެންދަމާށޭ ބުނީމައި އެންދަމައިގެން ކެޔޮޅު މީހާގެ "ކޮމާންޑާ" އެއްގޮތަށް މަސްވެރިކަން ކުރެއެވެ. އަދި ކިޔެވެލިތައް ކިޔަވައި މޫސުމަށް ބަލައި މަސްވެރިކަން ކުރިއަށް ގެންދެއެވެ.\nކާޕާބެ ކުޅިވަރުގައި ރަށުގެ ޒުވާނުން ބައިވެރިވާއިރު ރަށުގެ ކުދިބޮޑު ރައްޔިތުން ކާފާބެ ބަލަން ދެއެވެ. މިކުޅިވަރަކީ ކާބަފައިންގެ ޒަމާނުންސުރެ އެރަށުގައި ކުޅެމުން އައި ކުޅިވަރުތަކުގެ ތެރެއިން ކުޅިވަރެކެވެ.\nޗައިނާގެ ރައްދު ނަޝީދަށް: ބާރު ދައްކަން ކުރާ މަސައްކަތަށް އެ ގައުމުން ފާޅުގަ ދެކޮޅު ހަދާނެ\nކުޑަކުދިން ލައްވާ އިމާމްވެ ނަމާދު ނުކުރުވުމަށް އިސްލާމިކް މިނިސްޓްރީން އަންގައިފި\n"މަޒްލޫމް" ރިވިއު: މިފަހަރުވެސް ފެނުނީ އެހެން ލެވަލެއްގެ މޮޅު ސަސްޕެންސެއް!


Viheumun jehi masthah viruvaalamaa hingaa !\nވިހެއުމުން ޖެހި މަސްތައް ވިރުވާލަމާ ހިނގާ !\nކައިވެންޏަށްފަހު ލިބޭނެ އެންމެ އުފާވެރި ހަބަރަކީ ބަލިވެ އިންކަން އެނގޭ ހަބަރެވެ. އެވަގުތުން ފެށިގެން ދަރިފުޅު ދުނިޔެއަށް ފުރަތަމަ ނޭވާލާން ވާއިރަށް ވެވުނު އެންމެ ފުރިހަމައަކަށް ތައްޔާރުވެ އެވެ.\nވޭތުކުރާ ނުވަ މަހުގައި އަބަދު ބަނޑުހައިވެފައި އެކިކަހަލަ އެއްޗެހި ކާހިތްވާން ފަށައެވެ. ޖަންކު ފުޑް ފަދަ ކާނާތައް ގިނައިން ކެވެންފަށައެވެ. ނަތީޖާއެއްގެ ގޮތުން ވިހެއުމަށް ފަހު ވަރަށް ފަލަވެއެވެ. ވިއެއުމުން ބަނޑުލުމާއި ކައިގެ ބަނޑުލުމަކީ ތަފާތު ދެކަމެއް ނަމަވެސް ބަނޑު ހިންދުމަކީ ވަރަށް އުދަނގޫ ކަމެކެވެ.\nއެފްރިކާގެ ޑާރެސް ސަލާމް ސިޓީއަށް ނިސްބަތްވާ މަރީސްޓެއްލާ ވިހެއުމަށްފަހު 32 ކިލޯ ވިރުވާލި ގޮތުގެ ވާހަކަ އަކީ އެހެންމީހުންނަށް ނަމޫނާ ވާހަކަ އެކެވެ. ވިހެއުމަށްފަހު އެހާ ބޮޑުތައް ވިރުުވާލުމަކީ ފަސޭހަކަމެއް ނޫނެވެ. އަދި ގިނަ ދުވަހުގެ މަސައްކަތެއްވެސް މެއެވެ.\nމަރީސްޓެއްލާ ނޫހަކަށް ދިން އިންޓަވިއު އެއްގައި ބުނެފައި ވަނީ ވިިހެއުމަށް ފަހު ފުރަތަމަ ދުވަހު ކިރާލުމަށް ކައްޓާއަށް އެރިއިރު ހުރީ 105 ކިލޯކަމަށެވެ. އަދި މިހާރު ހުންނަނީ 73 ކިލޯ ކަމަށެވެ.\nއަދި ކޮންމެ ދުވަހަކު ބައި ގަޑިއިރު ހިނގުމުގެ އިތުރުން ކެއުމަށް ވެސް ވަރަށް ބޮޑެވި ބަދަލުތަކެއް ގެނައި ކަމަށެވެ. އެގޮތުން ފުރަތަމަ ދުވަސްވަރު ގިނައިން ކާހިތްވާ ކަމަށާއި އެހެން ނަމަވެސް ކުޑަ ހިތްވަރެއް ކޮށްލާފާ ކާ މިންވަރު މަދުކުރީ ކަމަށް މަރީސްޓެއްލާ ބުނެފައި ވެއެވެ.\nމަރީސްޓެއްލާ ވަނީ ވިހެއުމަށް ފަހު ހިކެއް ބޭނުންވާ ފަރާތްތަކަށް އޭނަގެ ހިޔާލު ބުނެދީފައެވެ.\nއެގޮތުން ފުރަތަމަ ކަމަކަށް ބުނެފައި ވަނީ އަބަދުވެސް ޕޮޒެޓިވް ކޮން ވިސްނުމަށެވެ. ގިނަ ދުވަަހުން ނަތީޖާއެއް ފެނުނު ނަމަވެސް ހިތްވަރު ދެރަނުކުރުމަށެވެ. އަދި ހަށިގަނޑުދެކެ ލޯބިވެ ސިއްހަތު ރަނގަޅު ހަށިގަނޑެއް ބޭނުންވާކަށް އަމިއްލައަށް ވިސްނުމަށެވެ.\nދެވަނަ ކަމަކަށް ދުވަން ފެށުމެވެ. ކޮންމެ ހަފްތާއަކު6ދުވަހު5ކިލޯ މީޓަރަށް ދުވުމަށެވެ. އެކަމަކު4ބަޔަށް ބައި ކުރަމުން މަދު މަދުން ކަމަށެވެ. އަދި ހަފްތާގެ އެއްދުވަހު 8 ކިލޯ މީޓަރަށް ދުވުމަށެވެ. އަދި ދުވާނެ ސްޕީޑް ދުވަސް ދުވަހުން އިތުރުކުރާނީ ކަމަށެވެ. އޭގެ އިތުރުން ހަފްތާއަކު ހަތަރު ދުވަހު ކަސްރަތު ކުރުމަށެވެ. ގޭގައިވެސް ކަސްރަތު ކުރެވިދާނެއެވެ.\nތިންވަނަ ކަމަކަށް ކާ އެއްޗެއްސަށް ބަދަލު ގެނެސް ކާ މިންވަރު މަދުކުރުމަށެވެ. އެގޮތުން ހަކުރާއި ޖަންކުފުޑް އެއްކޮށް ފުހެލުމަށެވެ. އަދި އޭގެ ބަދަލުގައި ފައިދާ ހުރި ކާނާ އަށް ބަދަލު ކޮށްލުމަށެވެ. މޭވާވެސް ކާށެވެ. އެހެން ނަމަވެސް ގިނަކުރަންވީ ތަރުކާރީ އާއި ޕްރޮޓީންގެ ބާވަތްތަށް ކަމަށެވެ. އަދި ކޮންމެ ދުވަހަކު3ލީޓަރު ފެން ބުއިމަކީ ވަރަށް ވަރުޖައްސައިދޭ ކަމެއް ކަމަށެވެ. ހެނދުނު ނާސްތާއެއްގެ ގޮތުގައި މަރީސްޓެއްލާ ބޭނުންކުރަނީ އެއްފަޅި ފަޅޯ އަދި 200 މލ ކެބެޖް ޖޫހެއެވެ. ފަޅޯ އަކީ ހަޖަމުގެ ނިޒާމަށް ވަރަށް ފައިދާހުރި މޭވާ އެއް ކަމަށާއި ކެބެޖް ޖޫހުގެ ރަހަ ހަމަޖައްސާނީ ބޯން ކެރޭނެ ވަރަކަށް ކަމަށް އޭނާ ބުނެފައި ވެއެވެ.\nވިހެއުމަށްފަހު ހަށިގަނޑުގައި ޖަހާފައި ހުރި މަސްތައް ދުއްވާލުމަކީ އުދަނގޫ ކަމެކެވެ. އެކަމަކު ނުވާނެ ކަމެއްވެސް ނޫނެވެ. ބޭނުންވާނީ އާއިލާ އަދި ފިރިމީހާގެ އެހީތެރިކަމާއި ހިތްވަރު ކަމަށް މަރީސްޓެއްލާ ބުނެފައި ވެއެވެ.


Katrina aai Vijeyge film faskoffi | Mihaaru\nކެޓްރީނާ އާއި ވިޖޭގެ ފިލްމު މުއްދަތެއް ނެތް ގޮތަށް ފަސްކޮށްފި\nވިޖޭ އަދި ކެޓްރީނާ.\n28 އެޕްރީލް 2021 - 08:30\nތަމަޅަ އެކްޓަރު ވިޖޭ ސެތުޕަތީ އާއި ބޮލީވުޑްގެ ބަތަލާ ކެޓްރީނާ ކައިފް ކުޅެން ސޮއިކޮށްފައި އޮތް ފިލްމު "މެރީ ކްރިސްމަސް" ގެ މަސައްކަތް މުއްދަތެއް ނެތް ގޮތަށް ފަސްކޮށްފި އެވެ.\nވިޖޭ ބުނީ ފިލްމު ފަސްކުރީ މި މަހުގެ 15 ގައި ޝޫޓިން ފަށަން ތައްޔާރުވެގެން ތިއްބައި ކެޓްރީނާ އަށް ކޮވިޑް-19 ޖެހުމުގެ އިތުރަށް މިހާރު އިންޑިއާގައި އެ ބަލީގެ ހާލަތު ވަރަށް ބޮޑަށް ގޯސްވެފައިވާތީ ކަމަށެވެ. މި މަހުގެ ކުރީކޮޅު ކެޓްރީނާ އަށް ކޮވިޑް ޖެހުނަސް އޭނާ މިހާރު ހުރީ ބަލިން ރަނގަޅުވެފަ އެވެ. ކެޓްރީނާ ސޮއިކޮށްފައި ހުރި ފިލްމުތަކުގެ ތެރެއިން ސަލްމާ ޚާންގެ "ޓައިގާ 3" އަކީ ޝޫޓިން ފަށާފައި އޮތް ފިލްމެކެވެ.\nވިޖޭ ބުނި ގޮތުގައި "މެރީ ކްރިސްމަސް" ގެ މަސައްކަތް ދެން ފަށާނީ ކޮވިޑްގެ ހާލަތު ރަނގަޅުވި އިރަކުންނެވެ. މި ފިލްމަކީ "އަންދާދުން" ގެނެސްދިން ޑައިރެކްޓަރު ސްރީރާމް ރަގްވަންގެ ތުރިލާއެކެވެ.\nމީޑިއާތަކުން ކުރިން ރިޕޯޓްކޮށްފައިވާ ގޮތުގައި އާންމުކޮށް އިންޑިއާގައި ހަދާ ތިން ގަޑިއެއްހާ އިރުގެ ފީޗާ ފިލްމުތަކާ ހިލާފަށް "މެރީ ކްރިސްމަސް" އަކީ 90 މިނިޓްގެ ފިލްމެކެވެ. އަދި އޭގެ ބޮޑު ބައި ޝޫޓްކުރާ ގޮތަށް އޮތީ ޕޫނޭގަ އެވެ.\nKatrina aai Vijay ah Merry Christmas\nމި ފިލްމުގެ މަސައްކަތް މަޑުޖައްސައިލަން ޖެހުނު އިރު ސްރީރާމް އޮތީ ވަރުން ދަވަނާ އެކު "އެއްކީސް" ނަމުގައި ބައޮގްރަފިކަލް ޑްރާމާއެއް ވެސް ހަދަން 2019 ގައި އިއުލާންކޮށްފަ އެވެ. އެ ފިލްމުގެ މަސައްކަތް ފަށާ ގޮތަށް އޮތީ "މެރީ ކްރިސްމަސް" އަށް ފަހު އެވެ.


Safari massala: Hafthaa eh vandhen vaigai hifumah fahu handhaan nathaali ithuru massala eh? – adduLIVE\nސަފާރީ މައްސަލަ: ހަފްތާއެއް ވަންދެން ވައިގައި ހިފި އިތުރު މައްސަލައަކަށް؟\nJul 05, 2020, 09:53 އަހުމަދު ނަސޫހް\nޖިންސީ ގޯނާގެ ޝިކާއަރަކަށްވި އަންހެން މީހާ - ފޮޓޯ: މިހާރު\nޖިންސީ ގޯނާގެ ގިނަ މައްސަލަތަކެއް ފެންމަތިވަމުން އަންނަ މިދަނޑިވަޅުގައި ހުޅުމާލޭ ފަޅުގައި އަޅާފައި އޮތް ސަފާރީއެއްގައި އަންހެނަކަށް ޖިންސީ ގޯނާ ކުރި މައްސަލަ ވަރަށް ގަދައަށް ވައިގައި ހިފި ނަމަވެސް ދެތިން ދުވަސް ފަހުން މައްސަލަ އޮއްބާލެވިފައިވާ ކަމަށް ބެލުމުގެ ފުރުސަތު އެބަ އޮތެވެ.\nމިމައްސަލާގައި ކަން ހިނގި ގޮތާމެދު ސުވާލު އުފެދޭ ގިނަ ކަންތައްތަކެއް ފުލުހުންގެ ފަރާތުން ވެސް ފެނި، ޖަވާބެއް ލިބިފައެއް ނެތެވެ. ކެންޔާ އަންހެނަކަށް ދެ ފިރިހެނުން ވެގެން ގޯނާ ކުރުމުން އޭނާ މޫދަށް ފުންމާލީ ސަލާމަތް ވުމަށެވެ.\nނަމަވެސް ޑިންގީގައި އޭނާ ނެގީވެސް އޭނާ ބުނާގޮތުގައި ގޯނާ ދިން މީހުންނެވެ. ފުލުހުންނަށް ގޮވައި އެހީ އަށް އެދުމުން ފުލުހުން އައިސް އެ ދެމީހުން ހައްޔަރުކުރި ކަމަށާއި ނަމަވެސް ބަންދުން ދޫކޮށްލީ މަތިން ފޯނު ކޯލެއް އައިސްގެން ކަމަށް ކުރިން ޚަބަރު ފެތުރުނަސް، ފުލުހުންގެ ރަސްމީ ބަހަކީ، ބަންދުން ދޫކޮށްލީ ބަހައްޓަން ޖެހޭނެ ސަބަބެއް ނެތުމުންނެވެ.\nމަސްތުގެ ހާލަތުގައި އެއިން މީހަކު ހުރި ކަމަށް ފެންނަ ފެނުމުން ނުބެލެވޭ ކަމަށް ފުލުހުން ބުނި ނަމަވެސް، ރާއްޖޭގައި އާންމު އުސޫލުން ކަން ހިނގާ ގޮތަކީ، އާދައިގެ ބަޔަކު އެފަދަ ހާލަތެއްގައި ފެނުނު ނަމަ ބަންދުކޮށް ޓެސްޓު ކުރުމަށް ފަހު ނޫނީ މިނިވަން ކޮށްފައެއް ނެތެވެ. މިއީ މިފަދަ ކަންކަން ތަޖުރިބާ ކުރި ފަރާތްތަކުގެ ބަހެވެ.\nފުލުހުން ބުނީ މިއީ ރޭޕްގެ މައްސަލައެއް ނޫން ކަމަށެވެ. ގޯނާ ލިބުނު އަންހެން މީހާވެސް، ރާއްޖޭގެ އެންމެ އިތުބާރުހިފޭ އެއް ނޫސް މަޖައްލާ ކަމަށްވާ "މިހާރު" ނޫހަށް ދިން އިންޓަވިއުގައި ވެސް ތަކުރާރުކޮށް ބުނީ ރޭޕް ނުކުރާ ކަމަށާއި، ޖިންސީ ގުނަވަނުގައި ގަދަކަމުން އަތްލި ކަމަށެވެ.\nފުލުހުން ބުނެފައިވަނީ މިމައްސަލަ ނިންމާފައި ނުވާ ކަމަށެވެ. ނަމަވެސް ތަހުގީގު ކުރިއަށްދާ ކަމަށް ބުނެ މައްސަލާ ގުޅޭގޮތުން އިތުރު މައުލޫމާތެއް ދޭން ފުލުހުން ދެކޮޅު ހަދައެވެ.


2560 21 77 ونصرناه من القوم الذين كذبوا بآياتنا إنهم كانوا قوم سوء فأغرقناهم أجمعين\nއަދި ތިމަންރަސްކަލާނގެ آية ތައް ދޮގުކުރި މީހުންގެ ކިބައިން (އެކަލޭގެފާނު ސަލާމަތްކުރައްވައި) ތިމަންރަސްކަލާނގެ އެކަލޭގެފާނަށް نصر ދެއްވީމެވެ. ހަމަކަށަވަރުން، އެއުރެންވީ ނުބައިކަމުގެ أهل ވެރި ބަޔަކު ކަމުގައެވެ. ފަހެ، ތިމަންރަސްކަލާނގެ އެއުރެން އެންމެން غرق ކުރެއްވީމެވެ.\nއަދި داود ގެފާނާއި، سليمان ގެފާނު ހަނދުމަކުރާށެވެ! قوم ގެމީހުންގެ ބަކަރިތަކެއް ދަނޑަކަށްވަދެ، ރޭގަނޑުގައި ހުއިހެފި مسألة ގައި، އެ ދެބޭކަލުން (ދެގޮތަށް) حكم ކުރެއްވި ހިނދެވެ. އަދި އެ ދެބޭކަލުން ކުރެއްވި حكم ގެ މައްޗަށް ތިމަންރަސްކަލާނގެ ހެކިވެވޮޑިގެންވަމެވެ.\nފަހެ، ތިމަންރަސްކަލާނގެ سليمان ގެފާނަށް އެ حكم ވިސްނައިދެއްވީމެވެ. އަދި އެއިން ކޮންމެ ބޭކަލަކަށްމެ حكمة އާއި، علم ދެއްވީމެވެ. އަދި داود ގެފާނާއެކުގައި، تسبيح ކިޔާ ތަކެތިކަމުގައި، ފަރުބަދަތަކާއި، ދޫނިތައްލެއްވީމެވެ. އަދި ތިމަންރަސްކަލާނގެ (އެ ހުރިހާ ކަމެއް) ކުރެއްވީމެވެ.\nއަދި ހަނގުރާމައިގައި، ތިޔަބައިމީހުން ރައްކާތެރިކުރުމަށް، ތިޔަބައިމީހުންނަށްޓަކައި، ދަހަނާހަދާނޭގޮތް ތިމަންރަސްކަލާނގެ އެކަލޭގެފާނަށް އުނގަންނައިދެއްވީމެވެ. ފަހެ، ތިޔަބައިމީހުންނީ شكر ކުރާ ބަޔެއް ހެއްޔެވެ؟\nއަދި ތިމަންރަސްކަލާނގެ، سليمان ގެފާނަށް ވައިރޯޅި ގަދަޔަށްޖެހޭ ގޮތުގައި (އެ) خدمة ތެރި ކުރެއްވީމެވެ. ތިމަންރަސްކަލާނގެ އެ ބިމުގައި، بركات ލެއްވި ބިމަށް، އެކަލޭގެފާނުގެ އަމުރުފުޅަށް، އެ ވައިރޯޅި ހިނގައިދާގޮތުގައެވެ. އަދި ތިމަންރަސްކަލާނގެ ކޮންމެކަމެއް ދެނެވޮޑިގެންވަމެވެ.\nއަދި شيطان ންގެ ތެރެއިން، އެކަލޭގެފާނަށްޓަކައި، ފީނާބަޔަކު (خدمة ތެރި ކުރެއްވީމެވެ.) އަދި އެނޫން އެތައް މަސައްކަތެއް އެބަޔަކު ކުރެތެވެ. އަދި ތިމަންރަސްކަލާނގެ އެ ބަޔަކު ބަލަހައްޓަވައި، ރައްކާތެރިކުރެއްވީމެވެ.\nއަދި أيوب ގެފާނު، އެކަލޭގެފާނުގެ ވެރިރަސްކަލާނގެއަށް دعاء ކުރެއްވި ހިނދު، ހަނދުމަކުރާށެވެ! ހަމަކަށަވަރުން، މިއަޅާޔަށް ދަތިކަމާއި، އުނދަގޫ ޖެހިއްޖެއެވެ. އަދި އިބަރަސްކަލާނގެއީ، رحمة ލައްވާ، އެންމެ رحمة ވަންތަ ރަސްކަލާނގެއެވެ.\nފަހެ، ތިމަންރަސްކަލާނގެ އެކަލޭގެފާނަށް އިޖާބަދެއްވައި، އެކަލޭގެފާނަށް ޖެހިފައިވާ ދަތި حال ފިއްލަވައި، އަދި އެކަލޭގެފާނަށް އެކަލޭގެފާނުގެ أهل ންނާއި، އެ أهل ންނާއެކު ހަމަ އެފަދަ أهل ން ދެއްވީމެވެ. ތިމަންރަސްކަލާނގެ حضرة ން ލެއްވި رحمة އެއް ކަމުގައެވެ. އަދި އަޅުކަންކުރާ މީހުންނަށް، ހަނދާންކޮށްދިނުމެއް ކަމުގައެވެ.\nއަދި إسماعيل ގެފާނާއި، إدريس ގެފާނާއި، ذوالكفل ގެފާނު ހަނދުމަކުރާށެވެ! އެއިން ކޮންމެ ބޭކަލަކުވަނީ، ކެތްތެރިންގެ ތެރެއިންނެވެ.\nއަދި އެބޭކަލުން ތިމަންރަސްކަލާނގެ رحمة ގެ ތެރެޔަށް ވެއްދެވީމެވެ. ހަމަކަށަވަރުން، އެބޭކަލުންވަނީ، صالح ންގެ ތެރެއިންނެވެ.\n0 ... 245.9 246.9 247.9 248.9 249.9 250.9 251.9 252.9 253.9 254.9 256.9 257.9 258.9 259.9 260.9 261.9 262.9 263.9 264.9 ... 623


ACC inn corruption ge massala balaa kamah bunumun emme fahun Maha suspend koffi!\nޓްރާންސްޕޯޓް މިނިސްޓްރީގެ އެގްޒެކެޓިވް ޑިރެކްޓަރުގެ މަގާމަށް އައްޔަންކުރި މަހްމޫދު ޝަފީގް (މަހާ)--\nއޭސީސީން ކޮރަޕްޝަނުގެ މައްސަލަ ބަލާ ކަމަށް ބުނުމުން އެންމެ ފަހުން މަހާ ސަސްޕެންޑުކޮށްފި!\nކޮރަޕްޝަނުގެ ބޮޑެތި ތުހުމަތުތަކެއް ކުރެވިފައިވާ މަހްމޫދު ޝަފީގު (މަހާ) ގެ މައްސަލައެއް އެންޓި-ކޮރަޕްޝަން ކޮމިޝަން (އޭސީސީ) އިން ތަހުގީގު ކުރަމުންދާ ކަމަށް އެންމެ ފަހުން ބުނުމުން އޭނާ ޓްރާންސްޕޯޓް މިނިސްޓްރީގެ އެގްޒެކްޓިވް ޑިރެކްޓަރު ކަމުން މިއަދު ސަސްޕެންޑުކޮށްފި އެވެ.\nމަހާ އެ މަގާމަށް ހަމަޖެއްސީ އޭނާގެ އެފަދަ މައްސަލައެއް ނެތް ކަމަށް އޭސީސީން ކުރިން ބުނުމުންނެވެ. އެކަމަކު އެފަދަ މައްސަލައެއްގެ މައުލޫމާތު ސީއެންއެމް އިން ރިޕޯޓުކުރުމުން، މިއަދު އެންމެ ފަހުން އޭސީސީން ވަނީ މަހާގެ މައްސަލަ ބަލަމުންދާކަން ރައީސް އޮފީހަށް އަންގާފަ އެވެ.\nރައީސް އޮފީހުގައި މިއަދު އޮތް ނޫސްވެރިންގެ ބައްދަލުވުމެއްގައި ރައީސުލްޖުމްހޫރިއްޔާ އިބްރާހީމް މުހައްމަދު ސާލިހު ވިދާޅުވީ މީހަކު މަގާމަށް އައްޔަން ކުރަނީ ފުލުހުންނާއި އޭސީސީން ހޯދަންޖެހޭ މައުލޫމާތު ހޯދުމަށްފަހު ކަމަށެވެ. އަދި މަހާ އެ މަގާމަށް އައްޔަން ކުރީ އެ ދެތަނުގެ ކްލިއަރެންސް ލިބުމުން ކަމަށް ރައީސް ވިދާޅުވިއެވެ.\nއެކަމަކު މިއަދު މެންދުރު އޮތް ނޫސްވެރިންގެ ބައްދަލުވުން ފެށުމުގެ ކުޑައިރުކޮޅެއް ކުރިން އޭސީސީގެ ސިޓީއެއް ރައީސް އޮފީހަށް ލިބިފައިވާކަން ރައީސް ހާމަކުރެއްވި އެވެ. އެއާއެކު ރައީސް ސޯލިހު ވިދާޅުވީ މައްސަލައިގެ ތަހުގީގު ނިމެންދެން މަހާ މަގާމުން ސަސްޕެންޑު ކުރައްވާނެ ކަމަށެވެ.\n"އެހެންވީމަ ޒީރޯ ޓޮލެރެންސް ހިފެހެއްޓުމަށް އޭސީސީގެ އެންގުމާ އެއްގޮތަށް ކުރިއަށް ގެންދާނަން،" ރައީސް ވިދާޅުވި އެވެ.\nއެ ނޫސްވެރިންގެ ބައްދަލުވުމަށް ފަހު މަހާ ވަނީ މަގާމުން ސަސްޕެންޑުކޮށްފަ އެވެ. އެކަމާ ގުޅިގެން ކުރެއްވި ޓްވީޓެއްގައި މަހާ ވަނީ ރައީސްގެ ނިންމެވުމަށް އިހުތިރާމް ކުރައްވާ ކަމަށް ވިދާޅުވެފަ އެވެ.\nމަހާގެ މައްޗަށް ކުރެވެނީ ސައުދީ އަރަބިއްޔާ އިން ދިވެހި ސަރުކާރަށް ހަދިޔާކުރި ކާރެއް ގަވާއިދާ ޚިލާފަށް ރަޖިސްޓްރީ ކޮށްދިނުމާއި، ނޯތު ކޮރެއާ އަށް ވަގަށް ތެޔޮ އެތެރެކުރި އުޅަނދުގެ މައުލޫމާތުތައް ޓްރާންސްޕޯޓް އޮތޯރިޓީގެ ތެރެއިން އޮޅުވާލުމުގައި ބައިވެރިވި ކަމުގެ ތުހުމަތެވެ.\nއޭނާގެ މައްސަލައެއް ނުބަލާ ކަމަށް ބުނެ އޭސީސީން ރައީސް އޮފީހަށް ސިޓީއެއް ފޮނުވިކަން ސީއެންއެމް އަށް ޔަގީންވި ނަމަވެސް އޭސީސީން އެކަން ދޮގު ކުރެ އެވެ. ރައީސް ސޯލިހު ވިދާޅުވި ގޮތުން ވެސް އޭސީސީން ވަނީ މަހާގެ މައްސަލައެއް ނުބަލާ ކަމަށް ރައީސް އޮފީހަށް އަންގާފަ އެވެ.\nއޭސީސީން އެފަދަ ގޮތަކަށް އަމަލު ކުރެއްވުމުން ރައީސް އޮފީހުގެ ތަރުޖަމާނު އިބްރާހިމް ހޫދު ވެސް ވަނީ އޭސީސީ އަށް ފާޑުވިދާޅުވެފަ އެވެ. ހޫދު ސީއެންއެމް އަށް ވިދާޅުވީ ކޮރަޕްޝަނުގެ ތުހުމަތެއް ކުރެވޭ މީހެއްގެ އެފަދަ ކަމެއް ނެތް ކަމަށް ދައުލަތުގެ މުއައްސަސާއަކަށް "އޮޅިގެން" ކަނޑައެޅިގެން ނުވާނެ ކަމަށެވެ.\nސީއެންއެމް އިން ބެލި ބެލުމުން އެނގޭ ގޮތުގައި މަހާ ޓްރާންސްޕޯތްގެ އެގްޒެކްޓިވް ޑައިރެކްޓަރަކަށް އައްޔަން ކުރީ އެމްޑީޕީ ސްލޮޓެއްގަ އެވެ. އަދި އެމްޑީޕީން ތެރޭން އޭނާ އަށް އެ މަގާމު ހޯދައިދޭން ބާރު އެޅީ އެ ޕާޓީ އަށް ނިސްބަތްވާ މަޖިލީހުގެ ދެ މެމްބަރެއް ކަމަށް ވެއެވެ.\nކޮރަޕްޝަން އޭސީސީ ރައީސް އޮފީސް\nމަހާ އަކީ މަގުމަތިން ގެއްލޭ ސައިކަލު ތައް އެހެންމީހުންގެ ނަމަށް ބަދަލުކުރުމުގެ އިސް މޭސްތިރި. ޗެސިސް ނަމްބަރު ބަދަލު ކުރަނީ ދިޓީވީ ހިންގި ޢިމާރާތުގެ ކައިރީ ހުންނަ ވޯކްޝޮޕުން\nމަހާގެ މައްސަލައެއް ނެތްކަމަށް އޭސީސީން ލިޔުން ދިނީ އޭސީސީގެ މެމްބަރު ސަފްވަތު. މަހާ އަކީ ސަފްވަތުގެ ޅިޔަނެއް. އެއީ ބޮޑު އޮޅުވާލުމެއް. މިކަންތައް ރައީސް އޮފީހުންނާއި މަޖިލީހުގެ މިނިވަން މުއައްސަސާތަކާ ބެހޭ ކޮމެޓީން ބަލަންޖެހޭ. އެކަން ބަލަން ގޮވާލަން.


Napoli in fahu vaguthu Liverpool balikoh group ge evvana ah - One Online\nނަޕޯލީ އާއި ލިވަޕޫލް ބައްދަލުކުރި މެޗުގެ ތެރެއިން. ފޮޓޯ: ޓުވިޓާ\nނަޕޯލީން ފަހު ވަގުތު ލިވަޕޫލް ބަލިކޮށް ގްރޫޕްގެ އެއްވަނައަށް\nޔުއެފާ ޗެމްޕިއަންސް ލީގުގައި ރޭ ނަޕޯލީގެ އަމިއްލަ ދަނޑުކަމަށްވާ ސްޓާޑިއޯ ސަން ޕައޮލޯގައި ކުޅުނު މެޗުގެ އެންމެ ފަހުވަގުތު ކާމިޔާބުކުރި ލަނޑާއެކު އެޓީމުން ލިވަޕޫލް ބަލިކޮށް ގްރޫޕް ސީ ގެ އެއްވަނަ މަޤާމަށް އަރައިފިއެވެ.\nރޭގެ މެޗުގައި ނަޕޯލީގެ ހަމައެކަނި ލަނޑު މެޗުގެ 90 ވަނަ މިނެޓުގައި ކާމިޔާބުކޮށްދިނީ ލޮރެންޒޯ އިންސީނިއޭއެވެ. އެޓީމުގެ ހޯސޭ ކައޭހޯން ދިން ޕާހަކުން އިންސީނިއޭ މިލަނޑު ކާމިޔާބުކުރީ ޕެނަލްޓީ އޭރިއާ ތެރޭގައި މުޅިން ހުސްކޮށްހުރެއެވެ.\nރޭގެ މެޗުގައި މޮޅަށްކުޅެ ގިނަ ހަމަލާތައް އުފެއްދީވެސް ނަޕޯލީންނެވެ. އެގޮތުން އެޓީމުގެ ކައޭހޯން އާއި ޑްރައިސް މާޓެންސް އާއި އިންސީނިއޭގެ އިތުރުން ފަބިއަން އަށް ލިބުނު ފުރުޞަތުތައް ފާހަގަކޮށްލެއެވެ. މެޗުގެ ފުރަތަމަ ހާފުގައި ލިވަޕޫލުގެ މިޑްފީލްޑަރު ނަބީ ކެއިޓާއަށް ލިބުނު އަނިޔާއަކާ ގުޅިގެން އޭނާ ބަދަލުކުރަން ޖެހުނެވެ.\nރޭގެ މެޗުގައި ނަޕޯލީއަށް ލަނޑު ޖަހައިން އިންސީނިއޭ ---\nމިއީ 2009 ވަނަ އަހަރަށްފަހު ޗެމްޕިއަންސް ލީގުގެ ތާރީހުގައި ފަހުވަގުތު ވަން ލަނޑަކުން ލިވަޕޫލް ބަލިވި ފުރަތަމަ ފަހަރެވެ. އެއަހަރު އެޓީމު ބަލިވީވެސް އިޓަލީގެ ޓީމެއް އަތުންނެވެ. ފިއޮރެންޓީނާގެ އަލްބާޓޯ ގިލާޑީނިއޯ އެ މެޗުގެ 92 ވަނަ މިނެޓުގައި ކާމިޔާބުކުރި ލަނޑުން ލިވަޕޫލް ބަލިވީ 1-2 ގެ ނަތީޖާއަކުންނެވެ.\nމިއީ މި ސީޒަނުގައި ޖެހިޖެހިގެން ލިވަޕޫލަށް މޮޅެއްނުލިބި ނިމުނު ތިންވަނަ މެޗެވެ. ލީގުކަޕުން ޗެލްސީއާ ވާދަކޮށް ޕެނަލްޓީ ޖަހައިގެން ކެޓިއިރު، ލީގުގައިވެސް ޗެލްސީއަތުން މޮޅެއްނުލިބި ވީ އެއްވަރެވެ. ރޭގެ މެޗުގައިވެސް ލިވަޕޫލަށް ނަޕޯލީގެ ގޯލަށް އަމާޒުކޮށް އެއްވެސް ހަމަލާއެއް ފޮނުވާލެވިފައެއް ނުވެއެވެ. މިއީ 2006 ވަނަ އަހަރު ޕޯޗުގަލްގެ ބެންފީކާ އަތުން ބަލިވި މެޗަށްފަހު ގޯލަށް އަމާޒުކޮށް ޝޮޓެއް ފޮނުވާނުލެވި ނިމުނު ފުރަތަމަ މެޗެވެ. އަދި މިއީ ނަޕޯލީގެ ކޯޗަކަށްހުރި ކާލޯ އަންޗެލޯޓީ ލިވަޕޫލް އާ ދެކޮޅަށް ކޯޗުކަން ކޮށްދިން ހަތަރުވަނަ މެޗެވެ. 2005 ވަނަ އަހަރުގެ ފައިނަލްގައި ލިވަޕޫލް ޕެނަލްޓީ ޖަހައިގެން އޭސީ މިލާން އަތުން މޮޅުވި މެޗުގެ އިތުރުން ދެން ކުޅުނު އަނެއް ތިންމެޗު ކާމިޔާބުކުރީ އަންޗެލޯޓީގެ ޓީމުންނެވެ.\nރޭގެ މެޗުން ބަލިވުމުން ލިވަޕޫލްގެ ކުޅުންތެރިން މާޔޫސްވެފައި ---\nމި ގްރޫޕްގައި ކުޅުނު އަނެއްމެޗު ރެޑް ސްޓާރ ބެލްގްރޭޑްއާ ވާދަކޮށް 1-6 ގެ ބޮޑު ނަތީޖާއަކުން ކާމިޔާބުކޮށް ޕީ.އެސް.ޖީ އިން ވެސްވަނީ މޮޅެއް ހޯދާފައެވެ. ބްރެޒިލްގެ ތަރި ނޭމާ ހެޓްރިކެއް ހެދިއިރު، އަނެއް ތިން ލަނޑު ކާމިޔާބުކޮށްދިނީ އެޑިންސަން ކަވާނީ އާއި، އެންހޭލް ޑި މަރިއާ އާއި ކިލިއަން އެމްބާޕޭއެވެ. ރެޑް ސްޓާރ އަށް ސުން ކަނޑުވާލަދިނީ ކުރިން ޗެލްސީއަށް ކުޅުނު ޖަރުމަނުގެ މާކޯ މަރިން އެވެ.\nމި ގްރޫޕްގެ އެއްވަނައިގައި ނަޕޯލީ4ޕޮއިންޓާއެކު އޮތްއިރު ލިވަޕޫލާއި ޕީ.އެސް.ޖީ އޮތީ ތިން ޕޮއިންޓާއެކުއެވެ. އަދި އެންމެ ފުލުގައި ރެޑް ސްޓާރ އޮތީ އެއް ޕޮއިންޓާއެކުއެވެ.\nކޮންގްރެސް ފަސްކޮށްދޭން އެދިފައިވަނިކޮށް ކޮންގްރެސް ބާއްވައި އެފްއޭއެމްގެ ރައީސްކަމަށް ބައްސާމް ހޮވައިފި\nއެފްއޭއެމްގެ އިންތިހާބު މިއަދު ބާވަން ނިންމާފައިވީ ނަމަވެސް އަދި ތަނާއި ގަޑި ފައިނަލް ނުވޭ: އެފްއޭއެމް\nމެންބަރު އާޒިމްގެ މަޖިލީހަށް ހުށަހެޅި ގަރާރަކީ އަމިއްލަ މަސްލަހަތު ހިމެނޭ ދޮގު ގަރާރެއް: މާޒިޔާ


November 05, 2021 01:20:42\nއެއް ދުވަހަކު ފަތުރުވެރިންގެ އޮޅިއެއް ކިނބޫ ބަލާލަންވެގެން ކިނބޫ ދިރިއުޅޭ ކޯރަކަށް ދިޔައެވެ. އެމީހުން ދިޔައީ ފެންމަތީގައި އޮންނަގޮތަށް ހަދާފައިވާ ކަނދުފައްޗެއް ކަހަލަ އެއްޗެއްގައެވެ. ފަތުރުވެރިންގެ އޮޅިއަށް ކިނބޫ ކޯރުގެ މެދާ ހިސާބަށް ދެވުނު އިރު އެ ކަނދުފަތީގެ ވަށައިގެން ތިބީ ހުސް ކިނބުލެވެ. އެވަގުތު އެމީހުންގެ ތެރޭގައި ހުރި ސައުދާޤަރަކު ގޮވައިލިއެވެ. މި ވަގުތު ކޯރަށް ފުންމާލައިގެން ފަތާފައި އެއްގަމަށް އެރި މީހަކަށް ދިހަ މިލިއަން ޑޮލަރު ދޭނަމެވެ. އިރުކޮޅަކަށް މުޅި ކަނދުފަތީގައި ހަމަހިމޭންކަން ވެރިވިއެވެ.\nކުއްލިއަކަށް އެކަކު ކަނދުފަތިން ފުންމާލިއެވެ. ކިނބޫތައް އޭނާގެ ފަހަތުން ދިޔަނަމަވެސް އޭނާ ފެތިލެއް ބާރުކަމުން އެއްވެސް ކިނބުލަކަށް އޭނާ އަތުވާގޮތެއް ނުވިއެވެ. ކޮންމެއަކަސް އޭނާ ސަލާމަތުން އައްސޭރިއަށް ހިގައްޖެއެވެ. އެވަގުތު އެއްކަލަ ސައުދާޤަރު އިޢުލާން ކުރިއެވެ. ދިހަ މިލިއަން ޑޮލަރު އެކަކު ކާމިޔާބުކޮށްފިއެވެ.\nދިހަ މިލިއަން ޑޮލަރުގެ ޗެކު ސައުދާޤަރު އަތުން ހޯދައިގެން އޭނާޔާ އޭނާގެ އަންހެނުން އެމީހުން ތިބޭ ހޮޓަލުގެ ކޮޓަރިއަށް ގޮސްފިއެވެ. އޭނާގެ އަންހެނުންގާތު އޭނާ ބުންޏެވެ. އަސްލު އަހަރެން ފުންމާލީކީ ނޫނެވެ. ކޮންމެވެސް މީހަކު އަހަރެން ކޮއްޕާލީއެވެ.\nއޭނާގެ އަންހެނުން ހީލާފައި މަޑުމަޑުން ބުންޏެވެ. އެއީ އަހަރެންނެވެ.\nޢިބުރަތް: "ކާމިޔާބު ކޮންމެ ފިރިއެއްގެ ފަހަތުގައި އަބަދުވެސް އަންހެނެއްގެ އެހީތެރިކަމުގެ އަތެއްވާނެއެވެ..."\nތަރުޖަމާ: އަހުމަދު މިސްބާހު މުނީރު\n42.9 % އުފާވި


Nwe gaumee visnumugai, Dhekolhah India ge2baaru\nނިއު ގައުމީ ވިސްނުމުގައި، ދެކޮޅަށް އިންޑިއާގެ ދެ ބާރު\nނިއުގެ ކެޕްޓަން އަލީ އަޝްފާގް --- ފޮޓޯ: އަހްމަދު ޝުރާއު | އަވަސް\nރާއްޖެ އާއި އިންޑިއާއަކީ ފުޓްބޯޅައިގައި އަބަދުވެސް ވާދަވެރި ދެ ގައުމެވެ. އެ ވާދަވެރިކަން ދެ ގައުމުގެ ކުލަބުތަކުގެ މެދުގައިވެސް އޮވެއެވެ. މި ސަރަހައްދުން އޭއެފްސީ ކަޕުގެ ފައިނަލު ބުރަށް ދިއުމުގެ ފުރުސަތު އޮތީ ބެންގަލޫރު އެފްސީ އާއި ރާއްޖޭގެ ނިއު ރޭޑިއަންޓަށެވެ.\nގުރޫޕް ސްޓޭޖުގެ ފަހު މެޗުގައި، މިއަދު ނިއު ނިކުންނާނީ މިދިޔަ އަހަރު އިންޑިއާގެ އައި ލީގްގެ ޗެމްޕިއަން އައިޒޯލް އެފްސީއާ ދެކޮޅަށެވެ. ނިއުގެ ކޯޗް އޮސްކާ ބުރުޒޮން ބަރޭރަސް ގަބޫލު ކުރާ ގޮތުގައި އެއް ގައުމެއްގެ ދެ ކުލަބެއް އެއް ގުރޫޕެއްގައި ހިމެނޭއިރު އެއް ޓީމަކަށް ފުރުސަތު އޮންނަ އިރު އެ ގައުމުގެ އަނެއް ޓީމަށް އެހީތެރިވާން އަނެއް ކުލަބު އޮންނާނެ އެވެ.\nއެގޮތުން ބެންގަލޫރު އެފްސީ ދެ ވަނަ ބުރަށް ގެންދިއުމުގެ ފުރުސަތު، އޮތީ އައިޒޯލް އަތް މަތީގަ އެވެ. އެހެންވެ ނިއު އަށް ހުރަސް އަޅަން އިންޑިއާގެ ދެ ބަރު ކުރިމަތީގައި އޮތުމުން ޓީމުން ކުރަން ޖެހޭ މަސައްކަތް ބޮޑު ވާނެ ކަމަށް ބުރުޒޮން ބުންޏެވެ.\nއޭނާ ބުނީ، އައިޒޯލް އަށް ސިޒަން ނިމިފައި ވުމުން، އެ ޓީމަށް މިއަދު ފަސޭހަ ވެގެން ދާނެ ކަމަށެވެ.\n"މި މެޗަކީ އައިޒޯލް އަށް ސީޒަންގެ ފަހު މެޗު އެހެންވީމަ އެ ޓީމުން ބޭނުން ވާނެ ފަހު މެޗުން ތިން ޕޮއިންޓް ހިފައިގެން ފައިބަން،" އިންޑިއާގެ ގުވަހަޓީގެ އިންދިރާގާންދީ އެތުލެޓިކް ސްޓޭޑިއަމްގައި ކުޅޭ މެޗުގެ ކުރިން ބުރުޒޮން ބުންޏެވެ. "އަހަރެމެން ޖެހޭނީ އެކަމަށް ސަމާލުވެގެން ތިބެން.\n"ކުލަބު ފުޓްބޯޅަ އެއްކިބާގައި ބާއްވާފައި މިއަދު އަހަރެމެން ނިކުންނަނީ ރާއްޖޭގެ ފުޓްބޯޅަ އެހެން ހަރަުފަތަކަށް ގެންދަން، ނިއު އަށް ފައިނަލު ރައުންޑަށް ދެވިއްޖެނަމަ އެއީ ރާއްޖޭގެ ފުޓްބޯޅަ އަށް ލިބޭނެ ބޮޑު ކުރި އެރުމަކަށް ވާނެ."\nނިއު އާއި އައިޒޯލް ކުޅޭ މެޗު ފަށާނީ ރާއްޖޭ ގަޑިން އިރުއޮއްސި 6:15 ގަ އެވެ. ހަމަ އެ ގަޑީގައި ބެންގަލޫރު އެފްސީ އާއި ބަންގުލަދޭޝްގެ އަބަހާނީ ކުޅޭ މެޗުވެސް ބަންގުލަދޭޝްގެ ޑާކާގައި އޮންނާނެ އެވެ.


vnews - BREAKING: Majileehuge raees Maseeh isthiufaa dhevvanee?\nރައްޔިތުންގެ މަޖިލީހުގެ ރައީސްކަމުގެ މަގާމުން އިސްތިއުފާ ދެއްވަން މަސީހް ނިންމަވައިފި؟!\nރައްޔިތުންގެ މަޖިލީޙުގެ ރައީސް އަބްދުﷲ މަސީހު:\nރައްޔިތުންގެ މަޖިލީޙުގެ ރައީސްކަމުން އިސްތިއުފާ ދެއްވުމަށް، އަބްދުﷲ މަސީހު ނިންމަވައިފި ކަމަށްބުނާ އެސްއެމްއެސްއެއް ދައުރުވަމުން އެބަދެއެވެ.\nމަޖިލީހުގެ ރައީސްކަމުގެ މަގާމުން އަބްދުﷲ މަސީހް އިސްތިއުފާ ދެއްވައިފި ކަމަށް ސޯޝަލް މީޑިއާގައި އަޑުތައް ފެތުރެމުންދަނިކޮށް މަގާމުން އިސްތިއުފާ ދެއްވަން ނިންމަވާފައިވާކަން މަސީހްގެ ނަންފުޅުގައި ފޮނުއްވި އެސްއެމްއެސްގައި ކަށަވަރު ކޮށްދީފައި ވެއެވެ.\n"މެޖޯރިޓީ އެމްޕީ އިން އަޅުގަނޑުގެ އިތުބާރު ނެތްކަމަށް ސޮއިކޮށް އެކަން ކަށަވަރު ކޮށްދެއްވާފައިވާތީ ގާނޫނުއަސާސީގެ 82 ގެ ނޫނުގައިވާ ގޮތަށް މަޖިލީހުގެ ރައީސްކަމުން އަޅުގަނޑު އިސްތިއުފާ ދޭން ނިންމައިފިން،" އެސްއެމްއެސްގައި ބުނެފައި ވެއެވެ.\nނަމަވެސް މަގާމުން އިސްތިއުފާ ދެއްވާނީ ކޮން އިރަކު ކަމެއް މެސެޖްގައި ބުނެފައެއް ނުވެއެވެ.\nމީޑިއާއަށް މައުލޫމާތު ދެއްވަމުން ރައްޔިތުންގެ މަޖިލީހުގެ އަމީންއާންމު ވަނީ، މަޖިލީހުގެ ރައީސް އިސްތިއުފާ ދެއްވަން ނިންމެވިކަން މަޖިލީހުގެ އިދާރާއަށް އަދި އަންގަވާފައި ނުވާކަން ކަށަވަރު ކޮށްދެއްވާފައެވެ.\nޕީޕީއެމްގެ ޕީޖީ ގްރޫޕް ލީޑަރ އަހްމަދު ނިހާން ހުސައިން މަނިކު ކުރެއްވި ޓްވީޓެއްގައި ވިދާޅުވެފައިވަނީ، މަޖިލީހުގެ ރައީސް އިސްތިއުފާ ދެއްވާނަމަ އެކަން އެސްއެމްއެސްއަކުން މީޑިއާއަށް ނުދަންނަވާނެ ކަމަށާއި، ގާނޫނުއަސާސީގެ 82 ވަނަ މާއްދާގެ ނޫނުގައިވާ ގޮތުން އެފަދަ ސިޓީއެއް ހަވާލު ކުރައްވާނީ މަޖިލީހުގެ ނާއިބް ރައީސާ ކަމަށެވެ.\nމަޖިލީހުގެ ރައީސްކަމުން އަބްދުﷲ މަސީހް އިސްތިއުފާ ދެއްވަން ނިންމެވިކަމުގެ ޚަބަރުތައް ފެތުރިގެން މިދިޔައީ، މަސީހުގެ އިތުބާރުނެތްކަމުގެ މައްސަލަ މަޖިލީހުގެ 45 މެންބަރުންގެ ސޮޔާއެކު މާދަމާ އަލުން މަޖިލީހަށް ހުށައަޅަން ނިންމާފައިވަނިކޮށެވެ. މިއީ މަޖިލީހުގެ ރައީސްގެ އިތުބާރު ނެތްކަމަށް މަޖިލީހަށް ހުށަޅާ3ވަނަ ފަހަރަށް ވެގެންދާނެއެވެ.\nމީގެކުރިން މަޖިލީހަށް ހުށަހެޅުނު އިތުބާރު ނެތްކަމުގެ މައްސަލަ އެޖެންޑާ ކުރެއްވުމަށްވެސް މަސީހު ވަނީ ދެކޮޅު ހައްދަވާފައެވެ.


ކާބޯތަކެތި އިސްރާފުކުރުން ލައިފް ސްޓައިލަކަށް! | Jazeera\tކާބޯތަކެތި އިސްރާފުކުރުން ލައިފް ސްޓައިލަކަށް! - Jazeera\nކާބޯތަކެތި އިސްރާފުކުރުން ލައިފް ސްޓައިލަކަށް!\nއަހުމަދު އަލީ December 2, 2018 154 views0\nދުނިޔޭގެ އެކި ކަންކޮޅުތަކުގައި ފަގީރުންގެ އަދަދު އިތުރުވުމާއި، ބަނޑުހައި ހޫނުކަން ތަހައްމަލުކުރާ މީހުންގެ ނިސްބަތް ކަންބޮޑުވާ ދަރަޖައަކަށް އަންނަނީ އިތުރު ވަމުންނެވެ. ދުނިޔޭގެ ދެކުނު ތަނޑިން ފެށިގެން އުތުރަށް، އަދި އިރުން ހުޅަނގަށް ބެލިކަމުގައިވިޔަސް ޙަޤީޤަގަތަކީމިއެވެ. އެފްރިކާ ބައްރުގެ ގައުމުތަކާއި މެދު އިރުމަތީގެ ޤައުމުތަކުގެ ނިކަމެތި ރައްޔިތުން ބަނޑުހައި ހޫނުކަން ތަހައްމަލް ކުރަމުންދާ މަންޒަރުތަކަކީ ކޮންމެ ދުވަހަކުވެސް ފެންނަ ކަންކަމެވެ. ނަމަވެސް ހިތާމައަކީ އެއްބަޔަކު އެހާލުގައި އުޅޭއިރު، އެއަށްވުރެ ތަނަވަސް ފުދުންތެރިން ފަރާތުން ފެންނަ ހިތާމަވެރި މަންޒަރުތަކެވެ.\nއެއްބަޔަކު ބަނޑު މުއްތިކުރާނެވަރު ނެތިފައެވެ. ނުވަތަ ބޯލާނެ ފެންފޮދެއް ނެތިފައެވެ. ނަމަވެސް ހިތާމައަކީ މާލީ ގޮތުންނާއި އެހެނިހެން ގޮތްގޮތުންވެސް ފުދުންތެރިކަން ލިބިފައިވާ މީހުން ކާބޯތަކެތި އިސްރާފު ކުރުމަކީ އެމީހުންގެ ލައިފް ސްޓައިލެއް ކަމުގައި ދެކެމުން އަންނަ އައުމެވެ.\nހުޅަނގުގެ އިއްތިހާދުން ކުރި ދިރާސާއެއްގައި ދުނިޔޭގެ އެކި ގައުމުތަކުގައި އަހަރަކު ބޮލަކަށް 214 ކިލޯގެ ކާބޯތަކެތި އުކާލައެވެ. މި ދިރާސާގައި ފާހަގަ ކުރެވިފައިވާ ގޮތުން ސުވިޑެންގައި އެކަނިވެސް އަހަރެއްގެ މައްޗަށް އެއްމިލިއަން ޓަނުގެ ކާބޯތަކެތި އުކާލައެވެ. މި މިންގަނޑުތަކަށް ބަލައިގެން ހުޅަނގުގެ އިއްތިހާދުން ވަނީ 2025 ވަނަ އަހަރުގެ ކުރިން ކާބޯތަކެތި އިސްރާފު ކުރާމިންވަރު ދަށްކުރުމުގެ މަސައްކަތްތަކެއް ފަށައިފައެވެ.\nސުވިޑެންގެ ތިމާވެށްޓާބެހޭ އެޖެންސީން ބުނެފައިވަނީ، އުކާލާ ކާބޯތަކެތީގެ 20 އިންސައްތަ ރީ-ސައިކަލް ކުރެވުނުކަމުގައި ވިއަސް އަހަރެއްގެ މައްޗަށް 28 ބިލިއަން ސްވިޑެން ކްރޯނާ ސަލާމަތް ކުރެވޭނެ ކަމަށެވެ. އެ އަދަދަކީ އެތައް ފަގީރުންނަކަށް އެހީތެރިވެވިދާނެ ފައިސާއެވެ. ކާބޯތަކެތި އިސްރާފު ކުރަމުންދާއިރު ބަނޑުހައިހޫނު ކަންމަތީގައި ދުވާލެއްގެ މައްޗަށް އެތައް ބަޔަކު މަރުވަމުންދާކަން ހަނދާންކޮށް އެމީހުންގެ ހައްގުގައިވެސް އިސްރާފު ކުރުން ހުއްޓާލަންޖެހެއެވެ.\nޕެކެޓުގައި ބަންދުކޮށްފައި ހުންނަ ގުދުރަތީ މޭވާ ފަދަ ތަކެތީގެ ތެރެއިން ކޮންމެ ތިން ޕެކެޓަކުން އެއް ޕަކެޓު އެއްލައިލަނީ މުއްދަތު ހަމަވެގެން ކަމަށް ސްވިޑެންގެ ލުންޑް ޔުނިވަރސިޓީން ކުރި ދިރާސާއަކުންވަނީ ފެނިފައެވެ.\n"އަޅުގަނޑުމެން އެންމެން އަބަދު ވެސް ބަލަމުން ގެންދަނީ ކާތަކެތީގައި ޖަހާފައިވާ މުއްދަތު ހަމަވާތާރީޚަށް. އެ ތާރީޚު ހަމަވުމުން އެއްލާލަނީ. އެހެން ނަމަވެސް އެ ތާރީޚު ޖަހާފައި އެވަނީ އެ އެއްޗެއް ބަހައްޓަންޖެހޭ ފިނިހޫނުމިނުގައި ބަހައްޓައިފިނަމަ މުއްދަތުހަމަވާނެ ކަމަށް ބެލެވޭ ތާރީޚު. އެހެންކަމުން ހަމައެކަނި ތާރީޚަށް ބެލުމަށްފަހު ތަކެތި އުކާލުމަކުން ވެސް ކަމަކު ނުދާނެ،" ތައްޔާރީ ކާނާއާ ބެހޭ ގޮތުން އެ ޔުނިވާރސިޓީގެ ޕްރޮފެސަރ ފޯރ ޕެކިން ލޮޖިސްޓިކްސް ފްރެޑްރިކް ނެލްސަން ވިދާޅުވެފައިވެއެވެ.\nނެލްސަން އާއި އޭނާގެ ޓީމުން މިހާރު މަސައްކަތް ކުރަމުން ގެންދަނީ، "ޑައިނަމިކް ލޭބަލިން" ގެ ނަމުގައި މިހާރު ލޭބަލްކުރާ މިންވަރަށްވުރެ ހަރުދަނާ ލޭބަލް ކުރުމުގެ ނިޒާމެއް ތައާރަފް ކުރުމަށެވެ.\n"ޑައިނަމިކް ލޭބަލިންގެ ސަބަބުން ކާތަކެތީގެ މުއްދަތު ހަމަވާ ތާރީޚު ޖެހުމުގައި މިހާރަށްވުރެ ހަރުދަނާ ކުރެވޭނެ. އަދި މުއްދަތު އޮޅުވާލުމަށް ހުރަސް އެޅޭނެ،" ނެލްސަން ވިދާޅުވެފައިވެއެވެ.\nޑައިނަމިކް ލޭބަލިންގައި ކާތަކެތި ބަންދުކޮށްފައި ހުންނާނީ އެތަކެތި އަބަދުވެސް ސެންސަރެއްގެ އެހީގައި މޮނީޓަރ ކުރެވޭގޮތަށެވެ. މިގޮތަށް މޮނިޓަރ ކުރުމުން، ކާތަކެތި ކުނިވާނީ ކިހައި މިންވަރަކަށްކަން ދެނެގަނެވިދާނެ އެވެ.\n"ގިނަފަހަރު އުކާލެވެނީ ކުނި ނުވާތަކެތި. ޑައިނަމިކް ލޭބަލުގެ ސަަބަބުން ކާތަކެތީގައި ބެކްޓީރިއާ އުފެދޭ މިންވަރު ދެނެގަނެ އެތަކެތި ހުންނަނީ އެކަށީގެންވާ ފިނިހޫނު މިނެއްގައިތޯ ސަޕްލައިކޮށްދޭ ފަރާތްތަކަށް ވެސް ދެނެގަނެވޭނެ. އަދި ކަސްޓަމަރުން (މިސާލަކަށް ސޮސެޖެއް) ގަންނައިރު އޭތި އޮތީ ކުނިވެފައިތޯ ނުވަތަ ނޫންތޯ ކަންބޮޑުވާކަށް ނުޖެހޭނެ،" ޑައިނަމިކް ލޭބަލާއި ގުޅޭގޮތުން ނެލްސަން ވިދާޅުވެފައިވެއެވެ.\nމިފަދަ ދިރާސާއެއް ރާއްޖޭގައި ކުރެވިފައިނުވި ނަމަވެސް، ދިވެހިންގެ އާންމު ދިރިއުޅުމުގައި ކާބޯތަކެތި އިސްރާފު ކުރުމަކީ ހަގީގަތެކެވެ. ބައެއް ދިވެހިންގެ ގައިގައި އެ ލައިފްސްޓައިލްވެސް މިވަނީ އަށަގަނެފައެވެ. އިސްރާފު ކުރުމަކީ އިސްލާމް ދީނުގައި ވެސް ނަހީ ކުރައްވައިފައިވާ ކަމެކެވެ. އެހެންކަމުން އިސްރާފުކުރުމުން އެއްކިބާވާން އެބަޖެހެއެވެ.\nގޮނޑިއެއްގެ ފުރޮޅު ވެއްޓި، ކުޑަ ކުއްޖަކަށް އަނިޔާވެއްޖެ\nމުސާރަ ނުދީގެން ބިދޭސީންތަކެއް ފުލުހަށް\nމޯލްޑިވްސް ކަސްޓަމްސް އިން ޕާޓީ ޑްރަގްސްތަކެއް އަތުލައިގެންފި\nމާރުކޭޓާއި ދިމާ ފަޅުތެރޭގައި މީހަކު މަރުވެފައި އޮއްވާ ފެނިއްޖެ


އައިއެސްއޯ 27001 ގެ މިންގަނޑަށް ޕެންޝަން އޮފީސް ސަރޓިފައި ކުރުމަށް އެއްބަސްވުމެއް ގާއިމުކޮށްފި\nއައިއެސްއޯ 27001 ގެ މިންގަނޑަށް ޕެންޝަން އޮފީހުގެ މަސައްކަތްތައް ސަރޓިފައި ކުރުމަށް ޕެންޝަން އޮފީހާ ކޭޕީއެމްޖީއާ ދެމެދު ކޮންސަލްޓަންސީ އެއްބަސްވުމެއް ގާއިމުކޮށްފިއެވެ. މި އެއްބަސްވުމުގެ ދަށުން، މި އަހަރު ނިމުމުގެ ކުރިން މި ސްޓޭންޑަރޑް އިން ގަބޫލުކުރާ ފެންވަރަށް، ޕެންޝަން އޮފީހުގެ އިންފޮމޭޝަން ސެކިއުރިޓީ މެނޭޖް ކުރުމާއި، އެއާގުޅޭ އެންމެހާ ކަންތައްތައް ރާވާ ބައްޓަންކުރެވި ހަރުދަނާ ކުރެވިގެންދާނެއެވެ.\nއައިއެސްއޯ 27001 އަކީ އިންފޮމޭޝަން ސެކިއުރިޓީ މެނޭޖްމަންޓް ސިސްޓަމްސް އަދި ސެކިއުރިޓީ ކޮންޓްރޯލްތަކަށް ބައިނަލްއަގުވާމީ ގޮތުން ގަބޫލު ކުރެވޭ ފެންވަރުގެ ސެކިއުރިޓީ ގައިޑްލައިން ފްރޭމްވޯކެކެވެ. އައިއެސްއޯ 27001 އަށް ސަރޓިފައިވުމާއެކު ލިބޭނެ އެންމެ ބޮޑު އެއް ފައިދާއަކީ މައުލޫމާތު ބެލެހެއްޓުމުގައި ދެމެހެއްޓޭނެ އިތުބާރާ ޔަގީންކަމެވެ.\nޕެންޝަން އޮފީހުގެ ފަރާތުން މި އެއްބަސްވުމުގައި ސޮއި ކުރެއްވީ ޗީފް އެގްޒެކެޓިވް އޮފިސަރ މުޙައްމަދު ޙުސައިން މަނިކު އަދި ކޭޕީއެމްޖީގެ ފަރާތުން ސޮއި ކުރެއްވީ އެކުންފުނީގެ ޕާރޓްނަރ ސަލިޔަރ ޖަޔަވީރާ އެވެ.\nއައިއެސްއޯ 27001 ގެ މިންގަނޑަށް ޕެންޝަން އޮފީހުގެ މަސައްކަތްތައް ރާވާ ހިންގުމުގެ ކޮންސަލްޓަންސީ އެއްބަސްވުން ގާއިމު ކުރެވުނު ކޭޕީއެމްޖީއަކީ ބައިނަލްއަގުވާމީ ސްޓޭންޑަޑުތަކަށް ކުންފުނިތަކާ އިދާރާތަކުގެ މަސައްކަތްތައް ބައްޓަން ކުރުމުގައި ގިނަ ތަޖުރިބާތަކެއް ހޯދާފައިވާ ކުންފުންޏެކެވެ.


Nuruhumugai ehves meeheh ge soi hoadhaafa eh nuvaane: Adhurey\nނުރުހުމުގައި އެއްވެސް މީހެއްގެ ސޮއި ހޯދާފައެއް ނުވާނެ: އަދުރޭ\nއިއްޔެ އަބްދުލްރަހީމް ޕާޓީ ފޯމްތައް އިލެކްޝަން ކޮމިޝަނާ ހަވާލުކުރުމަށް ވަޑައިގަންނަވަނީ - އަހުމަދު ޝުރާއު | އަވަސް\nޕީޕަލްސް ކޮންގްރަސް ޕާޓީ، ޕީއެންސީއަށް އެއްވެސް މީހެއްގެ ނުރުހުމުގައި ސޮއި ހޯދާފައިނުވާނެ ކަމަށް އެ ޕާޓީ އުފެއްދުމުގައި އިސްކޮށް އުޅުއްވާ ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ، އަދުރޭ މިއަދު ވިދާޅުވެއްޖެ އެވެ.\nއަބްދުލްރަހީމް މިހެން ވިދާޅުވީ، ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ފަހަތުގައި ހުންނަވައިގެން އުފައްދާފައިވާ ޕީއެންސީއަށް ވަގަށް މީހުން ވައްދާ ކަމަށް ބުނެ ޝަކުވާ ބޮޑުވެފައިވާ ކަމަށް އިލެކްޝަން ކޮމިޝަންގެ ރައީސް އަހުމަދު ޝަރީފް ވިދާޅުވެފައިވާތީ އެވެ. އެ މައްސަލަ ބަލަމުންދާ ކަމަށް ވެސް ޝަރީފް މިއަދު ވިދާޅުވި އެވެ.\nއެކަމާ ގުޅިގެން އަބްދުލްރަހީމް ވިދާޅުވީ އެއްވެސް މީހެއްގެ ނުރުހުމުގައި ޕީއެންސީއަށް އެއްވެސް މީހަކު ލައްވާ ސޮއި ކުރުވާފައެއް ނުވާނެ ކަމަށާއި މީހުންނަށް ނޭނގި އެމީހުންގެ ނަމުގައި ފޯމް ފުރާފައި ވެސް ނުވާނެ ކަމަށެވެ. ޕީއެންސީއަށް ފޯމް ފުރުވި މީހުން އެކަން ކޮށްފައިވަނީ ހިތުން ރުހުމުން އެ ޕާޓީއާ ގުޅެން ބޭނުންވާތީ ކަމަށް އަބްދުލްރަހީމް ވިދާޅުވި އެވެ.\nޕީއެންސީ އުފެއްދުމުގެ ހުއްދަ އިލެކްޝަން ކޮމިޝަނުން ދީފައިވާއިރު، އެ ޕާޓީއިން ވަނީ 4،000 މެންބަރުންގެ ފޯމާއެކު އިއްޔެ އިލެކްޝަން ކޮމިޝަނަށް ހުށަހަޅާފަ އެވެ. ޕާޓީ އުފެއްދުމަށް ހަމަކުރަން ޖެހެނީ 3،000 މީހުންނެވެ.\nޕީޕީއެމްގެ ގިނަ މެންބަރުންތަކެއް މިހާރު ވަނީ ޕީއެންސީއާ ގުޅުމަށްޓަކައި ޕީޕީއެމްއިން ވަކިވެފަ އެވެ. އޭގެ ތެރޭގައި ޕީޕީއެމްގެ ބައެއް އިސް ބޭފުޅުން ވެސް ހިމެނިވަޑައިގަންނަވަ އެވެ.\nޕީޕީއެމް އަބްދުއްރަހީމް އަބްދުﷲ އިލެކްޝަންސް ކޮމިޝަން + ޕީޕީއެމްގެ ކޯޅުންތައް ޕީޕަލްސް ނޭޝަނަލް ކޮންގްރެސް - ޕީއެންސީ\n"ދަރަނި އޮއްވާ ޕާޓީ ބަދަލު ކުރަން ދަސްކޮށްދިނީ ބޮޑުން"


Thoddu gai Banking Khidhumaiy Libumakee Thoddu Rayyithunge Ummeedh | FenvaruOnline\nތޮއްޑޫން ބޭންކިންގ ޚިދުމަތް ލިބުމަކީ އެރަށު ރައްޔިތުންގެ އުންމީދު\n14:17 - 29 މާޗް 2019 -0comment\nބޭންކިންގެ ޚިދުމަތް އެރަށުގައި ލިގެންނެތް އަރިއަތޮޅު އުތުރުބުރި ތޮއްޑޫގެ ގިނަބަޔަކަށް ބޭންކިންގެ ޚިދުމަތް ލިބުމަކީ އެބައިމީހުންގެ އުންމީދު ކަމުގައި އއ. ތޮއްޑޫގެ ގިނަބަޔަކު ދަނީ ބުނަމުންނެވެ. އެމީހުން އެހެން ބުނަން ޖެހެނީ ސަބަބުތަކެއް ނެތިއެއްނޫނެވެ.\nހަފްތާއަކު އެތައް ލައްކަ ރުފިޔާއަކާއި އެތައްހާސް ޑޮލަރެއް ދައުރުކުރާ އަރިއަތޮޅު ތޮއްޑޫ އަށް ބޭންކުގެ ޚިދުމަތްލިބުމަކީ މީގެ އެތައް ދުވަހެއް ކުރިން ތޮއްޑޫ ރައްޔިތުން ދެކެމުން އަންނަ ފޮނި ހުވަފެނެކެވެ. ނަމަވެސް އެކަހެރިވެފައިވާ ތޮއްޑޫ ރައްޔިތުންނަށް ބޭންކިންގ ޚިދުމަތް އަދިވެސް ވަނީ ލިބޭގޮތް ނުވެފައެވެ.\nއއ.ތޮއްޑޫ އަކީ އަރިއަތޮޅު އުތުރުބުރިއަށް ނިސްބަތްވާ ދަނޑުވެރިކަމާއި ފަތުރުވެރިކަމުގެ ލާމަސީލު ރަށެކެވެ. ނަމަވެސް ތޮއްޑޫއަކީ އެކަހެރިކޮށް އޮންނަ އެކަނިވެރި ރަށެއްގެ ގޮތުގައި ތޮއްޑު ރައްޔިތުން އަބަދުވެސް ފާހަގަކުރެއެވެ.\n"ފެންވަރު އޮންލައިން"އަށް މައުލޫމާތު ދެއްވަމުން ނަންނުޖެހުމަށް ޝަރުޠުކޮށް ތޮއްޑޫގައި ގެސްޓުހައުސްގެ ވިޔަފާރިއާއި ރެސްޓޯރަންޓްގެ ވިޔަފާރި ކުރައްވާ ފަރާތަކުން ވިދާޅުވީ ބޭންކިންގ ޚިދުމަތް ހޯދުމަށް އެއަތޮޅު ރަސްދޫގައި ހުންނަ ބޭންކް އޮފް މޯލްޑިވްސްގެ ބްރާޗް އަށް ދިއުމަށް ދަތުރަކަށް 2000ރ ޚަރަދުކުރަން ޖެހޭމަކުގައެވެ.\n"މިރަށުގަ ބޭންކެއް ނެތީމަ ވަރަށް ދަތިވޭ. ސުބްޙާނަﷲ ދައްޗޭ ތިޔަވާހަކަ ނުދައްކާ. ރަސްދޫގައި ހުންނަ ބޭންކް އޮފްމޯލްޑިވްސްގެ މީހުން މިރަށަށް އަންނާނެ ލޯންޗެއްގަ. އެމީހުން އަންނާނީ މަހަކު އެއްފަހަރު ދެން އެ ނިމުނީ. އެދުވަހު ކުރާކަމެއް ކުރޭ ނުވެއްޖިއްޔާ އެ ނުވީ. އަހަރެމެން ބޭންކަށް ދާން ބޭނުންވޭ ކޮންމެ ދުވަހަކު ދެން ކީއްކުރާނި. އެކަމަކު ދާންޖެހޭ ހިސާބު ދުރުވެފަ ރަށޫގައި ބޭންކެއް ނެތީމާ ހުރިތަނަކަށް ދާން އެބަޖެހޭ. ބައެއް މަސްމަހު މަހަކު ތިން ފަހަރު ނޫނީ ހަތަރު ފަހަރުވެސް ބޭންކަށް ދަން. ބޭންކަށް ދާ ކޮންމެ ދަތުރަކަށް 2000ރ ޚަރަދުކުރަން ޖެހޭ. އަސްލު ޙަޤީޤަތަށް ބުނަންޏާ ބުނެވޭނީ މި ވިޔަފާރީގެ އަސްލު ފައިދާ ފެންނާނީ މިރަށުގައި ބޭންކެއް ޤާއިމް ކުރެވިގެން. މިހާރުވެސް ބޭންކައްދިއުމަށް 6000ރ ނޫނީ 8000ރ ޚަރަދު ނުކުރާ އެއްމެ މަހެއްވެސް ނުދާނެ."ނަން ނުޖެހުމަށް ޝަރުޠުކޮށް ތޮއްޑޫގައި ގެސްޓުހައުސްގެ ވިޔަފާރި ކުރައްވާ ފަރާތަކުން ވިދާޅުވިއެވެ.\nއަމިއްލަ އުފެއްދުމުގެ ދާއިރާއަށް ނަޒަރު ހިންގައިލާއިރު ތޮއްޑޫ ފާހަގަކޮށްލެވެނީ ދަނޑުވެރިކަމާއި ލޯކަލް ޓުއަރިޒަމްގެ ދާއިރާއިން ނަނޫނާ ރަށެއްގެ ގޮތުގަ އެވެ.\nދަނޑުވެރިކަމުން ހަފްތާއަކު އެތައް ލައްކަ ރުފިޔާއެއް ތޮއްޓޫ ރައްޔިތުން ހޯދައެވެ. އަދި ލޯކަލް ޓުއަރިޒަމް ގެ ދާއިރާއިން އެތައް ހާސް ޑޮލަރެއް ދައުރުކުރާ ތޮއްޑޫ އަށް ބޭންކުގެ ޚިދުމަތްލިބުމަކީ އެތައް ޒަމާނެއް ވަންދެން ތޮއްޑޫ ރައްޔިތުން ދެކެމުން އަންނަ ހުވަފެނެކެވެ.\nދަންނަވަން ތޯއެވެ. މިއީ ސިޔާސީ ވާހަކައެއް ނޫނެވެ. އަދި ވަކި ފިކުރަކަށް ރައްދުކުރާ ދެރަ ބަހެއްވެސް ނޫންމެއެވެ. މިއީ ހަމަ އަސްލުގައިވެސް ތޮއްޑު ރައްޔިތުންގެ ހަޤީޤީ ހުވަފެނެއްގެ ވާހަކައެވެ. މިއީ އެކަހެރިވެފައިވާ ތޮއްޑޫ ތައްޔިތުންގެ އުންމީދުން ފުރިފައިވާ ހުވަފެނުގެ އަޑެވެ. މި ހުވަފެން ޙަޤީޤަތަކަށް ވުމީ ތޮއްޑޫ ރައްޔިތުން ނުހަނު އުފާ ކުރާނެ ކަމެކެވެ.\nތޮއްޑޫގައި ބޭންކިސް ސިސްޓަމެެއް ޤާއިމް ކުރުމުން އެކަމުގެ ލާބަޔާއި މަފާކުރާނީ ހަމައެކަނި ތޮއްޑޫ ރައްޔިތުންނަކަށް ނޫނެވެ. ތޮއްޑޫގައި ބޭންކިން ސިސްޓަމެއް ޤާއިމްކުރައްވާ ފަރާތަކަށްވެސް ނުހަނު ބޮޑު ލާބަޔާއި މަންފާކުރާނެ ކަމީ ޝައްކެއް އޮތް ކަމެއްނޫނެވެ.\nތޮއްޑޫ ރައްޔިތުން ދެކޭ ގޮތުގައި ތޮއްޑޫ ބާކީކޮށް އެކަހެރި ކޮށްފަ އޮންނަ ސިޔާސަތުގެ ތެރެއިން ދޫކޮށްލާފއިވާ ތޮއްޑޫއަށް ބޭންކިންގ ޚިދުމަތަކީ ނުހަނު ބޭނުންތެރި ޚިދުމަތެކެވެ.\nތޮއްޑޫގެ ބައެއް ރައްޔުތުން ބުނާގޮތުގައި ތޮއްޑޫގައި ބޭންކިންގ ސިސްޓަމެއް ޤާއިމް ކުރުމުގެ ވާހަކައަކީ ސިޔާސީ ބޭބޭފުޅުންނާއި ސަރުކާރުގެ އިސްވެރިންނަށްވެސް އިވި ބާވެފައިވާ ވާހަކައެކެވެ.\nއަދި ކިއެއްތަ ސިޔާސީ ޕޯޑިއަމް ތަކުގައިވެސް އެތައް ބޭބޭފުޅުންނެއް ފުއްދައިދެއްވާނެކަމަށް ވެފައިވާ ވަޢުދެއްކަމަށްވެސް ތޮއްޑޫގެ ބައެއް ރައްޔިތުން ދަނީ ބުނަމުންނެވެ.\nކުރާނެ ކަމެއްނެތެވެ. ކުރެވޭނެ ކަމެއްވެސް ނެތެވެ. ދަންނަވަން އަދި ދެންނެވެން އޮތްހާއިވެސް ވާހަކައަކީ ބޭންކިންގ ސިސްޓަމެއް ތޮއްޑޫގައި ޤާއިމް ކޮށްދެއްވާނެކަމަށް ވިދާޅުވި ބޭބޭފުޅުން އެ ދެއްކެވި ވާހަކަފުޅުތަކުގެ އަލީގައި ހިތއްހަމަ ޖައްސާލައިގެން ތިބުމެވެ.\nއުންމީދު ކަނޑާނުލާށެވެ. ބނޮޑެތިކަންތައްވާނީ ލަހުންނެވެ. ފަހުން ނަގާރާޅޫ ގޮޑުވާނެއެވެ. ކޮންމެ ކަމެއްގައިވެސް ގަދައަޅައި މަސައްކަތްކުރާ މީހާއަށް ނުވަތަ ބަޔަކަށް ﷲތައާލާ ހެޔޮގޮތް މިންވަރު ކުރައްވާނެއެވެ.\nއަޅުގަނޑާއި ފެންވަރު ޓީމްގެ ހުރިހައިވެސް އުންމީދަކީ އަރިއަތޮޅު އުތުރުބުރީ ތޮއްޑޫގައި ޤާއިމް ވެގެންދާ ބޭންކްއަކީ އަތޮޅުތަކުކެ ނިސްބަތުން ނަމޫނާ ބޭންކެއްކަމުގައި ވެގެންދިއުމެވެ.\nރާއްޖޭގައި އޮތް އެއްބައިވަންތަކަމާއި ބަދަހިކަމަށް ކޫރުން އެޅުނީ ސިޔާސީ ނުތަނަވަސްކަމަކާ ގުޅިގެން: އިމްރާން\nހިންނަވަރުގައި ރައްކާތެރި ބޯފެނުގެ ޚިދުމަތް ރައީސް ޔާމީން އިފްތިތާހް ކޮށްދެއްވައިފި\n25 ޑިސެމްބަރު 2017\nކެފޭ20ކާގަޅާ ސްޕޯޓްސް އާއި ބަރުލަމާނީ ފައިނަލަށް\nކުޅުދުއްފުށީ އެއަރޕޯޓް ރަންވޭއާއި އޭޕްރަންގެ މަސައްކަތް އެމްއާރުޑީސީއާ ޙަވާލުކުރަނީ\nކޭސް ނަންބަރ 1...03\n11 އޮގަސްޓް 2018\nޑަބްލިޔުޑީސީ ޕޮލިސް ވޮލީބޯޅަ މުބާރާތުގެ ފައިނަލަށް މަރަދޫފޭދޫ އާއި މީދޫ\n1 ނޮވެމްބަރު 2017


Mi aharuge budget 80 percent haasil vaane: Finance | Mihaaru\nވިޔަފާރި / ފިނޭންސް މިނިސްޓްރީ\nމިއަހަރުގެ ބަޖެޓް 80 ޕަސެންޓް ހާސިލްވާނެ: ފިނޭންސް\n09 އޮކްޓޯބަރ 2019\nމިއަހަރު ނިމޭ އިރު ބަޖެޓުގެ 80 ޕަސެންޓް ހާސިލްވާނެ ކަމަށް ފިނޭންސް މިނިސްޓްރީން އިއްޔެ ބުނެފި އެވެ.\nނޫސްވެރިންނަށް މައުލޫމާތު ދިނުމަށް ފިނޭންސް މިނިސްޓްރީގައި ބޭއްވި "ނުވަގަޑި" ގައި ޗީފް ފައިނޭންޝަލް ބަޖެޓް އެގްޒެކެޓިވް އަހުމަދު ސަރުވަޝް އާދަމް ވިދާޅުވީ، ސަރުކާރުގެ ހިންގުން މިހާރު ދާ ސްޕީޑުގައި ދާ ނަމަ ރިކަރެންޓް ހަރަދަށް ކަނޑައަޅާ ވަރު އެއްކޮށް ހަރަދުވާނެ ކަމަށެވެ.\nސަރުވަޝް ވިދާޅުވީ، ޕްރޮޖެކްޓްތައް އެވޯޑްކޮށް، މަސައްކަތް ފެށޭ ހިސާބުން ޕްރޮޖެކްޓްގެ އެޑްވާންސަށް 15 ޕަސެންޓް ހަރަދުކުރާނެ ކަމަށެވެ. މިއާ އެކު ވެސް ބަޖެޓުން އެ އަދަދުތައް ފެންނަން ފަށާނެ ކަމަށް އޭނާ ވިދާޅުވި އެވެ. ބަޖެޓުގައި ކަނޑައަޅާފައިވާ ގިނަ ޕްރޮޖެކްޓްތަކެއްގެ ހަރަދުތައް މި އަހަރު ނިމުމުގެ ކުރިން ހިނގަން ފަށާނެ ކަމަށް އޭނާ ވިދާޅުވި އެވެ.\n"ބިން ހިއްކުން ކަހަލަ މަޝްރޫއުތައް ވަރަށް އަވަހަށް ނިމި ވެސް ދާނެ. ބޮސްކާލިސް ކަހަލަ ބަޔަކު އައިސްފި ނަމަ ހަފުތާއެއް ތެރޭ ނިމޭ ކަހަލަ މަސައްކަތްތައް،" އޭނާ ވިދާޅުވި އެވެ.\nސަރުކާރުން އެއް ބިލިއަން ރުފިޔާގެ 42 މަޝްރޫއުއެއް ފަށާފައި ވާއިރު ޓެންޑާ ބޯޑް މެދުވެރިކޮށް 136 މަޝްރޫއެއް އެވޯޑް ކޮށްފައިވެ އެވެ. އޭގެ އަގު 3.8 ބިލިއަން ރުފިޔާ އަށް އަރާ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެފައިވެ އެވެ.\nބަޖެޓްގެ މަޝްރޫއުތައް ހިންގުމުގައި، ދެފުށް ފެންނަ ނިޒާމެއްގެ ތެރެއިން ކަންކަން ކުރާއިރު، ޕްރޮޖެކްޓްތަކުގެ ބިޑް ކާމިޔާބު ނުވާ ކުންފުނިތަކުން މައްސަލަ ހުށަހަޅާ ކަމަށާއި މި ހުރިހާ ކަމެއް ނިންމައި މަސައްކަތް ކުރަން ޖެހޭތީ މަސައްކަތްތައް މަޑުޖެހޭ ކަމަށް އޭނާ ވިދާޅުވި އެވެ. އޭނާ ވިދާޅުވީ މި ކަންކަމަށް ފަރިތަވެ، ސަރުކާރުގެ ނިޒާމުތަކަށް ރައްޔިތުންގެ އިތުބާރު ބޮޑުވުމުން، ޕްރޮޖެކްޓްތައް ހިންގުން އަވަސް ވާނެ ކަމަށް އުންމީދުކުރައްވާ ކަމަށެވެ.\nބަޖެޓުގެ 80 ޕަސެންޓް ހާސިލުވާނެ ކަމަށް ފިނޭންސް މިނިސްޓްރީން ލަފާކުރާ އިރު ޕީއެސްއައިޕީ އަށް ކަނޑައަޅާފައިވާ ބަޖެޓުގެ 78 ޕަސެންޓް ވަރު ހަރަދު ވާނެ ކަމަށް އެ މިނިސްޓްރީން ލަފާކުރެ އެވެ.\nޕީއެސްއައިޕީ މަޝްރޫއުތަކަށް 7.2 ބިލިއަން ރުފިޔާ ކަނޑައަޅާފައިވާ އިރު މިހާތަނަށް ހަރަދުވެފައިވަނީ 2.6 ބިލިއަން ރުފިޔާ އެވެ. މިއަހަރުގެ މިހާތަނަށް ދައުލަތުން ވަނީ 19.1 ބިލިއަން ރުފިޔާ ހަރަދުކޮށްފަ އެވެ. މި އަހަރަށް ކަނޑައަޅާފައިވާ ބަޖެޓަކީ 31.9 ބިލިއަން ރުފިޔާ އެވެ. ސަރުކާރުން އަންނަ އަހަރަށް ލަފާ ކުރާ ބަޖެޓު މިމަހުގެ 31 ކުރިން މަޖިލީހަށް ފޮނުވަން ޖެހެ އެވެ.\nފިނޭންސް މިނިސްޓްރީ ދައުލަތުގެ ބަޖެޓް ދައުލަތުގެ ހަރަދު\n4 ކޮމެންޓް,7ރިއެކްޝަންސް\nބަޖެޓް އެއޮތީ ފާސްކޮށް ސަތޭކަ ޕަސެންޓްވެްސް ސަރުކާރަށް ހާސިލުވެފައި. 32 ބިލިޔަން ރުފިޔާގެ ބަޖެޓް ހާސިލްވެފަ. ނުކުރެވުނުކަމަކީ ހެޔޮގޮތުގައި ބަޖެޓް ހޭދަކުރުން. އޮޅުވާލުން މަޤުސަދަކަށް ވާނަ ކިތަންމެ ގޮތަކަށް ވާހަކައިގެ ޖުމުލަތަށް ބައްޓަން ކުރަވިދާނެ. އެކަމަކު ގައުމު ކުރިޔަށްދާންވާ ގޮތުގެ އާޗިޓެކްޗަރަލް ޕޮލޭނެއްވެސް ޑިޒައިނެއްވެސް މޮޑިލްއެއްވެސް ނެތީ. ހަމައެކަނި ފޯކަސް ހުރީ މާލެ ތޮއްޖައްސަން. ރިއަލްއިސްޓޭޓް ވިޔަފާރި ކުރަން.\nތެދެއްއެއީ 80 ޕަސެންޓް ހާސިލްކުރިބަޔަކު ކޮއްލައިފި ރައިއްޔަތުންނައް ދޮންކަޅު އަންގާނުލާ. އަބަދުވެސް ކިޔަނީ ފަށައިފި ޕްރޮޖެކްޓްތައް ހިގަނީ ކުރިޔައްދަނީ؟؟؟؟؟؟. ކަލޯ މިސަރުކާރުން ޕްރޮޖެކްޓްތައް ތިހިންގަނީ ޖައްވުގަތަ؟.\nބޮސްކާލިސްއޭ ކިޔާއިރު ރާއްޖޭގަވެސް އެބައޮތް އެވަރުގެބޮޑު ބޯޓެއް. ފައިސާ ހުސްކުރާނެގޮތަކާމެދު އަބަދުވެސް ވިސްނަނީ. ދެފަހު ބަޖެޓް ފާސްކޮށްފި. ހަމަހުސްވަނީ. ކުރިކަމެއް ލޮލަކަށްނުފެނޭ. ވަނެއޭ ކުރެވެއޭ ވަމުންނޭ އަބަދުކިޔަނީ އެކަމަކު ލޮލަކަށް ނުފެނޭ ބަޖެޓް ހަމަހުސްވަނީ. ޖޯކެއްތަ ތިކިޔަނީ\nދަވާލުމައްތަ ތިކިޔަނީ ހާސިލްވުމޭ. އެއީ ފެންނަނީ ދަވާލާތަން ވިއްޔާ. މުޅި ބަޖެޓް ދަވާލައިފި ހަމަސް ނުވަނީސް.


Dho?! Ufaaverikan hoadhan baeh kankan dhookollan jehey\nއެންމެންވެސް ދެކޭ ހުވަފެނެއް އޮވެއެވެ. އެއީ ހަޔާތް އުފާވެރި ކުރުމެވެ.\nއެކަމަކު އެކަމަށް ބޭނުންވާ ފޯމިއުލާ އަށް އަމަލުކުރެވެނީ މަދު ބަޔަކަށެވެ. މި ބުނާ ފޯމިއުލާއެއް ގުޅި ލާމެހިފައި އޮތީ ދިރިއުޅުމުގެ ކުދިކުދި އާދަތަކާއެވެ. އެހެން ގޮތަކަށް ބުނާ ނަމަ، އެކަމާ ގުޅިފައި އޮތީ ތިމާ އާއި ތިމާގެ ދިރިއުޅުމުގެ ސްޓައިލާއެވެ.\n1. ކަންނެތް ފޮޑަރު ގޮތްގަނޑު ދޫކޮށްލާ!\nމަޖަލަކަށް ނަމަވެސް، ތިމާ އަކީ ކަންނެތް މީހެކޭ ބުނަން ދޯ އެވެ. އުފާވެރިކަން ހިތަށް ނުލިބިގެން ތިއުޅެނީވެސް ތިޔަ ބުނި ކަންނެތް ކަމުގެ ސިފައާ ހުރެއެވެ.\nވަޒީފާއަކަށް ނުދާ ނަމަ ހަތަރުދަމު އެނދަށް ވެއްޓިފައި އޮތަކަސް ކަމަކުނުދާނެއެވެ. އަދި ވަޒީފާއަކަށް ދިޔަޔަސް ނުވަތަ ސްކޫލް ކުއްޖެއް ނަމަވެސް މީގައި އެންމެ ރަނގަޅު ގޮތަކީ ހަރަކާތްތެރިކަން އިތުރުކުރުމެވެ.\nމިސާލަކަށް، ކޮންމެ ދުވަހެއްގެ ވެސް ވަކި ވަގުތެއް ކަސްރަތު ކުރުމަށް ހޭދަކޮށް، ހަލަބޮލި އަޑުތަކާ ދުރުވެލާ ހިތްފަސޭހަ މާހައުލެއްގައި ވަގުތުކޮޅެއް ހޭދަ ކޮށްލެވިދާނެއެވެ. ނުވަތަ ލިބޭ އޮފް ދުވަސްތަކުގައި އާއިލާ އަދި ރައްޓެހިންނާއެކު ދަތުރެއް ދާންވީއެވެ. ބޭނުންވަނީ ހިތަށް ހަމަ ޖެހުން ލިބޭ ހަރަކާތްތެރި ކަމެއްގައި ޝާމިލު ވުމެވެ.\n2. އެހެންމީހުންގެ ދިރިއުޅުމާ އަޅާނުކިޔާތި!\nފަސް އިނގިލި އެއްވަރެއް ނުވާނޭ ބުނާ އަޑު އަހަން ހެއްޔެވެ؟ އެ މިސާލު ބަހުގައި ބުނެދޭހެން ތިމާގެ ދިރިއުޅުމާއި އެހެން މީހުންގެ ދިރިއުޅުމާ އެއްގޮތް ނުވާނެކަން ގަބޫލު ކުރާށެވެ. އެހެން މީހުންނާ އަޅާ ކިއުން އާދައަކަށް ހަދައިފިނަމަ ހައްތަހާ އުފާވެރިކަމަށް ހުރަސް އެޅޭނީއެވެ. އެކަމަކު އެހެން މީހުންގެ ދިރިއުޅުމުން ހިތްވަރު ލިބިގަނެގެން ކުރިއަށް ދިއުމުގައި މައްސަލައެއް ނެތެވެ.\n3. މާޒީ ހަނދާންކޮށް ރޮއެ، މުސްތަގުބަލާ މެދު މާ ބޮޑަށް ނުވިސްނާ!\nމާޒީގައި ވީ ކަމެއް ހަނދާންކޮށް، ހިތާމަކުރާ ނަމަ ސިކުނޑީގެ ހުންގާނު ރަނގަޅަކަށް މަސައްކަތެއް ނުކުރާނެއެވެ. ވީ ކަމެއް ނުވާކަމަށް ނުވާނޭ ހިތަށް އަރުވާލާފައި ކުރިން ހެދުނު ގޯސް ތަކުރާރު ނުކުރަން ނިންމާށެވެ. ނުވަތަ ހިތާމަވެރި ކަމެއް ދިމާވެފައިވާނަމަ އެ ހަނދާންތަކާ ދުރުވާން މަސައްކަތް ކުރާށެވެ. މާޒީގެ ތެރެއިންވެސް ހަނދާން ކުރަންވީ ހަމައެކަނި އުފާވެރި ހަނދާންތަކެވެ.\nދެން އޮތީ މުސްތަގުބަލާ މެދު ވިސްނާފައި ޕެނިކް ވާ މީހުންގެ ވާހަކައެވެ. މިވެނި އެވެނި ކަމެއް ވެއްޖެ ނަމަ ދެން ވާނީ ކިހިނެއްބާއޭ ހިތަށް އަރުވައިގެން ސުވާލު ފުނިން ސިކުނޑި ފުރާ ނުލާށެވެ. ކޮންމެ ކަމެއްވިޔަސް ވާނީ ހަމަ ރަނގަޅަކަށެވެ. ދެން އޮތީ ކަންކަމަށް ނުވަތަ ކާމިޔާބީއަށް އެދި ގަދައަޅާ މަސައްކަތް ކުރުމެވެ. މުސްތަގުބަލު އުޖާލާ ކުރަން މަސައްކަތް ކުރަންވީ މިހާރެވެ. އޭރުން ތި ބޭކާރު ވިސްނުންތައް ވިސްނާކަށް ނުޖެހޭނެއެވެ.\n4. ހަޔާތުގެ މިސްރާބު ކަނޑައަޅައި، ހުންގާނު ސީދާ ކޮށްލާ!\nއުފާވެރި ދިރިއުޅުމަކަށް އެންމެ ބޭނުން އެކައްޗަކީ މިއެވެ. ހާސިލުކުރަން ބޭނުން ކަންކަމުގެ ލިސްޓެއް ތައްޔާރު ކޮށްލާފައި، ވަކި ޓާގެޓަކަށް އަމާޒު ހިފާށެވެ.\nމި ގޮތަކަށް ކޮންމެ ކަމެއް ކުރަން ފެށުމުގެ ކުރިން ވެސް ހާސިލްކުރަން ބޭނުން ޓާގެޓް ކަނޑައަޅަންވާނެއެވެ. އޭރުން އެ ޓާގެޓަށް މަސައްކަތް ކުރުމަށް ހިތްވަރު ލިބި، އަދި ޓާގެޓަށް ވާސިލް ވެވުމުން ހިތަށް އުފާވެރިކަން ލިބޭނެއެވެ.\nއެކަމަކު ބައެއްފަހަރަށް ޓާގެޓަށް މަސައްކަތް ނުކުރެވުމުން ހިތް މާޔޫސްވެދާނެއެވެ. އެހެންވިޔަސް ހިތްވަރު އެލުވާނުލައި ގަދައަޅައި މަސައްކަތް ކުރާށެވެ. އަދި އަމިއްލަ ނަފްސު ދެކެ ލޯބިވާން ހަނދާން ކުރާށެވެ.\n5. ނަފްރަތުގެ ހުޅުކޮޅު ނިއްވާލާ!\nމާ ކުރިން ވެފަ އޮތް ކަމެއްގައި ވިޔަސް ނުވަތަ އިހަކަށްދުވަހަކު ވީ ކަމެއް ނަމަވެސް މީހެއްގެ މައްޗަށް އުފެދުނު ނަފްރަތެއްގެ ހުޅު ދިއްލައިގެން އަބަދު ހުންނާކަށް ނުވާނެއެވެ. އޭރުން އެ ހުޅުކޮޅު ކަނިވުމުން ފަނޑުކަން ވެރިވާނީ ތިމާގެ ދިރިއުޅުމަށެވެ.\nނަފްރަތެއް ހިތުގައި ބާއްވައިގެން އުޅުމަކީ އެހާ ރީތި ގޮތެއްވެސް ނޫނެވެ. ތިމާގެ ކުށެއް ނެތް ކަމުގައިވިޔަސް އުފާވެރި ދިރިއުޅުމަކަށް އެދޭނަމަ ގިނަގިނައިން މީހުންނަށް މާފު ކޮށްދޭށެވެ. ގިނަ ބައެއްގެ ލޯބި ލިބި، ތިމާގެ ހިތަށްވެސް އުފާވެރިކަން ލިބޭނީ އޭރުންނެވެ.


ޖުމައްޔިލްއަށް ކުރެވޭ ތުހުމަތުތަކުގައި ބައްޕަގެ ބަސް: ދައްކަނީ “އައުޓްއޮފް ޑޭޓް” ވާހަކަ ތަކެއް – Dhen.mv\nޖުމައްޔިލްއަށް ކުރެވޭ ތުހުމަތުތަކުގައި ބައްޕަގެ ބަސް: ދައްކަނީ "އައުޓްއޮފް ޑޭޓް" ވާހަކަ ތަކެއް\nJuly 2, 2020 - 11:33 pm\nމި ވާހަކަ ތައް މިގޮތަށް ފެންމަތިވެފައި މިވަނީ ސަފާރީ އެއްގައި ކެންޔާގެ އަންހެނަކު ރޭޕްކޮށްފައިވާ މައްސަލައެއް ފެންމަތި ވެފައިވާ ދުވަސްވަރެއްގައެވެ. ކެންޔާގެ އެ އަންހެން މީހާވެސް އޭނާއަށް ކަންވީގޮތްވަނީ ކިޔާދީފައެވެ. އެއަށް ފަހު މީސް މީޑިޔާގައި އެތައް ބަޔަކު އަންނަނީ މީގެ ކުރިން އެމީހުންނަށް ދިމާވެފައިވާ ހާދިސާތައް ހިއްސާ ކުރަމުންނެވެ. ފަހަރުގައި ހިތްވަރެއް ލިބުނީ ކަމުގައި ވެސް ވެދާނެއެވެ.\nޖުމައްޔިލްއަށް ކުރެވޭ މި ތުހުމަތު ތަކާއެކު ޖުމައްޔިލްގެ ބައްޕަ މަޝްހޫރު ފިލްމީ ތަރި އަދި ޑައިރެކްޓަރ އަހްމަދު ނިމާލް ވަނީ ޓްވީޓެއް ކޮށްފައެވެ. އެގޮތުން އެ ޓްވީޓްގައި އޭނާ ބުނެފައި ވަނީ އައުޓް އޮފް ޑޭޓް ( މާ ކުރީގެ) ވާހަކަތައް ވެސް މި ދުވަސްވަރު ޖަހާނެ ކަން އިނގޭ ކަމަށެވެ. އަދި މި ހަފްތާ މިވަނީ ރޭޕްގެ ހަފްތާއަށް ވެފައި ކަމަށް ނިމާލް ފާހަގަ ކުރިއެވެ.\nމި ޓްވީޓަށް އާންމުންގެ ގިނަ ބަޔަކު އަންނަނީ ނުރުހުން ފާޅު ކުރަމުންނެވެ. އަމިއްލަ ދަރި ކުށެއް ކުރި ކަމުގައި ވިޔަސް އެކުށަށް ހައްގުވާ އަދަބު ލިބެން ޖެހޭނެ ކަމަށް ގަބޫލު ކުރަން ޖެހޭނެ ކަމަށާއި އެވަރުގެ ނުބައި އަމަލެއް ހިންގުމުން ދިފާއުގައި ވާހަކަ ދެއްކުމަކީ ވަރަށް ހުތުރު ކަމެއް ކަމުގައި ގިނަ ބަޔަކު ސިފަކުރެއެވެ.


16 Billion Dollar Eh Kihaa Vareh Kan Ingeytha?\n17 މާޗް 20179ކޮމެންޓް\n16 ބިލިއަން ޑޮލަރު އެއީ ކިހާވަރެއްކަން އެނގޭތަ؟\nމިއީ ބިލިއަނުން ޑޮލަރުގެ ވާހަކަ ދައްކާ ދުވަސްކޮޅެކެވެ. އާދެ، ފ އަތޮޅު ގަންނަން ނުވަތަ އިންވެސްޓްކުރަން އަންނަ މީހުން 16 ބިލިއަން ޑޮލަރު ހަރަދުކުރާނެ ކަމަށް ދެކެވޭ ވާހަކައެވެ.\nނަމަވެސް 16 ބިލިއަން ޑޮލަރަކީ ތަސައްވަރު ކޮށްލަންވެސް ދަތި އަދަދަކަށް ވެދާނެއެވެ. އެހެންކަމުން މިކަން ތިލަކޮށްލާން ވިސްނާލީމެވެ. އެގޮތުން މި ބަލާލަނީ އެންމެނަށްވެސް އެނގޭނެ 100 ޑޮލަރުގެ ނޫޓަކުންނެވެ.\nމިއީ 100 އެމެރިކާ ޑޮލަރެވެ. މިވަރުން ގާތްގަނޑަކަށް 10 ނުވަތަ 12 މީހުންނަށް ރާއްޖޭގެ ރެސްޓޯރަންޓަކުން 1 އިރަށް ކާލެވޭނެއެވެ.\n1 މިލއަން ޑޮލަރު\nމިއީ 100 ނޫޓުން އެއް މިލިއަން ހަމަކޮށްލީމާ ވާވަރެވެ. އާދައިގެ ބްރިފްކޭހަކަށް ލެވޭނެއެވެ. ނަމަވެސް އެއީ ކުޑަ އަދަދެއް ނޫނެވެ. 15000 ދިވެހި ރުފިޔާގެ މަހު މުސާރައެއް ލިބޭމީހަކަށް 1 މިލިއަން ޑޮލަރު ހޯދޭނީ 85 އަހަރު ވަންދެން ވަޒީފާ އަދާކޮށްގެނެވެ.\n100 މިލިއަން ޑޮލަރު\nމިއީ 100 މިލިއަން ޑޮލަރެވެ. މިއިން މިފެންނަނީ އާންމޮކޮށް ގާ އުފުލަން ގެންގުޅޭ4ފޫޓު4ފޫޓު ޕެލެޓެއްގެ މައްޗަށް ހަތަރެސްކަން ހަމައަށް 100 ޑޮލަރުގެ ނޫޓު އަޅާފައިވާ ތަނެވެ. މާލޭން އާންމުކޮށް އެޕާޓްމަންޓެއް3މިލިއަން ދިވެހި ރުފިޔާއަށް ގަންނަން ލިބޭއިރު 100 މިލިއަން ޑޮލަރަށް އޭގެ 514 އެޕާޓްމަންޓް ގަނެވޭނެއެވެ.\n1 ބިލިއަން ޑޮލަރު\nތިޔަފެންނަނީ 1 ބިލިއަން ޑޮލަރެވެ. ކުރިން ބުނެވުނު 100 މިލިއަން ޑޮލަރުގެ ޕެލެޓްގެ 10 ޕެލެޓް ފުރާ 100 ޑޮލަރުގެ ނޫޓުވެ. އެއީ ކިހާވަރެއްތޯއެވެ؟\nއެއް އަހަރުތެރޭގައި ރާއްޖޭގެ އެންމެހާ ރިސޯޓްތަކާއި ފިހާރަތަކާއި، އެހެނިހެން ވިޔަފާރިތަކާއި އަދި އާންމު ރައްޔިތުންގެ އަތުން ނަގާ ހުރިހާ ޓެކްސްތައް އެއްކޮށްލާގެންވެސް 1 ބިލިއަން ޑޮލަރު ހަމަނުވާނެއެވެ. ޓެކްސްނަގާގެންނާއި، އެހެނިހެން އާމްދަނީންނާއި ހިލޭ އެހީ ގެގޮތުގައި ސަރުކާރަށް ލިބޭނެކަމަށް ފާސްކޮށްފައި 2017 ވަނައަހަރުގެ ދައުލަތުގެ ބަޖެޓުގައި ވަނީ 21.9 ބިލިއަން ރުފިޔާއެވެ. އެއީ 1.42 ބިލިއަން ޑޮލަރެވެ.\n16 ބިލިއަން ޑޮލަރު\nމަތިން އިމާރާތެއްހެން އެތުރިފައި އެފެންނަނީ 16 ބިލިއަން ޑޮލަރެވެ. 16 ބިލިއަން ޑޮލަރަކީ ކިހާވަރެއްކަން މިހާރު ކޮންމެވެސް ވަރަކަށް އަންދާޒާ ކުރެވޭނެ ކަމަށް ހީކުރަމެވެ. ދިވެހި ދައުލަތުގެ ބަޖެޓަށް 10 އަހަރަަށް ބޭނުންވާ ފައިސާގެ އަދަދާ ގާތްކުރާ ވަރެކެވެ. 100 ޑޮރަލުގެ ނޫޓުގެ 160 ޕެލެޓް ފުރާ ޑޮލަރެވެ.\nއެވަރުގެ އިންވެސްޓްމަންޓްތައް ހެޔޮނިޔަތުގައި އައިސްފިނަމަ ދިވެހީންނަށް ކިތަންމެހާވެސް ރަނގަޅެވެ. ނަމަވެސް އަދިވެސް ބަލާނުނިމޭ އެމްއެމްޕީއާރސީގެ ހިޔާނާތް ފަދައިން މިފައިސާ އަށް ވާނުވާ ނޭނގިއްޖެނަމަ ރައްޔިތުންނަށް ލިބޭނެ ގެއްލުން އަގުނުކުރެވޭހާ ބޮޑުވާނެއެވެ.\nއެކަން އެހެންވާނީ ހަމަ ހަގީގަތުގައިވެސް އެ އިންވެސްޓްމަންޓުގެ ހަ ފަރާތް ރައްޔިތުންނަށް އެނގިގެނެވެ. އެއީ ހަމަ އެކަނި "ހަ ފަރާތް ފެންނާނޭ" އަނގައިން ބުނެލާގެން ފަރުޖައްސާލެވޭ ވަރަށްވުރެ މާބޮޑު ކަމެކެވެ.\nޑޮލަރު އެމްއެމްޕީއާރުސީގެ އޮޑިޓު ރައީސް ޔާމީން ފ އަތޮޅު ސައުދީ އަރަބިއްޔާ\nމިލާރި ގަނޑު ނުލިބިގެން ތެޅި ފޮޅެނީ...ރައްޔިތުންނަށް ހެވެއް އެދޭކަން ނޫން..ފާތުމަ އުޅޭ ގޮތުން ލަދުވެސް ގަނޭ...އެހެންތާވާނީ އަލަށް ވެރިކަމަށް އާދެވުނީމަ...އިރާދަ ކުރެއްވިއްޔާ ބަލިވާނެ އިންތިހާބު ތަކުން..\nވީ އެފް ޕީ މީހުން ޖެހޭނީ މިކަން ހަޖަމް ކުރަން. ހަޖަމް ނުވަންޏަ ޖުއްލާބު ކައި.\nހެޔޮ ނިޔަތެއްގައި މީހަކު މިހާ ބޮޑު އިންވެސްޓްމަންޓެއް ކުރާނެއެ ޤަބޫލުކުރާނީ މޮޔައަކު. މިޒަމާނަކު ނޫޅެ އިސްލާމީ ޤައުމަކާްށް ވިޔަސް ކޮރަޕްޓް ނޫން ވެރިއެއް\nމިޤައުމަށް ލިބޭ ލާރި އަޅަނީ ފޫގޮއްސަ ހުރި ތަނަކައް\nބޮޑުޕިކަޕުގެ 16 ޕިކަލު\nދެންއިވޭނީ ވެރިމީހާގެ އެކަންއުންޓަށް ބިލިޔަން ރުފިޔާ ހެޔޮހިތުން ކިންގް ޖަމާކޮށްދިން ވާހަކަ.\nރައްޔިތަކަށް ތީގެން ބައި ރުފިޔާ ލިބުނަސް ސާބަހޭ ބުނާނަން\nއަދީބު ލައިގެން ހުރި ފަތުލޫނުގެ ޖީބު ހާދަބޮޑުވީމައޭ ތިޔަބުނާވަރު ފޮރުވައިގެންވެސް ގެންދެވޭނީ.


"Forrest Gump" ge Hindi remake aky "Lal Sing Chadha" | Mihaaru\nއާމިރު: އޭނާ ދެން ކުޅޭނީ "ފޮރެސްޓް ގަމްޕް" ގެ ހިންދީ ރިމެކް.\n"ފޮރެސްޓް ގަމްޕް" އަކީ އާމިރު ހާންގެ "ލާލް ސިންގް ޗައްޑާ"\n16 މާޗް 2019 - 08:36\nއާމިރު ހާން ދެން ކުޅޭނީ ހޮލީވުޑްގެ މަޝްހޫރު ފިިލްމެއް ކަމަށްވާ "ފޮރެސްޓް ގަމްޕް" ގެ ރިމޭކްކަން ކަށަވަރުކޮށް ދިނުމަށް ފަހު، ފިލްމުގެ ނަން އިއުލާންކޮށްފި އެވެ.\nބުރާސްފަތި ދުވަހު 54 ވަނަ އުފަން ދުވަސް ނޫސްވެރިންނާ އެކު ފާހަގަކުރަން ބޭއްވި ހަފުލާގައި އާމިރު ބުނީ ޓޮމް ހޭންކްސްގެ ކެރިއަރުގެ އެންމެ ކާމިޔާބު އެއް ފިލްމު ކަމަށްވާ 1994 ގެ "ފޮރެސްޓް ގަމްޕް" ރިމޭކިން ރައިޓްސް ޕެރަމައުންޓް ޕިކްޗާޒް އަތުން ހޯދާފައިވާ ކަމަށެވެ. އަދި ފިލްމުގެ ނަމަކަށް ހަމަޖައްސާފައި ވަނީ "ލާކް ސިންގް ޗައްޑާ" ކަމަށް ބުންޏެވެ.\nއާމިރުގެ ފިލްމު ކުންފުނި އާމިރު ހާން ޕްރޮޑަކްޝަން (އޭކޭޕީ) އާއި ވަޔަކޮމް 18 މޯޝަން ޕިކްޗާޒް ގުޅިގެން ގެނެސް ދޭން ނިންމާފައިވާ ފިލްމުގެ ޑައިރެކްޓަރަކީ 2017 ގައި ރިލީޒް ކުރި އާމިރުގެ "ސީކްރެޓް ސުޕަސްޓާ" ގެ ޑައިރެކްޓަރު އަދުވައިތު ޗަންދަން އެވެ.\n#AamirKhan along with #KiranRao celebrates his 54th birthday with media.\nAnnounces his next film #LalSinghChaddha an adaption of #ForestGum pic.twitter.com/GzizJ4ikKT\n— sohel f. fidai (@sohelfidai) March 14, 2019\n"މި ފިލްމުގެ ތައްޔާރީތައް ވެސް މިހާރު އަހަރެމެން ފަށައިފިން. ކެރެކްޓާ އަށް އަހަރެން ތައްޔާރުވާން ހައެއްކަ މަސް ނަގާނެ،" އާމިރު ބުންޏެވެ. "ފޮރެސްޓް ގަމްޕަކީ އަބަދު ވެސް އަހަންނަށް ވަރަށް ކަމުދާ ފިލްމެއް. ހާއްސަކޮށް އޭގެ ސްކްރިޕްޓަށް އޮންނަ ޝައުގުވެރިކަން ބޮޑު. އަހަރެން ބުނާނީ މި ފިލްމުގެ ހިންދީ ރިމޭކް ވެސް ވާނީ އާއިލާތަކަށް ވަރަށް ވެސް ހާއްސަ ފިލްމަކަށޭ."\nއިތުރު ކާސްޓުންނަކީ ކޮބައިކަން އަދި އިއުލާންކޮށްފައި ނުވާ "ލާލް ސިންގް ޗައްޑާ" ގެ ޝޫޓިން އަންނަ އޮކްޓޯބަރު މަހުގެ ތެރޭގައި ފަށާނެ އެވެ. އަދި ފިލްމު ސިނަމާތަކަށް ގެންނަން ނިންމާފައި ވަނީ އަންނަ އަހަރު އެވެ. އެކަމަކު އަދި ވަކި ތާރީހެއް ނުނިންމަ އެވެ.\n"ފޮރެސްޓް ގަމްޕް" ގެ ޓްރެއިލާ.\nރޮބަޓް ޒެމެކިސް ޑައިރެކްޓްކޮށް، ހޭންކްސް، ފޮރެސްޓް ގަމްޕް ކިޔާ މީހެއްގެ ރޯލް ކުޅެފައިވާ "ފޮރެސްޓް ގަމްޕް" އަކީ ކޮމެޑީ ޑްރާމާއެކެވެ. މި ފިލްމަކީ އޮސްކާގެ 12 ކެޓަގަރީއަކުން ނޮމިނޭޓްވެ، ހަ ކެޓަގަރީއަކުން އެވޯޑް އުފުލައިލި ފިލްމެކެވެ.\nއެއީ ހޭންކްސް އަށް ލިބުނު އެންމެ މޮޅު އެކްޓަރުގެ އޮސްކާ އާއި އެންމެ މޮޅު ފިލްމު، އެންމެ މޮޅު ޑައިރެކްޓަރު، ބެސްޓް އެޑަޕްޓެޑް ސްކްރީންޕްލޭ، ބެސްޓް ވިޝުއަލް އިފެކްޓްސް އަދި ބެސްޓް އެޑިޓިން އެވެ.\nފަންސާސް ފަސް މިލިއަން ޑޮލަރުގެ ބަޖެޓަކުން ހަދައި ޖުލައި، 6، 1994 ގައި ރިލީޒް ކުރި "ފޮރެސްޓް ގަމްޕް" އަކީ 677.9 މިލިއަން ޑޮލަރުގެ އާމްދަނީއެއް ބޮކްސް އޮފީހުގައި ހޯދި ފިލްމެކެވެ.\nއާމިރުގެ އެންމެ ފަހުގެ ފިލްމަކީ މިދިޔަ އަހަރު ރިލީޒްކޮށް، ބޮޑު ނާކާމީޔާބީއަކާ ކުރިމަތިލާން ޖެހުނު "ތަގްސް އޮފް ހިންދުސްތާން" އެވެ.\nއިތުރު ލިޔުންތައް ބޮލީވުޑް ހޮލީވުޑް އާމިރު ޚާން\nއާމިރުގެ އާ ފިލްމު އަންނަ އަހަރުގެ ޑިސެމްބަރުގައި\nއާމިރު ދެން ކުޅޭނީ "ފޮރެސްޓް ގަމްޕް" ގެ ރިމޭކް؟


Operation ah fahu Laban enburi practice ah\nލަބާން އެނބުރި ޕްރެކްޓިހަށް\nކީޕަރު ލަބާން ބޯޅަ ހިފައިގެން ގްރީންގެ ޕްރެކްޓިހުގައި\nކޮނޑަށް ލިބުނު އަނިޔާއާ ގުޅިގެން މިދިޔަ ސީޒަންގެ ބޮޑުބައެއްގައި ނުކުޅެ ހުންނަން ޖެހުނު ގްރީން ސްޓްރީޓްގެ ގޯލްކީޕަރު އިބްރާހިމް ލަބާން ޝަރީފް ކޮނޑުހުޅުގެ އޮޕަރޭޝަނަށް ފަހު ގްރީންގެ ޕްރެކްޓިހަށް ނުކުންނަށް ފަށައިފި އެވެ.\nލަންބާންގެ ކޮނޑުހުޅުގެ އޮޕަރޭޝަން ކުރީ ފެބްރުއަރީ މަހު އެވެ. އޮޕަރޭޝަނަށް ފަހު ބޭރުފުށުން އަނިޔާ ރަނގަޅުވިނަމަވެސް އޭނާ އަށް އަލުން ކުޅެން ނުކުންނަން ގިނަ ދުވަސްތަކެއް އަދިވެސް ހޭދަ ވާނެ އެވެ. އެހެންވެ ގްރީންއިން ވަނީ ކުރިން ދިވެހި ޕްރިމއާ ލީގްގައި، ބީޖީ ސްޕޯޓްސް ކުލަބު، އއ. މާޅޮސް އަދި ށ. ފޯކައިދޫ ޓީމަށް ކުޅެފައިވާ ޕާކިސްތާންގެ ގައުމީ ޓީމު ކީޕަރު ސާގިބް ހަނީފް ސޮއި ކުރުވާފަ އެވެ.\nލަބާން ބުނީ، ޓީމުގެ ޕްރެކްޓިހަށް ނުކުންނަން ފެށީ، އަނިޔާއިން އެއްކޮށް ރިކަވާވުމަށް ފުރިހަމަ ކުރަން ޖެހޭ ރިހިބިލިޓޭޝަނެއްގެ ގޮތުގައި ކަމަށެވެ.\n"މިހާރު އަނެއްހެން ކޮނޑު ރަނގަޅު،" ލަބާން ވާހަކަ ދެއްކި އެވެ. "ދެން ޕްރެކްޓިސްތައް ކުރިއަށްދާ ވަރަކުން އެނގޭނީ ކޮނޑު ކިހާ ވަރަކަށް ރިކަވާވެފަ ހުރިކަން. އުންމީދު ކުރަނީ ޕްރެކްޓިސްތައް މެދުކަނޑާ ނުލައި ކުރިއަށް ގެންދެވޭނެ ކަމަށް."\nމީގެ ފަސް އަހަރު ކުރިން މެއި އެކެއް 2015 ގައި އޭރުގެ އިދިކޮޅު ފަރާތްތަކުން މާލޭގައި ކުރި މުޒަހާރަގައި ފުލުހަކަށް ހަމަލާ ދިނުމުން ފުލުހުން އޭނާ ހައްޔަރު ކުރި އެވެ. އޭނާ ހައްޔަރު ކޮށްގެން ގެންދިޔައީ މާފަންނު ޓާފް ދަނޑުގައި އީގަލްސްގެ ޕްރެކްޓިހުގައި ހުއްޓަ އެވެ. ހަމަލާ އަމާޒުވި ފުލުސް އޮފިސާ މާފު ދިނުމުން ޕެރޯލުގެ ދަށުން އޭނާ ޖަލުން މިނިވަން ކުރީ މެއި 2018 ގަ އެވެ.\nތިން އަހަރު ޖަލުގައި ހޭދަ ކުރުމަށް ފަހު މިނިވަންވެގެން އެނބުރި އައިސް ޖޫންގެ ޓްރާންސްފާގައި ގްރީންއަށް އޭނާ ސޮއި ކުރި އެވެ. ގްރީން އާއެކު އޭނާ ފުރަތަމަ މެޗެއް ކުޅުނީ ޖުލައި 16 ވަނަ ދުވަހު ފ، ނިލަންދުއާ ދެކޮޅަށް ކުޅުނު މެޗުގަ އެވެ. ކުޅުނު މެޗުތަކުގައި ރަނގަޅު ކުޅުމެއް އޭނާ ދެއްކި އެވެ.\nލަބާން ބުނުފައި ވަނީ ތިން އަހަރު ފުޓްބޯޅައާ ދުރުގައި ހުރމަށް ފަހު އެނބުރި ކުޅުމުގެ ތެރެއަށް އައިސް ރަނގަޅު ކުޅުމެއް ދެއްކުނީ ގްރީން ސްޓްރީޓްގެ އޭރުގެ ކޯޗް އަލީ ސުޒޭން އާއި ގޯލްކީޕަރު ކޯޗް މެޓާ ސަލީމްގެ ބޮޑު ހިތްވަރުން ކަމަށެވެ. މިދިޔަ އަހަރު ބޭއްވި އިންޑިއަން އޯޝަން އައިލެންޑް ގޭމްސްގައި ގައުމީ ޓީމުގައި ހިމެނި ލަބާން ވަނީ ގައުމީ ޓީމަށް އެއް މެޗު ކުޅެފަ އެވެ.\nޔޫތު ސްޕޯޓްސް މިނިސްޓްރީގެ އެގްޒެކެޓވް ކޯޑިނޭޓަރުގެ މަގާމު އަދާ ކުރަމުން އަންނަ ލަބާން ބުނީ އަލުން ކުޅުމުގެ ތެރެއަށް އައިސް އަނެއްކާވެސް ގައުމީ ޓީމުން ޖާގަ ހޯދުން އެއީ ބޮޑު ޓާގެޓެއް ކަމަށެވެ.\nދިވެހި ކީޕަރުން ނެރުމުގައި ކުލަބުތައް ފެއިލްވީތަ؟


Milandhoo athun balive Thinadhoo ah ithuru inthizaarreh | Mihaaru\nކުޑަހުވަދޫ ކުޅުންތެރިއަކު ކައިރިން ރިޒޭ (ކ) ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n25 ނޮވެމްބަރ 2017 - 23:55 1 comment\nއިޝާން އިބްރާހިމް (ސައްޓު) ގެ ހެޓްރިކާ އެކު އުރީދޫ ދިވެހި ޕްރިމިއާ ލީގުގައި މިރޭ ގދ. ތިނަދޫ އަތުން 3-2 އިން ށ. މިލަންދޫ މޮޅުވުމާ، ގަދަ ހަތަރަކަށް އަރަން ތިނަދޫ އަށް އިތުރު އިންތިޒާރެއް ކުރަން ޖެހިއްޖެ އެވެ.\nތިނަދޫ 18 ޕޮއިންޓާ އެކު މި ވަގުތު ހަތަރު ވަނައިގައި އޮތްއިރު މިރޭ މޮޅުވި ނަމަ އެ ޓީމަށް ގަދަ ހަތަރެއް ކަށަވަރުވެ ޕްރެޒިޑެންޓްސް ކަޕުން ފުރުސަތު ލިބޭނެ އެވެ. އެކަމަކު އެ ޓީމު ބަލިވުމާ އެކު، 16 ޕޮއިންޓާ އެކު ފަސް ވަނައިގައި އޮތް ކްލަބް ގްރީންސްޓްރީޓްސް އަށް ވަނީ ދޮރެއް ހުޅުވިފަ އެވެ. މާދަމާ ހަވީރު ޓީސީ ސްޕޯޓްސް ކްލަބް އަތުން ގްރީން މޮޅުވެއްޖެ ނަމަ އެ ޓީމަށް ގަދަ ހަތަރެއްގެ ޖާގަ ލިބި ތިނަދޫ އަށް ފުރުސަތު ގެއްލޭނެ އެވެ. އެ ނޫން ކޮންމެ ނަތީޖާއެއް ނުކުތަސް ފުރުސަތު އޮންނާނީ ތިނަދޫ އަށެވެ.\nމިރޭގެ މޮޅާ އެކު ށ. މިލަންދޫން ލީގު ނިންމާލީ 14 ޕޮއިންޓާ އެކު ހަ ވަނައިގައި އޮވެގެންނެވެ.\nފޯރިގަދަ ކުޅުމެއް ފެނިގެން މިރޭގެ މެޗުގެ ފުރަތަމަ މިނެޓުގައި ތިނަދޫގެ ކޮލަމްބިއާ ފޯވާޑް އަވީލާ އަށް ރަނުގެ ފުރުސަތެއް ލިބި ބޭކާރުވި އެވެ. ނަތީޖާއަކަށްވީ ތިން ވަނަ މިނެޓުގައި ސައްޓު ގޯލެއް ޖަހައި މިލަންދޫ އަށް ލީޑު ނަގައިދިނުމެވެ.\nތިނަދޫން އެއްވަރުކުރީ ހަތް ވަނަ މިނެޓުގައި ޕެނަލްޓީއަކުން އަހުމަދު ރިޒްވާން (ރިޒޭ) ޖެހި ގޯލުންނެވެ. އެކަމަކު 19 ވަނަ މިނެޓުގައި ސައްޓު ވަނީ އޭނާގެ ދެ ވަނަ ލަނޑު ޖަހައި މިލަންދޫ އަށް އަލުން ކުރި ހޯދައިދީފަ އެވެ. އޭނާ މި ގޯލް ޖެހީ ތިނަދޫގެ ދެ ކުޅުންތެރިން ކައިރިން ނައްޓާލުމަށް ފަހު އޭރިއާ ތެރެއަށް ވަދެ އެވެ.\nފުރަތަމަ ހާފު ނިމުމުގެ ކުރިން ތިނަދޫން އަލުން އެއްވަރުކުރި އެވެ. ކޯނަރަކުން ހުރަސްވި ބޯޅައެއް 27 ވަނަ މިނެޓުގައި ބޮލުން ގޯލުގެ ތެރެއަށް ވައްދާލައި ތިނަދޫ އަށް އެއްވަރުކޮށްދިނީ ޖޯޖް އިވާން ރޮޑްރިގޭޒެވެ.\nއޭގެ ފަހުން ލީޑު ނަގަން ތިނަދޫގެ އަވީލާ އަށް ހުސް ފުރުސަތެއް ލިބުނު ނަމަވެސް ބޭކާރުކޮށްލި އެވެ. އޭރިއާ ތެރެއިން އޭނާ އަށް މުޅިން ހުހަށް ގޯލަށް ޖެހެން އޮތް ނަމަވެސް އޭނާ ބޭނުންވީ ތިނަދޫ ޑިފެންޑަރު ކައިރިން އުނދަގޫ ފަޅިން ނައްޓާލާށެވެ. އެހެން އުޅެނިކޮށް އެ ބޯޅަ ގެއްލުނީ އެވެ.\nދެ ވަނަ ހާފު ފަށައިގެން ތިނަދޫން ކުރިއަށް ޖެހުނު ދަނޑިވަޅެއްގައި ސައްޓު ވަނީ ގޯލް ޖަހައި މިލަންދޫ އަށް ކުރި ހޯދައިދީފަ އެވެ. މެޗުގެ 59 ވަނަ މިނެޓުގައި އޭނާ މި ގޯލް ޖެހީ ތިނަދޫގެ ޑިފެންޑަރެއްގެ ގައިގައި ޖެހިފައި ބްލޮކްވެގެން ކުޅުމުގެ ތެރެއަށް އަށް އައި ބޯޅައަކުންނެވެ.\nމެޗުގެ ފަހުކޮޅު ތިނަދޫން އެއްވަރުކުރުމާ ގާތަށް ދިޔަ އެވެ. އެގޮތުން 89 ވަނަ މިނެޓުގައި ރިޒޭ ހިލޭ ޖެހުމަކުން ފޮނުވާލި ބޯޅަ މިލަންދޫގެ ގޯލްކީޕަރު މުހައްމަދު އިމްރާން މަތަކުރިއިރު އިތުރު ވަގުތުގެ ތެރޭ އޭރިއާ ތެރެއިން އަހުމަދު ނިއާޒަށް ލިބުނު ފުރުސަތުގައި ގޯލަށް ޖެހި ބޯޅަ ކީޕަރު މި ފަހަރު ވެސް މަތަކުރި އެވެ.\nތިނަދޫގެ ކޯޗު އަލީ ސުޒޭން ބުނީ ތިނަދޫން އަންނަނީ ވަރަށް ރަނގަޅު ނަތީޖާތަކެއް ނެރެމުން ކަމަށާއި މިއީ ތިނަދޫން ދަށްކޮށް ދިޔަ ފުރަތަމަ މެޗު ކަމަށެވެ. ރަނގަޅު ފޯމެއްގައި އޮންނައިރު ދޭތެރެއަކުން މިފަދަ ނަތީޖާއެއް ނުކުތުމަކީ ހަމަ ވެދާނެ ކަމެއް ކަމަށް ސުޒޭން ބުންޏެވެ.\n"ޑިފެންސުގެ މައްސަލަތަކެއް މިރޭ ފާހަގަކުރެވުނު. އަވީލާ އަށް ލިބުނު ފުރުސަތު ގެއްލުމަކީ އުނދަގޫވި ކަމެއް. އެއީ އެފަދަ ބޯޅަތަކެއް މިފަދަ މެޗެއްގައި ގޮސްފިއްޔާ ވަރަށް އުނދަގޫވާނެ ރިކަވާކުރަން،" ސުޒޭން ބުންޏެވެ.\nއޭނާ ބުނީ ތިނަދޫ އާށް ގަދަ ހަތަރެއްގެ ޖާގަ ލިބޭނެ ކަމާ މެދު ޝައްކެއް ނުކުރާ ކަމަށާއި ފުޓްބޯޅައިގައި ކަންތައްތައްދާ ގޮތަށް ބަލާއިރު އޭނާގެ ޓީމަށް ފުރުސަތު ލިބޭނެ ކަމަށެވެ. ސުޒޭން ވަނީ މިލަންދޫ ޓީމާއި ކޯޗު މުހައްމަދު ނާސިރު އަދި ކީޕަރު އިމްރާނަށް ތައުރީފްކޮށްފަ އެވެ.\nނާސިރު ބުނީ ލީގު ނިންމާލަން ބޭނުންވީ ތިން ޕޮއިންޓާ އެކު ކަމަށާއި އެކަން ހާސިލްވުމުން ވަރަށް ހިތްހަމަޖެހޭ ކަމަށެވެ. ލީގުގައި އެންމެ ފުރަތަމަ އެ ޓީމުން ކުޅުނީ ޑިފެންސިވް ގޭމެކެވެ. އެކަމަކު ފަހަކަށް އައިސް އެ ޓީމުގެ އެޓޭކިން ބައި ވެސް ރަނގަޅުވި އެވެ.\n"ފަހުން އަޅުގަނޑުމެން ކުޅުނީ އެއްވެސް ޕްރެޝަރެއް ނެތި. އަޅުގަނޑުމެންނަށް ލީގު ނުލިބޭނެކަން އެނގޭ. އެހެންވެ ފަހުން ޕްރެޝަރެއް ނެތި ރަނގަޅު ގޭމެއް ކުޅެން ބޭނުންވީ. އެއީ ތަފާތަކީ،" ނާސިރު ބުންޏެވެ.\nއިތުރު ލިޔުންތައް ށ. މިލަންދޫ ގދ. ތިނަދޫ އުރީދޫ ދިވެހި ޕްރިމިއާ ލީގު\nރިޒޭގެ ގޯލުން މިލަންދޫ އަތުން ތިނަދޫ މޮޅުވެއްޖެ


Foiy Thaaraf: "Nabiyyaa Namaadhukurevvi goi" | Dhiislam\nފޮތް ތަޢާރަފު: "ނަބިއްޔާ صلى الله عليه وسلم ނަމާދުކުރެއްވި ގޮތް"\nއަހުމަދު އަޙްސަން ޖޫން 24, 2020\nމިއީ ރަސޫލާ صلى الله عليه وسلم ނަމާދުކުރެއްވި ގޮތް ބަޔާންކުރައްވާ އިމާމް އަލްބާނީ ލިޔުއްވެވި ވަރަށް ބޭނުންތެރި ފޮތެކެވެ. މިފޮތުގެ އަޞްލަކީ އިމާމް އަލްބާނީ ލިޔުއްވައިވާ3މުޖައްލަދުގެ ފޮތް "صفة صلاة النبي– صلى الله عليه وسلم- " އެވެ. ކިޔުންތެރިންނަށް މިގެނެސްދެނީ އެފޮތް ކުރުކުރައްވާ ހަމަ އެޢިލްމުވެރިޔާ ލިޔުއްވި ފޮތެކެވެ. ނަމަކީ "صفة صلاة النبي – صلى الله عليه وسلم- من التكبير إلى التسليم كأنك تراه" އެވެ.\nމިފޮތުގައި ރަސޫލާ صلى الله عليه وسلم ނަމާދުކުރެއްވިގޮތް ޙަދީޘް ބަސްފުޅުތަކުން ބަޔާންކޮށްފައިވެއެވެ. އަދި މިފޮތް ލިޔެވުނު ސަބަބު ބަޔާންކުރައްވަމުން އިމާމް އަލްބާނީ ލިޔުއްވާފައިވަނީ މިފޮތުގައި ބަޔާންކުރެވިފައިވާ ޙަދީޘްތަކަކީ ތަފާތު ޙަދީޘްފޮތްތަކުން ޖަމާކުރެވިފައިވާ ޙަދީޘްތަކެކެވެ. އަދި މިފޮތުގައި ސަނަދު ޞައްޙަ ނޫން އެއްވެސް ޙަދީޘެއް ނުހިމެނުމަށް ފޮތުގެ މުޞައްނިފު އަމިއްލަ ނަފްސައް ޝަރުތުކޮށްފައިވެއެވެ. ޙަދީޘް ލިޔުމުގައި ޙަދީޘްފޮތްތަކުގައިވާ ނައްޞައް ބަދަލެއް ނުގެނެސް ބަޔާންކޮށްފައިވެއެވެ.\nފޮތުގައި ބަޔާންކުރާ ޙަދީޘުގެ އެހެން ލަފްޡެއްވާނަމަ އެކަން ޛިކުރު ކުރައްވާފައިވެއެވެ. ފޮތުގެ ބޭނުމަކީ ރަސޫލާ صلى الله عليه وسلم ނަމާދު ކުރެއްވިގޮތް ބަޔާންކުރުންކަމަށްވާތީ ފޮތުގެ މުޞައްނިފު ވަކި މަޛުހަބަކަށް ބުރަވެވަޑައެއް ނުގަންނަވައެވެ. ބަޔާންކުރައްވާފައިވަނީ ރަސޫލާ صلى الله عليه وسلم ގެ ފަރާތުން ޘާބިތުވި ޙަދީޘްތަކެވެ.\nމިފޮތުގައި ބަޔާންކުރައްވާ ހުރިހާ ޙަދީޘްތަކަކީވެސް އިމާމް އަލްބާނީގެ އަރިހުގައި ޞައްޙަ ޙަދީޘްތަކެއް ކަމުގައިވިޔަސް ބައެއް ޢިލްމުވެރިންގެ އަރިހުގައި އެޙަދީޘުގެ ޙުކުމް ތަފާތުވުމަކީ އެކަށީގެންވާކަމެކެވެ. މިފޮތުގައިވާ ޙަދީޘްތަކަކީ އިމާމް އަލްބާނީ އިޖުތިހާދު ކުރައްވައިގެން ޞައްޙަކަމަށް ޙުކުމްކުރައްވާ ޖަމަޢުކޮށްފައިވާ ޙަދީޘްތަކެކެވެ. އަދި ފޮތުގެ މުޤައްދިމާގައި ތަބަޢު ވާންޖެހޭނީ ރަސޫލާ صلى الله عليه وسلم ގެ ޙަދީޘް ބަސްފުޅަށްކަމާއި އެއާއި ޚިލާފަށް މަޛުހަބުތަކުގެ އިމާމުންގެ ބަހަށް ތަބަޢުން ނުވާކަމަށް ބަޔާންކުރައްވާފައިވެއެވެ. އަދި މިއަށް ބާރުދިނުމުގެ ގޮތުން ހަތަރު މަޛުހަބުގެ އިމާމުންގެ ބަސްކޮޅުތަކުންވެސް އެބޭކަލުންގެ ބަސްފުޅުތަކާއި ރަސޫލާ صلى الله عليه وسلم ގެ ޙަދީޘް ބަސްފުޅުތަކާއި ޚިލާފުވެއްޖެނަމަ ހިފަންވީ ރަސޫލާ صلى الله عليه وسلم ގެ ޙަދީޘް ބަސްފުޅުތަކުގައިކަމަށް ބަޔާންކޮށްފައިވެއެވެ. އަދި ފޮތުގެ މުޤައްދިމާގައި ބައެއް މީހުން އުފައްދާ ޝުބުތައް ޖަވާބާއި އެކު ބަޔާންކުރައްވާފައިވެއެވެ. އެގޮތުން ހަތަރު ޝުބުހައެއް ބަޔާންކުރައްވާ ވަރަށް ތަފްޞީލުކޮށް ރައްދު ދެއްވާފައިވެއެވެ. އެއައްފަހު ކޮންމެ ސުރުޚީއަކަށްފަހު އެއާއި ގުޅޭ ޙަދީޘްތައް ބަޔާންކުރައްވަމުން ފޮތް ފައްޓަވާފައިވެއެވެ.\nއަދި އަލްބާނީއަކީ މުޞްޠަލަޙުލް ޙަދީޘުގައި ޙުއްޖަތެކެވެ. އެކަލޭގެފާނު އަމިއްލަފުޅަށް ޙަދީޘްތަކުގެ ޞައްޙަ ނުޞައްޙަ ބައްލަވާ ޙުކުމްކުރައްވައެވެ. އެކަލޭގެފާނު އުފަންވެ ވަޑައިގަތީ ހިޖުރައިން 1333 ވަނަ އަހަރު (މީލާދީން 1914 ވަނަ އަހަރު) އަލްބާނިއާގެ ވެރިރަށްކަމަށްވާ އަޝްޤޫދުރާ ގައެވެ. އަދި ބައްޕާފުޅާއި އެކު ސޫރިޔާގެ ދިމިޝްޤައް ހިޖުރަކުރެއްވިއެވެ. އަދި އެތަނުގައި އިބްތިދާއީ ތަޢުލީމު ޙާޞީލްކުރެއްވިއެވެ. އަދި އިބަތިދާއީ ތަޢުލީމު ނިމުމުން ނިޒާމީ ތަޢުލީމު މެދުކަނޑާލުމަށްފަހު ދީނީ ޢިލްމު ޙާޞިލްކުރުމަށް މިސްރާބު ޖެހިއެވެ. އަދި ބައްޕާފުޅުގެ ބެއްލެވުމުގެ ދަށުން ޤުރުއާން ހިތުދަސްކުރެއްވިއެވެ. އަދި ޝައިޚް ސަޢީދުލް ބުރުހާނީގެ އަރިއަހުން ޙަނަފީ މަޛުހަބުގެ ފިޤުހާއި ޢަރަބި ބަހުގެ ފޮތްތަށް ކިޔަވާ ވިދާޅުވިއެވެ. އަދި އޭރު ޢިލްމުވެރިންގެ މަޖިލިސްތަކަށް ޙާޟިރުވެ ހެއްދެވިއެވެ. އަދި އުމުރު ފުޅުން 20 އަހަރުގައި ޙަދީޘް ޢިލްމު އުނގެނެން ފެއްޓެވިއެވެ. އަދި ''އަލްމުޣްނީ އަން ޙަމްލިލް އަސްފާރި ފީ ތަޚްރީޖި މާ ފިލް އިޙްޔާއި މިން އަލްއަޚްބާރި'' ކިޔުނު ފޮތުގައި ހުރި ޙަދީޘްތައް ތަޚްރީޖު ކުރައްވާ ތަޢުލީޤު ލިޔުއްވިއެވެ. އަދި ސޫރިޔާގެ ދިމިޝްޤުގައި އަލްބާނީ އެނގިދަންނަ މީހަކަށްވިއެވެ. އެއަށްފަހު ދީނީ ފޮތްތައް ލިޔުމުމާއި މީސްތަކުންނަށް ޢިލްމު އުނގަންނަވައި ދެއްވުމުގައި އުޅުއްވިއެވެ. އިމާމް އަލްބާނީއާއި ބެހޭގޮތުން އިބްނުބާޒް ވިދާޅުވާގޮތުގައި މިޒަމާނުގައި ޙަދީޘް ޢިލްމަށް العلامة محمد ناصر الدين الألباني ފަދަ ޢިލްމުވެރިން މިއުޑުދަށުން އަހުރެން ނުދެކެމެވެ. އަދި އަލްބާނީއަކީ މިޒަމާނުގެ މުޖައްދިޖުކަމަށް ވިދާޅުވެފައިވެއެވެ.\nފޮތުގައި ހިމެނޭ ބައިތައް:\nމުޞައްނިފު ފޮތް ފައްޓަވާފައިވަނީ ވަރައް މުހިއްމު މުޤައްދިމާއަކުންނެވެ.\nމި މުޤައްދިމަގައި ރަސޫލާ صلى الله عليه وسلم ގެ ސުންނަތައް ތަބާވުމުގެ މުހިންމުކަން ބަޔާންކުރައްވާފައިވެއެވެ. އަދި މަޛުހަބުތަކުގެ އިމާމުންގެ ބަސްފުޅުތަކާއި ބޮޑެތި ޢިލްމުވެރިންގެ ބަސްފުޅުތަކުން ރަސޫލާ صلى الله عليه وسلم ގެ ޙަދީޘް ބަސްފުޅުތަކުގައި ހިފުމުގެ މުހިންމުކަން ބަޔާންކޮށްފައިވެއެވެ. އެއައްފަހު ކަޢުބާއަށް ކުރިމަތިލުމުގެ ސުރުޚީގެ ދަށުން ޙަދީޘްތައް ޛިކުރުކުރައްވަމުން ގެންދަވާފައިވެއެވެ.\nއިމާމް އަލްބާނީ ލިޔުއްވާފައިވަނީ މިފޮތުގައި ބަޔާންކުރެވިފައިވާ ޙަދީޘްތަކަކީ ތަފާތު ޙަދީޘްފޮތްތަކުން ޖަމާކުރެވިފައިވާ ޙަދީޘްތަކެކެވެ. އަދި މިފޮތުގައި ސަނަދު ޞައްޙަ ނޫން އެއްވެސް ޙަދީޘެއް ނުހިމެނުމަށް ފޮތުގެ މުޞައްނިފު އަމިއްލަ ނަފްސައް ޝަރުތުކޮށްފައިވެއެވެ.\nފޮތުގެ ނަމުގައި ތަކުބީރުންފެށިގެން ސަލާމް ދިނުމާއި ހަމައަށް އޮތްކަމުގައިވިޔަސް ތަކުބީރުގެ ކުރިން މިފޮތުގައި ކަޢުބާ އަށް ކުރިމަތިލުމާއި، ޤިޔާމުގެ ވާހަކައާއި، ބަލިމީހާ އިށީންދެ ހުރެ ނަމާދުކުރުމުގެ ވާހަކައާއި، ކަނޑުބޯޓު ފަހަރުގައި ނަމާދު ކުރުމާއި، ދަމުނަމާދުގައި ކޮޅަށްހުރުމާއި އިށީންނުމާއި، ފައިވާނަށް އަރާހުރެ ނަމަދު ކުރުމާއި، މިންބަރުމަތީ ހުރެ ނަމާދު ކުރުމާއި، ސުތުރާ ނެގުމާއި، ނަމާދު މެދުކަނޑައިލުމާއި، ޤަބުރާއި ދިމާލަށް ނަމާދު ކުރުމުގެ މައްސަލައާއި އަދި ނިޔަތްގަތުމުގެ މައްސަލަ ގެނެސްފައިވެއެވެ. އެއަށްފަހު ތަކުބީރުން ފެށިގެން ސަލާމް ދިނުމާއި ހަމައަށް ވަކިވަކި ސުރުޚީތަކުގެ ދަށުން ޙަދީޘްތައް ބަޔާންކޮށްފައިވެއެވެ.\nމިފޮތަކީ ޢިލްމުވެރިންނާއި ކިޔަވާ ކުދިންގެ މެދުގައި މަޝްހޫރު، އަދި ޢިލްމުވެރިންގެ މަޖިލިސްތަކުގައި މިހާރުވެސް ކިޔަވާދެމުންދާ އަގުހުރި ފޮތެކެވެ. މިފޮތް ލިޔެފައިވަނީ ޢަރަބި ބަހުން ކަމުގައިވިޔަސް އައްޝައިޚް އިލްޔާސް ޖަމާލް ވަނީ މިފޮތް ދިވެހި ބަހަށް ތަރުޖަމާކުރައްވާފައެވެ. އެހެންކަމުން ރަސޫލާ صلى الله عليه وسلم ނަމާދު ކުރެއްވިގޮތް އުނގެނުމަށްޓަކައި މިފޮތް ކިޔާލުމަކީ ވަރަށް ބޭނުންތެރިކަމެއްކަމުގައި ދެކެމެވެ.


Minister ge lafa aa eku, PS ayyan kurun badhalu kuranee | Mihaaru\nސީއެސްސީގެ ބައެއް މެމްބަރުން މަޖިލީިހުގެ ކޮމެޓީއެއްގައި\nމިނިސްޓަރުގެ ލަފައާ އެކު ޕީއެސް އައްޔަންކުރުން ބަދަލުކުރަނީ\n26 ފެބުރުއަރީ 2020 - 23:04 16 comments\nރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީ އަށް ހާޒިރުކޮށް، އެ ކޮމިޝަނުގެ މެމްބަރުންނާ ކުރި ސުވާލަކާ ގުޅިގެން ނެރުނު ނޫސްބަޔާނެއްގައި ސީއެސްސީން ބުނީ 2016 ވަނަ އަހަރު، މަޖިލީހުން ގާނޫނަށް ގެނައި އިސްލާހެއްގެ ދަށުން، ޕީއެސް އިން އައްޔަން ކުރަނީ ކަމާ ގުޅޭ މިނިސްޓަރުގެ ލަފައާ އެކު ކޮމިޝަނުން ކަމަށެވެ. އެކަމަކު، މިނިސްޓަރުގެ ލަފައާ އެއްގޮތަށް ޕީއެސް އިން އައްޔަން ކުރާ އުސޫލަށް މިހާރު އިސްލާހު ގެންނަމުން އަންނަ ކަމަށް ކޮމިޝަނުން ބުންޏެވެ.\nނަމަވެސް، އެ އިސްލާހަކީ، މިނިސްޓަރުގެ ލަފާ ނުހޯދުން ކަމެއް ނުވަތަ ގެންނަ ބަދަލެއް ސާފުކޮށެއް ނުބުނެ އެވެ.\nކޮމިޓީގައި ސިވިލް ކޮމިޝަނާ ސުވާލު ކުރީ، ޕީއެސް އިން ނެގުމުގެ ކުރިން، ކޮންމެ ފަހަރަކު ވެސް އެކަމާ ގުޅޭ އުސޫލު ބަދަލުކުރާ ކަމަށް ތުހުމަތުކޮށެވެ. އެގޮތުން ބައެއް ފަހަރު، މަގާމުގެ ޝަރުތު މަތިކުރާއިރު، އަނެއް ބައި ފަހަރު ލުއިކުރާ ކަމަށް، މެމްބަރުން ވިދާޅުވި އެވެ. ކޮމިޓީން ތުހުމަތު ކުރިގޮތުގައި ޝަރުތުތަކަށް ބަދަލު ގެންނަނީ ވަކި މީހަކަށް މަގާމު ދިނުމުގެ ގޮތުންނެވެ.\nމެމްބަރުން އެހެން ސުވާލު ކުރެއްވީ، ހެލްތު މިނިސްޓްރީގެ ޕީއެސްގެ މަގާމުގެ ޝަރުތުތަކަށް ދެ ފަހަރަށް ބަދަލުކޮށްގެން އިއުލާން ކުރުމުންނެވެ.\nHealth ministry ge PS ge sharuthu thah2faharah badhalu genesfi\nއެ މިނިސްޓްރީގެ ޕީއެސްގެ މަގާމުގައި ހުންނެވި ހަދީޖާ އަބްދުއް ސަމަދުގެ ދައުރު ހަމަވާތީ އެ މަގާމަށް ބޭފުޅަކު ހޯދުމަށް މިދިޔަ ޖެނުއަރީ މަހު އިއުލާނުކުރި އެވެ. ނަމަވެސް އެ އިއުލާނާ ގުޅިގެން ޝަރުތު ހަމަވާ ބޭފުޅުން އެކަށީގެންވާ މިންވަރަށް ކުރިމަތިިލާފައިނުވާތީ، ސީއެސްސީ އިން ވަނީ މި މަހުގެ 12 ވަނަ ދުވަހު އެ މަގާމަށް އަލުން އިއުލާނުކޮށްފަ އެވެ. އެއިން ކޮންމެ ފަހަރަކު ވެސް އިއުލާން ކޮށްފައިވަނީ ޝަރުތުތައް މަތިކުރުމަށް ފަހު އެވެ.\nއެކަމާ ގުޅޭގޮތުން އިއްޔެ "މިހާރު"އާ ވާހަކަ ދައްކަވަމުން، ސިވިލް ސާވިސްގެ ޑިރެކްޓާ ޖެނެރަލް އަބްދުﷲ ސައީދު ވިދާޅުވީ ހެލްތުގެ ޕީއެސްގެ މަގާމުގެ ޝަރުތުތަކަށް ފަހުން ބަދަލުތަކެއް ގެނައީ، އެންމެ ފުރަތަމަ ކުރި އިއުލާނާ ގުޅިގެން ޝަރުތު ހަމަވާ ބޭފުޅުން އެކަށީގެންވާ ވަރަށް ކުރިމަތިލާފައި ނުވާތީ ކަމަށެވެ. ނަމަވެސް ކުރިމަތިލި ބޭފުޅުންގެ އަދަދެއް ހާމައެއް ނުކުރެ އެވެ.\nއެނގިފައިވާ ގޮތުގައި، ހެލްތު މިނިސްޓަރު އަބްދުﷲ އަމީން ވެސް ބޭނުން ވަނީ އެ މިނިސްޓްރީގެ ޕީއެސްގެ ޝަރުތަކީ މާސްޓާސް ޑިގްރީ ހާސިލްކޮށްފައިވާ ބޭފުޅަކަށް ވުމެވެ. ސިވިލް ސާވިސްގެ މަގާމުތަކަށް މީހުން އައްޔަން ކުރުމުގައި، ކޮމިޝަންގެ ފަރާތުން ސިޔާސީ ނުފޫޒު ވަދެފައިވާ ކަމަށް ގަބޫލު ކުރެވޭ ހާލަތްތައް ދިމާވެފައިވާ ކަމަށް ބައެއް މިނިސްޓަރުން ފާހަގަ ކުރައްވާފައިވާ ކަމަށް މަޖިލީހުގެ ކޮމިޓީގައި މެމްބަރުން ވިދާޅުވި އެވެ. އެގޮތުން ވަޒީފާ އަދާކުރާތާ 10 މަސް ފަހުން، އޭނާ މަގާމަށް ޝަރުތު ހަމަނުވާ ކަމަށް ކަނޑައަޅައި ވަކިކުރި ކަމަށް، މިނިސްޓަރަކާ ހަވާލާ ދެއްވައި މެމްބަރުން ވިދާޅުވި އެވެ.\nއޭގެ ޖަވާބެއްގެ ގޮތުން ސިވިލްް ސާވިސް ކޮމިޝަނުން ބުނީ ސިވިލް ސާވިސްގެ ގަވައިދާ އެއްގޮތަށް މުވައްޒަފުން ނަގަނީ އެ މިނިސްޓްރީއަކުން ކަމަށާއި އެކަމަކު، ގަވައިދާ ހިލާފަށް ވަޒީފާ ދީފައިވާކަން އެނގިއްޖެ ނަމަ، ވަޒީފާ އިން ވަކި ކުރާނެ ކަމަށެވެ. އަދި ކޮމިޝަނުން ކުރި ތަހުގީގަކުން އެ ފަދަ މައްސަލައެއް ސާބިތު ކުރެވުނު ކަމަށާއި އެހެންވެ، މުވައްޒަފު ވަކި ކުރި ކަމަށް އެތަނުން ބުންޏެވެ. އެކަމަކު އެކަން ކުރީ ސިޔާސީ ނުފޫޒެއްގެ ދަށުން ކަމަށް އެ ކޮމިޝަނުން އެއްބަހެއް ނުވެ އެވެ.\nއިތުރު ލިޔުންތައް ރައްޔިތުންގެ މަޖިލިސް ސިވިލް ސާވިސް ކޮމިޝަން ސިވިލް ސާވަންޓުން ސިވިލް ސާވިސް ގާނޫނު މިނިވަން މުއައްސަސާތަކުގެ ކޮމިޓީ ސިވިލް ސާވިސް


މުށިޖަހައިދޭނެ ފަރާތެއް ހޯދަން\nމި ސްކޫލުގެ4ކްލާސްރޫމުގައި އަމިއްލަ ތަކެތީގައި މުށިޖަހައިދޭނެ ފަރާތެއް ހޯދަން ބޭނުންވެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 09 ނޮވެންބަރު 2015 ވާ ހޯމަދުވަހުގެ މެންދުރުފަހުގެ 13:00 އަށް މި ސްކޫލަށް ދުރުވެ މަޢުލޫމާތު ސާފުކުރެއްވުމަށްފަހު 22 ނޮވެންބަރު 2015 ވާ އާދީއްތަ ދުވަހުގެ މެންދުރުފަހުގެ 13:30 އަށް މި ސްކޫލަށް ދުރުވެ އަންދާސީހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރުމަށް ހާޒިރުނުވާ ފަރާތްތަކުގެ އަންދާސީހިސާބު ބަލައިނުގަނެވޭނެ ވާހަކަ ދަންނަވަމެވެ. އަދި މަޢުލޫމާތު ސާފުކުރުމަށާއި އަންދާސީހިސާބު ހުށަހެޅުމަށް ބަދަލުގައި މީހަކު ފޮނުވާނަމަ ސިޓީއަކުން އެކަން އަންގަންވާނެއެވެ.\nއަންދާސީހިސާބު ހުށަހަޅަންވާނީ ބަންދުކޮށްފައިވާ އުރައިގައެވެ. އަންދާސީހިސާބުތައް ކެނޑުން އޮންނާނީ 22 ނޮވެންބަރު 2015 ވާ އާދީއްތަ ދުވަހުގެ މެންދުރުފަހުގެ 13:30 ގައި އަންދާސީހިސާބު ހުށަހެޅި ފަރާތްތަކުގެ ހާޒިރުގައެވެ.\nސުންގަޑި: 09 ނޮވެންބަރު 2015 1300


SunOnline: Majlis gai Restaurant eh, Gym eh adhi Fihaara eh hulhuvanee\nމަޖިލީހުގައި ރެސްޓޯރެންޓެއް، ޖިމެއް އަދި ފިހާރައެއް ހުޅުވަނީ\nފާތިމަތު ސައީދު 01 Jul 2020, 09:44\nމަޖިލީހުގެ ރައީސް، ރައީސް މުހައްމަދު ނަޝީދު --- ފޮޓޯ/ މަޖިލިސް\nރައްޔިތުންގެ މަޖިލީހުގެ ސޯޝިއަލް ކްލަބުގެ ދަށުން މަޖިލީހުގެ އިދާރާގައި ރެސްޓޯރެންޓަކާއި ޖިމެއް ހުޅުވަން ނިންމާފައިވާ ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ އެވެ.\nމިއަދުގެ މަޖިލީހުގެ ޖަލްސާ ފަށަމުން ނަޝީދު ވިދާޅުވީ މަޖިލީހުގެ ސޯޝިއަލް ކްލަބުގެ ދަށުން މަޖިލީހުގެ އާ އިމާރާތުގެ ޓެރަސްގައި ރެސްޓޯރެންޓެއް ގާއިމް ކުރެވޭނެ ކަމަށެވެ. އަދި ހަމަ އެ ކަލަބުގެ ދަށުން މަޖިލީހުގެ އާ އިމާރާތުގައި ޖިމެއްވެސް ގާއިމް ކުރެވޭނެ ކަމަށް ނަޝީދު ވިދާޅުވި އެވެ.\nމަޖިލީހުގެ ސޯޝިއަލް ކްލަބުގައި ހިމެނެނީ މަޖިލީހުގެ މެމްބަރުންނާއި މުވައްޒަފުން ކަމަށްވެސް ނަޝީދު ވިދާޅުވި އެވެ.\nއޭގެ އިތުރުން މަޖިލީހުގެ ޔައުމިއްޔާ އަދި މަޖިލީހުގައި ތައްޔާރުކުރާ ރިޕޯޓުތައް ގަންނަން ބޭނުންވާ ފަރާތްތަކަށް ހާއްސަކޮށް ހެންސެޑް ފިހާރައެއް ހުޅުވަންވެސް ނިންމާފައިވާ ކަމަށް ނަޝީދު ވިދާޅުވި އެވެ.\n"މިވަގުތު މަޖިލިސް ކްލަބުގެ ގަވައިދުގައި އެ ކްލަބުގެ މެމްބަރުންގެ ގޮތުގައި ތިބެވެނީ މަޖިލީހުގެ މެމްބަރުންނާއި އަދި މަޖިލީހުގެ ސްޓާފުން. އެހެން ނަމަވެސް އެނގިވަޑައިގަންނަވާނެ މި ދެންނެވި ކްލަބަކީ ކުރީގެ މެމްބަރުންނަށް އަދި ކުރީގެ ރިޓަޔަމެންޓަށް ދާ މަޖިލީހުގެ ސްޓާފުންނަށް ގާއިމް ކުރެވޭ ކްލަބެއް." މަޖިލީހުގެ ރައީސް ނަޝީދު ވިދާޅުވި އެވެ.\nމަޖިލީހުގެ ރެސްޓޯރެންޓް ހުޅުވުމުން ދާއިރާގެ ރައްޔިތުންނާއެކު ކޮފީ ބޯލަން، މަޝްވަރާކޮށްލަން އެތަނަށް މެމްބަރުންނަށް ވަޑައިގެންނެވޭނެ ކަމަށް ނަޝީދު ވަނީ ވިދާޅުވެފަ އެވެ.\nމަޖިލީހުގެ މެމްބަރުންނަށް އޮފީސް މަސައްކަތް ކުރެވޭނެ ގޮތަށް މޭޒުކޮޅުތައް މިހާރު ތައްޔާރުކޮށްފައިވާނެ ކަމަށާއި، މަޖިލީހުގައި މެމްބަރުންގެ މަސައްކަތް ކުރުމަށް އެ މެމްބަރެއްގެ މުވައްޒަފުންނަށް އެތަނަށް ވަދެވޭނެ ކަމަށް ނަޝީދު ވިދާޅުވި އެވެ.\n"އަދި އެއްވެސް މެމްބަރަކު (މުވައްޒަފުން) ގެނައުމުގެ އިންތިޒާމެއް ހަމައެއް ނުޖައްސަވާ." ނަޝީދު ވިދާޅުވި އެވެ.\nއޭގެ އިތުރުން މަޖިލީހުގެ ކޮމިޓީތަކުގެ މުގައްރިރުންނަށް ހާއްސަކޮށް ތައްޔާރުކޮށްފައިވާ ކޮޓަރިކޮޅުތައް ވެސް މިހާރު ނިމިފައިވާ ކަމަށް ނަޝީދު ވިދާޅުވި އެވެ. އުންމީދަކީ މަޖިލީހުގެ ޖަލްސާތައް ފެށުމުގެ ކުރިން މުގައްރިރުން މަޖިލީހުގެ ސްޓާފުންނާ އެކުގައި ކޮމިޓީތައް ކުރިއަށް ގެންދަންވީ ގޮތުގެ މިސްރާބާއި ވާހަކަ ދައްކަވާ ދުވަހަށް ތައްޔާރުވުން ކަމަށް ނަޝީދު ވިދާޅުވި އެވެ.


Mr Bajaj ge role kulhunu Karan Kasautii dhookollaifi\nބަޖާޖުގެ ރޯލު ކުޅުނު ކަރަން "ކަސޯޓީ" ދޫކޮށްލައިފި\nކަރަން ސިންގް ގްރޯވަރު\nސްޓާ ޕްލަސްގެ މަޝްހޫރު ސިލްސިލާ "ކަސޯޓީ ޒިންދަގީ ކޭ" ގައި މިސްޓަ ބަޖާޖްގެ ރޯލު ކުޅެމުންދިޔަ ކަރަން ސިންގް ގްރޯވަރު ނުވަތަ އެންމެން ލޯބިން ކިޔާ ނަމުންނަމަ ކޭއެސްޖީ އެ ސިލްސިލާ ދޫކޮށްލަން ނިންމައިފި އެވެ.\nމިދިޔަ ޖޫން މަހުން ފެށިގެން ކަރަން ދިޔައީ ބަޖާޖްގެ ރޯލު އަދާ ކުރަމުންނެވެ. އެރިކާ ފެނާންޑިސް އާއި ޕާތު ސަމުތާން ލީޑް ރޯލު ކުޅޭ މި ސިލްސިލާގައި ކަރަން ބައިވެރި ކުރީ އިތުރަށް ޝޯ ފުރިހަމަކޮށް ބެލުންތެރިންގެ ޝައުގުވެރިކަން އިތުރު ކުރުމަށެވެ.\nކޭއެސްޖީ "ކަސޯޓީ" އާ ގުޅުނީ ވަރަށް ފޮނި އުންމީދުތަކަކާއެކު ނަމަވެސް އޭނާއަށް މި ސިލްސިލާގައި މާ ފުރިހަމައަށް ޕާފޯމް ކުރެވޭނެ ގޮތެއް ނުވި އެވެ. ސިލްސިލާގެ ސްކްރިޕްޓް ބިނާ ކޮށްފައި އޮތީ ޕްރޭނާ އާއި އަނުރާގުގެ ލޯބީގެ މައްޗަށް ކަމަށް ވާތީ ބަޖާޖްގެ ރޯލު ލިޔެފައި އޮތީ ކަރަންގެ އެކްޓިން ހުނަރު ދައްކާ ލެވޭ ކަހަލަ ގޮތަކަށް ނޫނެވެ. އަދި ބެލުންތެރިންނަށް ވެސް މިފަހަރުގެ "ކަސޯޓީ"ގައި ފެނިގެންދިޔަ ބަޖާޖްގެ ކެރެކްޓާ އެހާ ކަމަކު ނުދިޔަ އެވެ.\nޝޯ އާ ހިތްހަމަނުޖެހި ވަކިވާން ނިންމައި ކަރަން ވަނީ ޝޯގެ ޕްރޮޑިއުސަރު އެކްތާ ކަޕޫރާ އެ ވާހަކަތައް ހިއްސާކޮށްފަ އެވެ. އަދި ކަރަންގެ ނިންމުން ގަބޫލުކޮށް އެކްތާ ވަނީ ކަރަންއަށް ފެއާވެލް އެއް ވެސް ދީފަ އެވެ.\nސޯޝަލް މީޑިއާގައި ޕޯސްޓްކުރި މެސެޖެއްގައި ކަރަން ވަނީ އެކްތާ އަށާއި "ކަސޯޓީ"ގައި އޭނާއާއެކު ބައިވެރިވި ހުރިހާ އެކްޓަރުންނަށް ޝުކުރު އަދާކޮށްފަ އެވެ.\n"ތި މީހުންނާއެކު ހޭދަ ކުރެވުނު އުފާވެރި ވަގުތުތަކަށާއި ފެއާވެލް އަށް ޝުކުރިއްޔާ. ތި އެންމެންނާއެކު މަސައްކަތް ކުރަން ލިބުމަކީ ވަރަށް ހިތްގައިމު ތަޖުރިބާއެއް،" ކަރަންގެ މެސެޖުގައި ބުނެފައި ވެއެވެ.\n"ކަސޯޓީ"ގެ އޮރިޖިނަލް ޝޯގައި މިސްޓަ ބަޖާޖްގެ ރޯލު ކުޅުނީ ރޯނިތު ބޯސް ރޯއީ އެވެ. އެ ފަހަރު ހީނުކުރާ ވަރުގެ ބޮޑު ތަރުހީބަކާއި ކާމިޔާބެއް ރޯނިތު އަށް ލިބުނެވެ. އޭނާގެ ވަޅުޖަހަމުންދިޔަ ފިލްމީ ކެރިއަރު އަލުން ނަގާ ކޮޅަށް ޖެހުނީ މިސްޓަ ބަޖާޖްގެ ރޯލު އޭނާ ކުޅެލިލެއް ފުރިހަމަ ކަމުންނެވެ.\nގިނަ ބަޔަކު ގަބޫލުކުރާ ގޮތުގައި މިސްޓަ ބަޖާޖްގެ ކެރެކްޓާއަކީ ތަންކޮޅެއް އުމުރުން ދުވަސްވީ މީހެއްގެ ކެރެކްޓާ އަކަށް ވާތީ ރޯނިތު މި ކެރެކްޓާއަށް ވަރަށް ފިޓްވެ އެވެ. އަދި އެފަދަ މީހެއްގެ ހުންނާނެ ވަރުގަދަ ޝަހްސިއްޔަތު ވެސް ރޯނިތު ދައްކުވައިދިނެވެ. ނަމަވެސް ކަރަން މިސްޓަ ބަޖާޖްގެ ރޯލަށް ނުގުޅޭ ކަމަށް ބެލުންތެރިންގެ ތެރެއިން ގިނަ ބަޔަކު ގަބޫލު ކުރެ އެވެ. ބޮލުގައި ކުޑަކޮށް ނުރަ ޖައްސާލިޔަސް ކަރަންގެ ޒުވާންކަމާއި ރީތިކަމުން ބަޖާޖްގެ ބަޔަށް ވުރެ ފިލްމުގެ ބަތަލުގެ ބަޔަށް އޭނާ މާ ފިޓްވާހެން ހީވެ އެވެ.\nމިސްޓަ ބަޖާޖް ޝޯ އާ ވަކިވާއިރު ޝޯގެ ފޭނުންނަށް އަނެއްކާވެސް މުޅިން އާ ކޯމަލިކާ އަކަށް މަރުހަބާ ކިޔަން ޖެހޭނެ އެވެ. ކުރިން ކޯމަލިކާގެ ރޯލު އަދާކުރި ހީނާ ޚާން ވަކިވުމުން މިހާރު އެ ރޯލަށް ހަމަޖައްސާފައިވަނީ އާމްނާ ޝަރީފެވެ.


Internet Ge Agah Genai Badhal Thakah Thaaeedhu, Ebbaarulun Libeyne: Dhiraagu - Vaguthu\nކޮވިޑް-19: "ތަހްގީގާއި" ހަވާލުކޮށް "ޒިންމާއިން ރެކިގަތް ދުވަހެއް" - 13 ގަޑިއިރު ކުރިން\nއިންޓަނެޓުގެ އަގަށް ގެނައި ބަދަލުތަކަށް ތާއީދު، އެއްބާރުލުން ލިބޭނެ: ދިރާގު\n1 ހަފްތާ ކުރިން ( މެއި 27, 2021 )\nއިންޓަނެޓުގެ އަގަށް ގެނައި ބަދަލުތަކަށް ތާއީދު ކުރާ ކަމަށާއި މިކަމުގައި ސަރުކާރަށް ފުރިހަމަ އަށް އެއްބާރުލުން ދޭނެ ކަމުގެ ޔަގީންކަން ރާއްޖޭގެ އެންމެ ބޮޑު މުއާސަލާތީ އެއް ކުންފުނި ކަމަށްވާ ދިރާގުން ދީފިއެވެ.\nއިންޓަނެޓު އަގު ހެޔޮކުރުމަށް މިއަދު ބޭއްވި ރަސްމިއްޔާތުގައި ދިރާގުގެ ސީއީއޯ އަދި މެެނޭޖިން ޑިރެކްޓަރ އިސްމާއިލް ރަޝީދު ވިދާޅުވީ، ރައީސް އިބްރާހިމް މުހައްމަދު ސޯލިހްގެ އިސް ނެެންގެވުމުގެ ދަށުން ކުރިއަށް ގެންދާ އިންޓަނެޓު އަގު ހެެޔޮކުރުމުގެ މަސައްކަތްތަކަށް ދިރާގުން "ހޫނު މަރުހަބާއެއް" ދަންނަވާ ކަމަށެވެ.\nދިރާގަކީ އަބަދުވެސް ސަރުކާރުގެ ނިންމުންތަކާ ސިޔާސަތުތަކަށް ފުރިހަމައަށް ތާއިދުކުރާ ކުންފުންޏެއްކަން ފާހަގަކުރައްވާ، އިސްމާއިލް ރަޝީދު ވިދާޅުވީ، އިންޓަނެޓު އަގު ހެެޔޮކުރުމަށް ރައީސް އޮފީހާ އަދި އެހެނިހެން ކަމާބެހޭ އިދާރާތަކުން ކުރިއަށް ގެންދިޔަ ހުރިހާ މަޝްވަރާ ބައްދަލުވުންތަކެއްގައި ބައިވެރިވަޑައިގެން އެއްބާރުލުން ދެއްވާފައި ވާނެ ކަމަށެެެވެ.\n"މި ފުރުސަތުގައއި މުވާސަލާތީ ސިނާއަތް ތަރައްގީކޮށް ރައްޔިތުންނަށް އަދި ރާއްޖޭގެ އިޖްތިމާއީ، އަދި އިގްތިސާދީ ތަރައްގީއަށް އެންމެ ފައިދާހުރި ގޮތަކަށް އިންޓަނެޓުގެ ހިދުމަތް ކުރިއަށް ގެންދިއުމަށްޓަކައި ސީދާ ރައީސުލްޖުމްހޫރިއްޔާ ދެެއްވާ އިރުޝާދާ ރައީސް އޮފީހުގެ ކަމާބެހޭ މިނިސްޓަރުން ކުރައްވަމުން ގެންދަވާ މަސައްްކަތްތަކަށް ދިރާގުގެ ނަމުގައި ޝުކުރު ދަންނަވަން" އިސްމާއިލް ރަޝީދު ވިދާޅުވިއެވެ.\nއިންޓަނެޓުގެ ހިދުމަތް ވަނީ ދިރިއުޅުމުގެ ހުރިހާ ކަމަކާ ގުޅި ލާމެހިފައިވާ ހިދުމަތްތަކެއްކަން ފާހަގަކުރައްވާ އޭނާ ވިދާޅުވީ، ރާއްޖެ ފަދަ ޖަޒީރާ ގައުމަކަށް އިންޓަނެޓަކީ ތަރައްގީއާ ކުރިއެރުމަށް އެންމެ މުހިންމު އެެއް ވަސީލަތް ކަމަށެވެ.\nއަގަށް ގެނައި ހެޔޮ ބަދަލީ ބްރޮޑްބޭންޑްގެ އެންމެ ދަށް ސްޕީޑަކީ2އެމްބީޕީއެސް ކަމަށް ކަނޑައެޅުމެވެ.\nމިއަގުތަކަށް ބަލާއިރު ބްރޯޑްބޭންޑް އިންޓަނެޓުގެ 30 ޖީބީ ލިބޭނީ 250 ރުފިޔާއަށެވެ. އެއީ 25 އެމްބީޕީއެސްގައެވެ. މިޕެކޭޖްގެ ތްރޮޓްލް ސްޕީޑަކީ2އެމްބީޕީއެސްއެވެ. 100 ޖީބީ ލިބޭނީ 500 ރުފިޔާއަށެވެ. އެއީ 15 އެމްބީޕީއެސްގައެވެ. މި ޕެކޭޖްގެ ތްރޮޓްލް ސްޕީޑަކީ5އެމްބީޕީއެސްއެވެ. އަދި 200 ޖީބީގެ އަގަކީ 700 ރުފިޔާއެވެ. އެއީ 25 އެމްބީޕީއެސްގައެވެ. މި ޕެކޭޖްގެ ތްރޮޓްލް ސްޕީޑަކީ ވެސް5އެމްބީޕީއެސްއެވެ.\nސަރުކާރުން ވިދާޅުވީ މިބަދަލުގެ ސަބަބުން އިންޓަނެޓް ޚިދުމަތްތައް ބޭނުންކުރާ ގިނަ ފަރާތްތަކަށް (%60 - %75) މީހުންނަށް ސީދާކޮށް މަހުފީ އަގުހެޔޮ ވެގެންދާނެ ކަމަށެވެ. މިބަދަލާއި އެކު އިންޓަރނެޓް ޕެކޭޖްތަކުގެ ތްރޮޓްލް ސްޕީޑް ދެގުނަ އަދި ފަސްގުނަ މަތިވެގެންދާނެ ކަމަށް ވެސް ސަރުކާރުން ވިދާޅުވެއެވެ.\nދިރާގު ކަސްޓަމަރުންނަށް ހިލޭ ޑޭޓާ ދީފި!\nއެއްބަސްވެފައިވާ ގޮތަށް އިންޓަނެޓުގެ ހިދުމަތް ނުދޭ ނަމަ ޖޫރިމަނާ ކުރާނެ\nއިންޓަނެޓުގެ އަގަށް ގެނައި ބަދަލާއެކު ދަރިވަރުންނަށް ފަސޭހަވާނެ: އައިޝަތު އަލީ\nމެއި 27, 2021 12:37\nޖުލައި މަހުން ފެށިގެން އިންޓަނެޓުގެ އެންމެ ދަށް ސްޕީޑަކީ2އެމްބީޕީއެސް ކަމަށް ހަމަޖައްސައިފި މި2އެމްބީއެސްގެ ސްޕީޑުގައި ހުރެދާނެ މަސްފެށިގެން5ދުވަސް ވަންދެން ދެން އުޅޭ 0.1 ގަ ގާނާލަގާނާލަ ދެން ކޮން5އެންބީއެސް ސްޕީޑެއްގަ ހުންނާނީ ވެސް2ހަވްތާގައި ފޯންކޮއްލީމަ 1 ގަ ޑިއުރުފަުން ފޯނައް ޖަވާބްދާރީވެފައި މިބުނަނީ ތިބޭފޅާގެ ޑާޓާ ހުސްވެފައޭ ހުރީ އެކަމަކު އަންލިމޓެޑް ގެނަމުގަ ޕެކޭޖް ވިއްކާފައި މިހުންނަނީ ލަންކާގަ 200 ރުޕީސް އައް ދޭ ޕެކެޖެއް ހުސްނުވޭ2ހަފްތާވާއިރު ބާތް ކަރުތާހޭ ޒާދާ\nމެއި 27, 2021 13:07\nޕެކޭޖް ތައް ކުޑަ ނުކުރާ ކަމަށްވާނަމަ ތިކަންވާނީ ދެއްކުން ތެރި ކަމުގެ ނަމޫނާ އަކަށް.\nމެއި 27, 2021 14:06\nދިރާގަކި ސަރުކާރުގެ ކުންފުންނެއްނޫން. ތިޔައީ ޕަބްލިކް ކުންފުންޏެއް.ޕަބްލިކް ކުންފުންޏަކުން ހިއްސާދާރުނގެ ފައިދާ ދަށްވެގެން ދާގޮތަކަށް ބޯޑުން އެއް ވެސް ނިންމުމެއް ނުނިންމޭނެ. ބޯޑަކީ ކުންފުނި ހިންގަންތިބޭބައެއް ބޯޑުން ނިންމުމެއް ފައިދާ ދަސަށް ދާގޮތަކަށް ނުނިންމޭނެ.ބޯޑުގެ ބޭނުމަކީ ކުންފުނީގެ ފައިދާ މަތިކުރުން މަސައްކަތް ކުރަށް ރާވާ ހިނަގުން.\nމެއި 27, 2021 14:41\nޑޭޓާ އިތުރުކުރުން އެއީ އަގުހެޔޮ ވުމެއްނޫން ދެއްތޯ 🧐\nއަދުރޭ ގެ ހިސާބު ފިލާވަޅު\nމެއި 27, 2021 16:45\n5 ރުފިޔާއަށް ލިބުނު ބޯމެޓައެއް ފަހުން5ރުފިޔާއަށް5ބޯމެޓާލިބޭނަމަ ، ކުރިން5ރުފިޔާއަށް ލިބުނު އެތި ފަހުން އެލިބެނީ 1 ރުފިޔާއަށް....އާޔާ ސަމަޖްމޭ....\nމެއި 27, 2021 15:32\nކުލި ކޮންޓުރޯލް ކުރަންވީމަ ވިޔަފާރިއެކޯ، މިވެސް ވިޔަފާރިއެއް، މިއޮތީ ކޮންޓްރޯލްވެފަ، ކުލިވެސް ކުރެވޭނެ،\nމެއި 27, 2021 16:13\nމި ހީވަނީ މީނަ ނިދާފަ އޮތްވާ މީނައަށް ނޭނގި ވީ ކަމެއްހެން. އެއް އަހަރަށްވުރެ ގިނަ ދުވަސްވެއްޖެ މީނައާ މި ވާހަކަ ދައްކާތާ. މީނަ ހަމަ ދުލެއް ނުދީގެން މި ހުރިހާ ދުވަސްވެސްވީ. މީނަ ދިން ރޭޓް އެ ބަޔަކު މި ދެނީވެސް. ދެން ކޮން އެއްބާރުލުމެކޭ ކިޔާކަށްތަ. މީނަ ހިތުން މި ދެވުނީ ވަރަށް ބޮޑު ލުޔެއް. ކުޑަވެސް އިންސާނިއްޔަތު ކަމެއް ހުރިއްޔާ މާދަމައިން ފެށިގެން ތިއަގަކަށްވެސް ދީބަލަ. ކަލެޔަށް އިހްސާސްވޭތަ މި ބޮޑު މާލޭގ ކޮންމެ ގެއެއްގަ ކިތައް ކިޔަވާ ކުދިން ތިބިކަމެއް. ކިހާ ވަރަކަށް މިވަގުތު ނެޓް ބޭނުން ކުރަން ޖެހޭކަން ކަލެއަށް ހަމަ ނޭނގެނީތަ؟ ހެޔޮ ނުވާނެ މީހުނަށް ތި ވަރަށް ޖެއްސުން ކުރަން.\nމެއި 27, 2021 20:33\nމީނާ އަށް ހިލޭ ލިބެނީ ގެ އަށް އަދި ފޯނަށް\nކޮންކަމަކަށް ޚާސް ވަނީ


Parth Samthaan ge bappa maruvejje\nޕާރްތު ސަމްތާންގެ ބައްޕަ މަރުވެއްޖެ\nސްޓާ ޕްލަސް އިން ދައްކަމުން އަންނަ މަޝްހޫރު ޝޯ "ކަސޯޓީ ޒިންދަގީ ކޭ" ގައި އަނުރާގުގެ ރޯލުން ފެނިގެންދާ، ޕާތު ސަމްތާންގެ ބައްޕަ މަރުވެއްޖެއެވެ.\nއިންޑިއާގެ ނޫސްތަކުން ބުނާގޮތުގައި ޕާރްތުގެ ބައްޕަ މަރުވެފައިވަނީ މިދިޔަ ބުރާސްފަތި ދުވަހު ޕޫނޭގައި ހުންނަ ހޮސްޕިޓަލެއްގައެވެ. އަދި އެމީހާ މަރުވެފައިވަނީ މުސްކުޅި ބަލީގެ ސަބަބުން ހާލު ސީރިއަސް ވުމާ ގުޅިގެން ހޮސްޕިޓަލަށް ގެންދިޔަތާ ކުޑަ އިރުކޮޅެއްގެ ފަހުން ކަމަށް ވެސް ނޫސްތަކުން ވަނީ ބުނެއެވެ.\nޕާރްތު ވަނީ މިމަހު އެނާގެ މަންމައަށާއި ބައްޕައަށް ގެއެއް ވެސް ގަނެދީފައެވެ. އެގެ ގަތުމުގެ ކުރިން ޕާރްތު ވަނީ މަންމައަކާއި ބައްފައަކުވެސް އެ މީހެއްގެ ދަރިފުޅު އަމިއްލަ ފައި މައްޗަށް ތެދުވާތަން ދެކެން ބޭނުންވާނެކަމަށާއި އަދި އެެއީ ދެކޭނެ ހުވަފެނެއް ކަމަށް ބުނެފައެވެ.\nއެގޮތުން މިއަހަރު ބޭނުންވަނީ އޭނާގެ މަންމަ އަށާއި ބައްޕައަށް އާގެއެއް ގަނެދީ އެމީހުންގެ މޫނު މައްޗަށް ހިނިތުންވުމެއް ގެނައުން ކަމަށް ޕާރްތު ވަނީ ބުނެފައެވެ. އަދި ބޭނުންވަނީ ވީހާވެސް ގިނަ ވަގުތު އާއިލާއާއެކު ހޭދަކުރުން ކަމަށް ޕާރްތު ބުނެއެވެ.\nޕާރްތުގެ ބައްޕަގެ މަރުގެ ހަބަރު ލިބުމާއެކު "ކަސޯޓީ ޒިންދަގީ ކޭ"ގެ ކާސްޓުން ވަނީ ޕާރްތުއަށް ހިތްވަރު ދިނުމުގެ ގޮތުން އޭނާގެ ބައްޕަގެ ޖަނާޒާގައި ބައިވެރިވެފައެވެ.


IndonesiaTsunami: 64 Aharuge Anhenaku Nukai Huhnathaa3Dhuvas - Vaguthu\nއިންޑޮނޭޝިޔާ ސުނާމީ: 64 އަހަރުގެ އަންހެނަކު ނުކައި ހުންނަތާ ތިން ދުވަސް\n2 އަހަރު ކުރިން ( އޮކްޓޯބަރ 4, 2018 )\nއިންޑޮނޭޝިޔާގެ ޕާލޫއަށް އެރި ސުނާމީއާއި ބިންހެލުންތަކުގެ ސަބަބުން އެސަރަހައްދުގެ ގިނަ ބަޔަކުވަނީ މަގުމަތިވެފައެވެ. ކާނެ އެއްޗެއް ނުލިބި، ވަންނާނެ ގެދޮރެއް ނުލިބި ތިބޭތާ އެތައް ދުވަހެއް ވެއްޖެއެވެ. މިދިޔަ ހުކުރު ދުވަހު އެރި ސުނާމީއަށްފަހު އެޤައުމަށް އެތައް ބިންހެލުންތަކެއް އައިސްފައިވާއިރު، މިކާރިސާގައި މަރުވި މީހުންގެ އަދަދު 1،400 އަށް އަރާފައިވާ ކަމަށް އެޤައުމުގެ ނޭޝަނަލް ޑިޒާސްޓަރ މެނޭޖްމެންޓްއިން ހާމަ ކުރެއެވެ.\nސުނާމީގެ ސަބަބުން ގެދޮރި ނެތި ގިނަ ބަޔަކު މަގުމަތިވެފައިވާއިރު، އަސާސީ ގިނަ ޚިދުމަތްތަކުންވެސް އެޤައުމުގެ ޕާލޫގައި ދިރިއުޅޭ ގިނަ ބަޔަކުވަނީ މަޙްރޫމް ވެފައެވެ. މިގޮތުން .ކާނެ އެއްޗެއް ނުލިބި އެތަކައް ދުވަހެއް ވެފައި ތިބި މީހުން މަދެއް ނޫނެވެ.\n"ވަރަށް އުފާ ވެއްޖެ ކާނެ އެއްޗެއް ލިބުނީމަ. ތިން ދުވަސްވަނީ ހުސްބަނޑާ ހުންނަތަން." މިއަދު އެޤައުމަށް ކާނާގެ އެހީ ހިފައިގެން ދިޔަ ޓްރަކްގެ ވެރިޔާއަށް ޝުކުރުވެރިވުން އެޤައުމުގެ 64 އަހަރުގެ މުސްކުޅި ދައްތައަކު ބުންޏެވެ.\nއިންޑޮނޭޝިޔާއަށް ކުރިމަތިވި ކާރިސާގައި ހާލުގައި ޖެހިފައިވާ މީހުންނަށް އިންސްޓެންޓް ނޫޑުލްސް ފަދަ ތަކެތި ފޯރުކޮށްދިނުމުގައި އެޤައުމުގެ އޮފިޝަލުން ހަރަކާތްތެރިވާއިރު، އެސަރަހައްދުގައި ދިރިއުޅޭ ފަރާތްތަކުން އެހީ ނުލިބޭ ކަމަށްބުނެ ޝަކުވާތަށްދަނީ ކުރަމުންނެވެ.\n"ބުނޭ އެހީ ދީފައޭވަނީ. ފޯރު އެބަކޮށްދެމޭ. އެކަމަކު އެތަނެއް ނުފެނޭ." އޭޕީއަށް ދިން އިންޓަރވިއުއެއްގައި ޕާލޫގެ ރައްޔިތެއް ކަމަށްވާ އޭންޑީ ބުނެފައިވެއެވެ.\nއިންޑޮނޭޝިޔާގައި ހާލުގައި ޖެހިފައިވާ މީހުންނަށް އެހީތެރިކަން ފޯރުކޮށްދިނުމަށް އެޤައުމުގެ ރައީސް ގޮވާލުމާއިއެކު 25 ޤައުމަކުން މިހާތަނަށްވަނީ އެހީތެރިކަން ފޯރުކޮށްދީފައެވެ. ނަމަވެސް މީގެ ތެރެއިން އިންޑޮނޭޝިޔާ ރައްޔިތުންނާ ހަމައަށް ގޮސްފައިވަނީ މަދު ތަކެއްޗެވެ. އެޤައުމުގެ އޮފިޝަލުން ހާމަކުރާ ގޮތުގައި ކާބޯތަކެތި މީހުންނަށް ފޯރުކޮށްދިނުމުގައި ދަތި ތަކެއް ދިމާވެގެން އުޅެނީ އެއަރޕޯޓްތައް އޮޕަރޭޓް ނުކުރެވޭ ވަރަށް ހަލާކުވުމުގެ ސަބަބުންނެވެ.\nއިންޑޮނޭޝިއާގެ ބުރުގާ އެޅި ހެވީމެޓަލް ބޭންޑަށް ގިނަ ބައެެއްގެ ތަރުހީބު\nއިންޑިއާގައި ފެތުރޭ ނުރައްކާތެރި ކޮވިޑް ވޭރިއަންޓް އިންޑޮނޭޝިއާ އިން ފެނިއްޖެ\nއޮކްޓޯބަރ 4, 2018 13:58


Namoonaa Eh: Nukulhedhuntherikan Hunna Rahumaiy Theriyaa Gengosdhinee Uraalaigen - Vaguthu\nނަމޫނާއެއް: ނުކުޅެދުންތެރިކަން ހުންނަ ރަހުމަތްތެރިޔާ ގެންގޮސްދިނީ އުރާލައިގެން\nއިންސާނިއްޔަތުކަމުގެ މާތް ސިފައަކީ އަހަރެމެން ކޮންމެ މީހެއްގެ ގައިގައިވެސް އަށަގަންނުވަން ޖެހޭ ސިފައެކެވެ. ޙާލަތަކަށް ނުބަލާ، އިންސާނިއްޔަތު ކަމަށް، އެމީހެއްގެ ފެންވަރުން، ކުރެވެން ހުރި މަސައްކަތެއްވެސް ކުރަން ޖެހެއެވެ.\nމިއީ އެފަދަ ރިވެތި މިސާލެކެވެ. އިންސާނިއްޔަތުކަމުގެ ފުރިހަމަ ނަމޫނާއެކެވެ.\nއަވަށްޓެރި އިންޑިޔާގެ ޗަޓިސްގަރުގެ ސްކޫލެއްގައި ކިޔަވަމުންދާ ހުޝްބޫ ނިރްމަލާއަކީ، އޭނާގެ ގައިގައި އުފެދުމުގައިވެސް ހުރި ނުކުޅެދުންތެރިކަމެއްގެ ސަބަބުން، އެތައް ގޮންޖެހުންތަކަކާ ކުރިމަތިލާންޖެހިފައިވާ ކުއްޖެކެވެ. މިފަދަ އެއް ގޮންޖެހުމަކީ، އިމްތިޙާން ހޯލަށް ދިޔުމަށް ކުރިމަތިވި ގޮންޖެހުމެވެ.\nހުޝްބޫގެ ފައިގައި ހުންނަ އުނިކަމެއް ސަބަބުން، އޭނާއަށް ހިނގުމުން މަހުރޫމްވާއިރު، އޭނާ ކިޔަވާ ސްކޫލުގައި ވީލްޗެއަރ އާއި ވީލްޗެއަރ އެރުވުމަށް ރޭމްޕެއް ނުހުރެއެވެ. އެހެންކަމުން، އެއް ތަނުން އަނެއް ތަނަށް ދިޔުމަށް، އެތައް ތަކުލީފެއް އުފުލަން ޖެހެއެވެ.\nމިފަދަ އެތައް ތަކުލީފެއް، އިމްތިޙާން ހަދާ ހޯލަށް ދާން އުފުލަން ޖެހޭއިރު، މިކަމަށް އެހީތެރިވިދިނީ ހުޝްބޫގެ ނަމޫނާ ރައްޓެއްސެކެވެ. އެއްވެސް ދެވަނަ ވިސްނުމަކަށް ނުގޮސް، އުރާލައިގެން ހޯލަށް ގެނެގޮސްދިނީއެވެ.\nހުޝްބޫ އުރާލައިގެން، އޭނާގެ ރައްޓެއްސެއް ގެންގޮސްދޭ މަންޒަރު ފެންނަ ފޮޓޯއެއް، މީސް މީޑިޔާގައި ވެސް އާއްމުވެފައިވާއިރު، އެތައް ބަޔަކު ދަނީ އެކުއްޖާއަށް ތަޢުރީފު ކުރަމުންނެވެ. އެހެންނަމަވެސް، އެއީ ކޮން ކުއްޖެއްކަމެއް އަދި އެކުއްޖާގެ ނަމަކީ ކޮބައިކަން އާއްމުކޮށްފައިވެއެވެ.\nހަމަ ޔަޤީނުންވެސް، މިއީ އިންސާނިއްޔަތުކަމުގެ ނަމޫނާ އެކެވެ. ރަޙުމަތްތެރިކަމުގެ ނަމޫނާއެކެވެ.\nމާޗް 10, 2018 17:25\nއިންޑިޔާ އަވައްޓެރި ޤައުމުތަކުގެ ލިސްޓުން އުނިކޮށްފިން... ހަތުރުވެރި އިންޑިޔާ ކިޔާބަލަ ނޫނީ ހަސަދަވެރި މޯދީ ގެރިންގެ ގްއުމު


Mi sarukaarah goanaa kuran furusatheh nudheynan: Qasim\n"މި ސަރުކާރަށް ގޯނާ ކުރަން ފުރުސަތެއް ނުދޭނަން"\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އަދި ޖުމްހޫރީ ޕާޓީގެ ލީޑަރު\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ސަރުކާރަށް ގޯނާ ކުރުމުގެ ފުރުސަތު އެއްވެސް ބަޔަކަށް ނުދޭނެ ކަމަށް ޖޭޕީގެ ލީޑަރު އަދި ސަރުކާރު ކޯލިޝަންގެ އެއް ހިއްސާދާރު، ގާސިމް އިބްރާހިމް ވިދާޅުވެއްޖެ އެވެ.\nރައީސް ސޯލިހު ވެރިކަމަށް ގެނައުމަށް ގާސިމާއި ޖޭޕީން މަސައްކަތްތައް ކޮށްފައި ވެއެވެ.\nޖޭޕީގެ މައި ޖަގަހަ، ކުނޫޒުގައި ރޭ އޮތް ރަސްމިއްޔާތެއްގައި ވާހަކަފުޅު ދައްކަވަމުން ގާސިމް ވިދާޅުވީ ރައީސް ސޯލިހުގެ ސަރުކާރަށް ކަމެއް ނުވާކަން ދައްކަން ބަޔަކު މަސައްކަތް ކުރާ ކަމަށެވެ. އަދި ވިދާޅުވީ އެކަން ކާމިޔާބު ނުވާނެ ކަމަށާއި ރައީސް ސޯލިހުގެ ސަރުކާރު ފަސް އަހަރަށް ދެމެހެއްޓުމަށް ކުރަންޖެހޭ ކޮންމެ މަސައްކަތެއް ޖޭޕީން ކުރާނެ ކަމަށެވެ. އަދި އެ މަސައްކަތުގައި އެ މަނިކުފާނު ސާބިތުވެ ހުންނެވި ކަމުގެ ޔަގީންކަން ދެއްވާ ކަމަށެވެ.\n"މިއަދުގެ ސަރުކާރު ހިންގަވަން ހުންނެވި ރައީސުލްޖުމްހޫރިއްޔާގެ ގައިކޮޅުގައި ޖަހަން މަސައްކަތް ކުރާ މަންޒަރު މި ފެންނަނީ. އަޅުގަނޑަކަށް އެއްގޮތަކަށް ވެސް ނޭނގޭ އެ ބޭފުޅުންގެ އެތެރޭގައި ދެ ކޮޅުވެރިކަން އޮތް މިންވަރެއް." ރައީސް ސޯލިހާ، ރައީސް ނަޝީދާ ދެމެދު އޮތް ކަމަށް މީހުން ބުނާ ނުތަނަވަސް ކަމަށް އިޝާރަތް ކުރައްވާ ގާސިމް ރޭ ވިދާޅުވި އެވެ.\nގާސިމް ވިދާޅުވީ ސަރުކާރަށް ކަމެއް ނުވާ ވާހަކަ ދައްކަނީ "އެހެން ކޮންމެވެސް ތާސީރެއް" އެކަމުގެ ފަހަތުގައި ފޮރުވިފައި އޮވެގެނެވެ. އަދި ސަރުކާރުގެ ހިންގުން ރަނގަޅުކަމަށް ވެސް ގާސިމް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ގާސިމް އިބްރާހިމް\nބަރުލަމާނީ ނުގެވޭނެ، އޭގެ ފައިދާއެއް ނެތް: ގާސިމް\nގޯހެއް ހަދާފައިވާނަމަ ފިޔަވަޅު އަޅަންޖެހޭ: ޖުމްހޫރީ ޕާޓީ


Dhuvaalaku3coffee: Gellumah vureh faidhaa bodu!\nކޮފީއަކީ ކުރިންވެސް މިހާރު ދުނިޔޭގައި އެންމެ ގިނައިން މީހުން ބޮއި އުޅޭ ބުއިމެވެ. ގިނަ ދިވެހިންނަށް އެންމެ ކަމުދާ ބުއިމަކީ ވެސް މިހާރު ކޮފީ ކަމަށް އޮންނަނީ ވެފައެވެ.\nކޮފީ ހައުސްތަށް ވެސް ރާއްޖޭގައި މިހާރު ގިނަ އެވެ. ރައްޓެހިންނާއި ބައްދަލުކޮށްލާއި ވާހަކަ ދެއްކުމަށާއި އެކި ކަހަލަ ވިޔަފާރީ އާއި ރަސްމީ ބައްދަލުވުންތައް ވެސް ހިންގާލަނީ ކޮފީ އަކުން ކޮފީ މޭޒުގައެވެ. މިގޮތަށް ކޮފީ ބޯ މީހުން ދުވާލަކު ތިން ހަތަރު ތަށީގެ ކޮފީ ވެސް ދަމާލަ އެވެ.\nމާ ގިނައިން ކޮފީ ބޯ ނަމަ ސިއްހަތަށް ގެއްލުންވާނެ ކަމަށް ދެކެވޭ ވާހަކަތައް ވެސް ދޭތެރެއަކުން އަޑު އިވެ އެވެ. އެއިން ކުރާ ފައިދާތަކުގެ ވާހަކަތައް ވެސް އިވޭލެއް ވަކި މަދެއް ނޫނެވެ. އިވޭ މި ތަފާތު އަޑުތަކަށްފަހު ގިނަ ފަހަރަށް މީހުން ތިބެންޖެހެނީ ހަނދާނެ ގޮތެއް ނޭނގިފަ އެވެ. ކޮފީ ބޯންވީތޯ ނޫނީ ނޫންތޯ ފަދަ ސުވާލު މާކުގެ ތެރޭގަ އެވެ.\nއަނެއްކާވެސް މިއޮތީ ހަމަ އެކަހަލަ ވާހަކައެކެވެ. މި ފަހަރުގެ ވާހަކައަކީ ދުވާލަކު ތިން ތަށި ކޮފީ ބޯނަމަ އެއިން ސިއްހަތަށް ލިބޭނެ ގެއްލުމަށް ވުރެން ބޮޑަށް ކުރާނީ ފައިދާ އެވެ. މިއީ އިނގެރޭސިވިލާތުގެ ސައުތްހެމްޓަން ޔުނިވާސިޓީގައި ޕަބްލިކް ހެލްތު ސްޕެޝަލިސްޓަކު ހެދި ދިރާސާއެއްގެ ނަތީޖާ އެވެ.\nއެ ދިރާސާ ކޮށްފައިވާނީ މީގެ ކުރިން ކޮފީ އާއި ބެހޭގޮތުން ކޮށްފައިވާ 200 އަށް ވުރެ ގިނަ ދިރާސާ އާއި އޮބްޒަވޭޝަނަލް ރިސާޗެއްގެ އިތުރުން އެކި ގައުމުތަކުގައި ހަދާފައިވާ ކްލިނިކަލް ޓްރައަލްސްތަކުގެ މައްޗަށް ބިނާކޮށެވެ. އެ ދިރާސާއިން ދައްކާ ގޮތުގައި ކޮފީ ބޯނަމަ ޑައިބެޓިސް އާއި ސިކުނޑީގެ ތަފާތު ބަލިތަކުގެ އިތުރުން ލިވާ، ޕްރޮސްޓޭޓް އަދި ހަމުގެ ކެންސަރުފަދަ ކެންސަރުގެ ބަލިތަކުން މީހާ ސަލާމަތް ކޮށްދޭނެ އެވެ.\nމީގެ ނަތީޖާ އެންމެ ރަނގަޅަށް ފެންނާނީ ދުވާލަކު ތިނެއް ނޫނީ ހަތަރު ކޮފީ ތަށި ބޯ މީހުނަށް ކަމަށް އެ ދިރާސާގައި ވެއެވެ. ނަމަވެސް މާބަނޑު އަންހެނުންނާއި ކަށި ބަލި މީހުނަށް މިއީ ކުރުން ރަނގަޅު ނޫން ކަމެއް ކަމަށް ބުނެފައިވެ އެވެ.\nކޮފީ ބޯ ނަމަ އާންމުކޮށް މީހުން މަރުވާން މެދުވެރިވާ ހިތުގެ ބަލިތައްފަދަ ބަލިތަކުން މިހާ ސަލާމަތް ކޮށްދެ އެވެ. މިގޮތަށް މަރުވާ މީހުންގެ އަދަދު އެންމެ މަދީ ދުވާލަކު ތިން ތަށި ކޮފީ ބޯ މީހުންގެ މެދުގަ ކަމަށް އެ ދިރާސާގައި ބުނެފައިވެ އެވެ.\nއެ ދިރާސާ ހެދި ފަރާތުން ބުނީ މި ދިރާސާގައި ގިނައިން ބޭނުން ކޮށްފައިވަނީ އޮބްޒަވޭޝަނަލް ޑޭޓާއަށް ވުމުން، މި ނަތީޖާއަކީ އެންމެ ސައްހަ ނަތީޖާއަށް ނުވެދާނެ ކަމަށެވެ. އެހެން ނަމަވެސް ކޮފީއަކީ އެތަށް ގޮތަކުން ހަށިގަނޑަށް ފައިދާތައް ލިއްބާދޭ އެއްޗެއްކަން ކުރީގެ ދިރާސާތަކުން ކަށަވަރުކޮށްދީފައި ކަމަށް އެ ދިރާސަގައި ބުނެފައިވެ އެވެ.


ސަންޑަލޭންޑް ބަލިކޮށް ގަދަ ހަތަރެއްގެ އުއްމީދު އާސެނަލްއިން އާކޮށްފި – ދަނބިދޫ.ކޮމް\nފުރަތަމަ ސަފުހާ / ދުނިޔެ / ކުޅިވަރު / ސަންޑަލޭންޑް ބަލިކޮށް ގަދަ ހަތަރެއްގެ އުއްމީދު އާސެނަލްއިން އާކޮށްފި\nއިބްރާހިމް ރަޝީދު 20-05-2017\tކުޅިވަރު, ކެޓަގަރީއަކައްނުވާ Comments Off on ސަންޑަލޭންޑް ބަލިކޮށް ގަދަ ހަތަރެއްގެ އުއްމީދު އާސެނަލްއިން އާކޮށްފި 1,643 ފަހަރު މި ލިޔުން ކިޔާފައި\nއިނގިރޭސި ޕްރިމިއާ ލީގުގައި ރޭ ކުޅުނު މެޗުން ސަންޑަލޭންޑް ބަލިކުރުމަށްފަހު ލީގުގެ ގަދަ ހަތަރެކަށް އެރުމުގެ އުއްމީދު، އާސެނަލްއިންއާކޮށްފިއެވެ.\nރޭގެ މޮޅާއެކީ އާސެނަލް ވަނީ 72 ޕޮއިންޓާއެކީ، ލީގުގެ ފަސްވަނަ މަގާމަށްޖެހިލާފައެވެ. ލީގުގައި ބާކީ އާސެނަލްއަށް ދެން އޮތީ، އެންމެ މެޗެއްކަމަށްވާއިރު، ލީގުގެ ހަތަރަކުން،އާސެނަލްއަށްޖާގަލިބެންއޮތީ،ލީގުގެފަހު މެޗުން ލިވަޕޫލް އެއްވަރު ނުވަތަ ބަލިވެ، އާސެނަލްކުޅޭ މެޗުން އެޓީމު މޮޅުވެގެންނެވެ.\nލީގުގެ ހަތަރުވަނައިގައި ލިވަޕޫލް އޮތްއިރު، އެޓީމާއި އާސެނަލްއާ ދެމެދު، މިވަގުތު އިނީ އެންމެ ޕޮއިންޓެއްގެ ފަރަގެކެވެ.\nލީގުގެ ގަދަ ހަތަރަކުން ޖާގަ ނުލިބިއްޖެނަމަ، އަންނަ ސީޒަނުގެ ޗެމްޕިއަންސް ލީގުން، އާސެނަލްއަށް ޖާގައެއް ނުލިބޭނެއެވެ.\nއާސެނަލްގެ އަމިއްލަ ދަނޑުގައި ރޭ ކުޅުނު މި މެޗުގެ، ފުރަތަމަ ހާފްގައިގޯލެއް ފެނިގެން ގޮސްފައިނުވި ނަމަވެސް، މި ހާފުގައި ގޯލްޖަހާނެ ގިނަފުރުސަތުތަކެއް، އާސެނަލް އިން ވަނީ ތަނަވަސްކޮށްފައެވެ. އެގޮތުން ޖިރޫޑްއާއި ރަމްސީ ފޮނުވާލި ހަމަލާތަށް، ރޭގެ މެޗުގައި މޮޅުކުޅުމެއް ދެއްކި، ސަންޑަލޭންޑްގެ ގޯލްކީޕަރު ޕިކްފޯޑް ވަނީދިފާއުކޮށްފައެވެ.\nއެއްވެސް ޓީމަކަށް ގޯލެއް ނުޖެހި ދެޓީމު އެއްވަރެއްގައި އޮވެ ފުރަތަމަ ހާފްނިމުނުނަމަވެސް ދެވަނަ ހާފްގައި އޮޒިލް ދިން ޕާހަކުން މެޗުގެ 72 ވަނަމިނެޓްގައި، އެލެކްސިސް ސަންޗޭޒް ވަނީ، ގޯލެއް ކާމިޔާބުކޮށް އާސެނަލްއަށްލީޑުނަގާދީފައެވެ. އަދި މެޗުގެ 81 ވަނަ މިނެޓްގައި،އާސެނަލްގެ ދެވަނަ ގޯލު ކާމިޔާބުކޮށްދިނީ ވެސް ސަންޗޭޒްއެވެ.\nރޭގެ މެޗުގައި ކާމިޔާބުކުރި ދެ ގޯލާއެކީ، ލީގުގައި ސަންޗޭޒް ކާމިޔާބުކުރިގޯލުގެ އަދަދު މިހާރު ވަނީ، 23 އަށް އަރާފައެވެ. އެހެންކަމުން ސަންޗޭޒްވަނީޕްރިމިއަރ ލީގުގެ ލަނޑު ލިސްޓުގެ ދެވަނައަށް އަރާފައެވެ.\nފަހަތައް އެކި ގައުމުތަކުގައި ގިރާ ހާއްސަ ކޮފީ\nކުރިއަށް ގިޔާމަތު ނާމާ


Land Use Plan Ekulavaalumah Oii Gonjehunthakah Feshey Hafthaagai Hahllu Hoadhaidhenee ލޭންޑް ޔޫސް ޕްލޭން އެކުލަވާލުމަށް އޮތް ގޮންޖެހުންތަކަށް ފެށޭ ހަފްތާގައި ހައްލު ހޯދައިދެނީ – Huvadhoo News Land Use Plan Ekulavaalumah Oii Gonjehunthakah Feshey Hafthaagai Hahllu Hoadhaidhenee Huvadhoo News\nލޭންޑް ޔޫސް ޕްލޭން އެކުލަވާލުމަށް އޮތް ގޮންޖެހުންތަކަށް ފެށޭ ހަފްތާގައި ހައްލު ހޯދައިދެނީ\nލޯކަލް ގަވަރމެންޓް އޮތޯރިޓީ (އެލްޖީއޭ) ގެ ސީއީއޯ އަފްޝަން ލަތީފް\nލާމަރުކަޒީ ޤާނޫނުގެ ދަށުން ކައުންސިލްތަކުން އެކުލަވާލަންޖެހޭ އެރަށެއްގެ ލޭންޑް ޔޫސް ޕްލޭން އެކުލަވާލުމަށް ޤާނޫނީ ގޮތުން ހުރި ގޮންޖެހުންތަކަށް މިފެށޭ ހަފްތާގައި ހައްލު ހޯދައި ދެވޭނެކަމަށް ލޯކަލް ގަވަރމެންޓް އޮތޯރިޓީ (އެލްޖީއޭ) އިން ވިދާޅުވެއްޖެއެވެ. އާޤާނޫނުގެ ދަށުން އިންތިޚާބުވި ކައުންސިލްތަކާއެކު ރަށްރަށުގެ ހިންގުމުގެ މަސައްކަތް ފެށިގެންދާއިރު މިހާތަނަށް އޮތް އެންމެ ބޮޑު ގޮންޖެހުމަކީ ލޭންޑް ޔޫސް ޕްލޭންތައް ނުނިމުމުގެ މައްސަލައެވެ.\nގިނަ ރަށްރަށުގައި ލޭންޑް ޔޫސް ޕްލޭން ނުނިމި އޮތީ، އެ މަސައްކަތް ކުރާނެ ބަޔަކު ނުލިބުމާއި މަސައްކަތް ހަވާލުކޮށްފައިވާ ކުންފުނިތަކުން މަސައްކަތް ނިންމުން ލަސްވަމުން ދާތީއެވެ. ރަށްރަށުގެ ލޭންޑް ޔޫސް ޕްލޭންތައް ނިންމަން ކައުންސިލްތަކަށް އެންމެ ފަހު ތާރީޚެއްގެ ގޮތުގައި އެލްޖީއޭ އިން ދިނީ މިދިޔަ އަހަރުގެ ނޮވެމްބަރު މަހުގެ 30 އެވެ. އެހެންނަމަވެސް އެ މުއްދަތު ފަހަނައަޅައި ދިޔައިރުވެސް ގިނަ ރަށްރަށުގެ ލޭންޑް ޔޫސް ޕްލޭން ނުނިމެވެ.\nމިހާތަނަށް ލޭންޑް ޔޫސް ޕްލޭން ހެދުމަށް ދިން މުއްދަތުގައި ޕްލޭނިން މިނިސްޓްރީއަށް ހުށަހަޅާފައިވަނީ 40 ރަށެއްގެ ލޭންޑް ޔޫސް ޕްލޭނެއެވެ. އޭގެ ތެރެއިން ޕްލޭނިން މިނިސްޓްރީން އެޕްރޫވް ކޮށްފައިވަނީ3ޕްލޭނެވެ. ލޭންޑް ޔޫސް ޕްލޭން އެކުލަވާލުމަށް ކައުންސިލްތަކަށް ދިމާވެފައިވާ މައްސަލަތައް ލޯކަލް ގަވަރމެންޓް އޮތޯރިޓީއާއި ދަނީ ހިއްސާ ކުރަމުންނެވެ.\nމިމައްސަލައަށް ހައްލު ހޯދުމަށް ކުރަމުންދާ މަސައްކަތްތަކާއި ގުޅޭގޮތުން ޕީއެސްއެމް ނިއުސްއަށް ދެއްވި ޚާއްސަ އިންޓަރވިއުއެއްގައި ލޯކަލް ގަވަރމަންޓް އޮތޯރިޓީގެ ޗީފް އެގްޒެކެޓިވް އޮފިސަރ ފާޠިމަތު އަފްޝަން ލަޠީފް ވިދާޅުވީ ރަށްރަށުގެ ބިންތަކާއި ބެހޭ ހުރިހާ ކަމެއް ގުޅިފައިވަނީ ލޭންޑް ޔޫސް ޕްލޭނާއި ކަމަށެވެ. ނަމަވެސް ކައުންސިލްތަކަށް އާމްދަނީ ލިބޭނެ މަސައްކަތްތަކާއި، ރަށްރަށުގެ ތަރައްޤީގައި ކައުންސިލުން ކުރަންޖެހޭ މަސައްކަތް ނުފެށި ލަސްވެފައިވަނީވެސް ލޭންޑް ޔޫސް ޕްލޭނާއި ހިސާބުން ކަމަށެވެ.\nމިމަސައްލައަށް ހައްލު ހޯދުމަށްޓަކައި ޕްލޭނިން މިނިސްޓްރީއާއި، ރައްޔިތުންގެ މަޖިލީހުގެ ލާމަރުކަޒީ ކޮމެޓީއާއިވެސް މަޝްވަރާކުރެވި، އަވަސް ހައްލެއް ހޯދުމަށް މިހާރު ނިމިފައިވާކަމަށް އަފްޝަން ވިދާޅުވިއެވެ. އެގޮތުން ލޭންޑް ޔޫސް ޕްލޭން އެކުލަވާލުމަށް މިހާރު ޤާނޫނުގައި އޮތް ގޮތަށް ލުއި ގޮތްތަކެއް ފަހިކޮށްދީ، ޕްލޭން ހުށަހެޅުމަށް ހަދަންޖެހޭ ގޮތްތަކަށް ބޮޑެތި ބަދަލުތަކާއިއެކު މިފެށޭ ހަފްތާގައި ކައުންސިލްތަކަށް ޕްލޭނިން މިނިސްޓްރީން ފޮނުވާނެކަމަށް އަފްޝަން ވިދާޅުވިއެވެ.\n“ކައުންސިލްތަކުގެ އާމްދަނީވެސް ބަންދުވެފަ. އަދި ރަށުގެ ތަރައްޤީގެ ކަންކަންވެސް ހުއްޓިފައި މިއޮތީ ލޭންޑް ޔޫސް ޕްލޭނާއި ހަމައިން. މިކަމުގައި އަޅުގަނޑުމެންނަށް އޮތް ހައްލަކީ މުޅި ލޭންޑްޔޫސް ޕްލޭން ފުރިހަމަ ނުވިނަމަވެސް، އެއީ ޤާނޫނުގައި އެބަހުރި ލޭންޑްޔޫސް ޕްލޭނެއްގައި ހިމަނަންޖެހޭ އެތައް ކޮންޕޯނަންޓްތަކެއް. އެހުރިހާ އެއްޗެއް އެންމެ ފުރިހަމައަށް ނެތްކަމުގައި ވީނަމަވެސް ފުރަތަމަ ބިންތައް ދޫކުރެވޭ ވަރަށް ލޭންޑްޔޫސް ޕްލޭން ފާސްކޮށް ދެއްވާށޭ. ދެން މުއްދަތެއް ދެއްވާށޭ ފަހުން އެހިމަނަންޖެހޭ ބައި ފުރިހަމަކޮށްފައި، ހުށަހަޅަން. ލޭންޑް ޔޫސް ޕްލޭނަކީ ބަދަލުވެސް ވާއެއްޗެއް.” އަފްޝަން ވިދާޅުވިއެވެ.\nލާމަރުކަޒީ ގާނޫނުގައިވާ ގޮތުން ކައުންސިލްތަކުން އެކުލަވާލާ ލޭންޑް ޔޫސް ޕްލޭން، ޕްލޭނިން މިނިސްޓްރީ އަށް ހުށަހަޅައި ފާސްކުރުމަށް ފަހު، އެ އަށް އަމަލުކުރަން ފަށާނީ އެ ޕްލޭނަށް އަމަލުކުރުމަށް، ރައްޔިތުންނާ އެކު ބާއްވާ ބައްދަލުވުމެއްގައި ފާސްކުރުމުންނެވެ. އަދި މި ޕްލޭނަށް އެއްވެސް ބަދަލެއް ގެންނަ، ކޮންމެ ފަހަރަކު ވެސް އެގޮތަށް އަމަލުކުރަން ޖެހޭނެ ކަމަށް ބުނެފައި ވެއެވެ.


Raajje ishthihaaru kuran Korea ge celebrity in athuvejje | Mihaaru\nސައުތު ކޮރެއާއިން ރާއްޖެއަށް އައި ޓޫރިސްޓުން--ފޮޓޯ:އެމްއެމްޕީއާރްސީ\n01 ސެޕްޓެމްބަރ 2019 - 13:476comments\nމި ސެލެބްރިޓީން ރާއްޖެ އައީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) އާއި ސިންގަޕޫރު އެއާލައިން ގުޅިގެން، ރާއްޖެ ޕްރޮމޯޓްކުރަން ހިންގާ ހަރަކާތްތަކުގެ ތެރެއިންނެވެ. ސައުތު ކޮރެއާ އިން ރާއްޖެ އައި ޓޫރިސްޓުންގެ ތެރޭގައި، ކޮރެއާގެ މަޝްހޫރު އެންޓަޓައިންމަންޓް ކުންފުނި ޖޭވައިޕީ އަށް ނިސްބަތްވާ ތަރިން ހިމެނެ އެވެ.\nޖޭވައިޕީ އަކީ ކޮރެއާގެ އެންޓަޓެއިންމެންޓް އިންޑަސްޓްރީގައި ފާހަގަކޮށްލެވޭ އެންމެ ބޮޑު ތިން ކުންފުނީގެ ތެރޭގައި ހިމެނޭ ކުންފުންޏެކެވެ.\nސެލެބްރިޓީންގެ މި ޓީމުން ވަނީ އައްޑޫ އާއި އެ ތަނުގައި ހިންގާ އީކުއޭޓާ ވިލެޖަށާއި ޝަންގްރިލާ ވިލިނގިލި ރިސޯޓް އެންޑް ސްޕާއަށް ޒިޔާރަތްކޮށްފަ އެވެ. އަދި މި ޓީމުން ވަނީ ދަތުރާ ގުޅޭ އަށް ވީޑިއޯއެއް ސޯޝަލް މީޑިއާގައި އާންމުކޮށްފަ އެވެ.\nސައުތު ކޮރެއާގެ އެންމެ ނުފޫޒު ގަދަ ސެލެބްރިޓީން ކުރި މި ދަތުރުގައި "މިޑްސަމާ ނައިޓް ޓްރެވެލް ޓޯކް" ގެ ނަމުގައި ކޮންސާޓެއް ވެސް ބާއްވާފައިވެ އެވެ.\nސައުތު ކޮރެއާއިން ރާއްޖެއަށް އައި ސެލެބްރިޓީންގެ ޓީމް--ފޮޓޯ:އެމްއެމްޕީއާރްސީ\nއެމްއެމްޕީއާރްސީން ބުނީ ސައުތު ކޮރެއާ އަކީ ރާއްޖޭގެ ޓޫރިޒަމް ދާއިރާ އަށް މުހިއްމު މާކެޓެއް ކަމަށެވެ. މިއަހަރުގެ މިހާތަނަށް ކޮރެއާއިން 19،000 އަށް ވުރެ ގިނަ ޓޫރިސްޓުން ޒިޔާރަތްކޮށްފައިވެ އެވެ. މިއީ މިދިޔަ އަހަރަށް ވުރެ 8 ޕަސެންޓުގެ ކުރިއެރުމެކެވެ. މިދިޔަ އަހަރު އެ ގައުމުން 34،400 މީހުން ސައުތު ކޮރެއާ އިން އައިސްފައިވެ އެވެ.\nއިތުރު ލިޔުންތައް ޓޫރިސްޓުން ޓޫރިޒަމް ސައުތު ކޮރެއާ އެމްއެމްޕީއާރުސީ


އެމްޑީޕީ ގެ 11 ޓީމުން 35 ރަށެއްގައި މި ހަފްތާ ބަންދުތެރޭ ކެމްޕެއިންގެ މަސައްކަތްތައް ކުރިއަށް ގެންދިޔަ – Maldivian Democratic Party\nއެމްޑީޕީ ގެ 11 ޓީމުން 35 ރަށެއްގައި މި ހަފްތާ ބަންދުތެރޭ ކެމްޕެއިންގެ މަސައްކަތްތައް ކުރިއަށް ގެންދިޔަ\nއެމްޑީޕީ ގެ 11 ޓީމުން 35 ރަށެއްގައި އެކުވެރި ތަރުހީބާއިއެކު މިނިމޭ ހަފްތާ ބަންދުތެރޭ ކެމްޕެއިންގެ މަސައްކަތްތަކުގައި ބައިވެރިވެފައިވެއެވެ. އެމްޑީޕީ އިންޞާފުގެ ދަތުރުގެ އަދި ދޭތިން ފަހެއްޗާއި ވަޢުދާއި ހިނގުމުގެ މަސައްކަތު ބައްދަލުވުންތަކާއި ޕްރޮގްރާމްތައް ރާއްޖޭގެ އެކި ސަރަހައްދުގައި ވަނީ ހީވާގިކަމާއިއެކު އެމްޑީޕީގެ މެމްބަރުން ކުރިއަށްގެންގޮސްފައެވެ.\nމި ހަފްތާ ބަންދުތެރޭގައިވެސް އެމްޑީޕީގެ ރިޔާސީ ކެމްޕެއިންގެ އިސްކޮށް ހަރަކާތްތެރިވެވަޑައިގަންނަވާ ކޯޑިނޭޓަރުންނާއި ޓީމް ލީޑަރުންގެ ގޮތުގައި އެމްޑީޕީ ސަރުކާރުގެ ވަޒީރުންނާއި، ރައްޔިތުންގެ މަޖިލީހުގެ އެމްޑީޕީ މެމްބަރުންނާއި، ޕާޓީ ގެ މެމްބަރުން 35 ރަށެއްގައި ކެމްޕެއިންއާއި ގުޅުންހުރި މަސައްކަތުބައްދަލުވުންތައް ހިންގެވުމާއި ދޮރުން ދޮރަށް ހިންގެވުމުގައި ޢަމަލީގޮތުން ބައިވެރިވެވަޑައިގަންނަވަމުން ގެންދަވާފައިވެއެވެ.\nހަމައެއާއިއެކު ކުލަގަދަ، ނިސްބަތުން ބައިވެރިން ވަރަށްގިނަ އަދި ތާއީދާއި “އެއްބުރުން” ގެ އަޑުން ގުގުމާލި ޖަލްސާތަކެއް މިހަފްތާ ބަންދުތެރޭ ބޮޑުތިލަދުންމަތީގައި ވަނީ ބޭއްވިފައެވެ. 8 މޭ 2013 ވީ ބުދަދުވަހު ށ. މިލަންދޫގައި ބޭއްވުނު ރޭގަނޑުގެ ބޮޑުޖަލްސާއަކަށްފަހު9މޭ 2013 ވަނަދުވަހު ހއ. އިހަވަންދޫގައި އެމްޑީޕީ އުފާވެރި ހަވީރެއްގެ ހަފްލާ އަދި އެރޭ ހއ. ދިއްދޫގައި ބޮޑު ޖަލްސާ، އަދި 10 މޭ 2013 ވީ ހުކުރު ދުވަހު ހދ. ކުޅުދުއްފުށީގައި އުފާވެރި ހަވީރަކާއެކު އެރޭގެ ރޭގަނޑުގެ އިހްތިފާލްތަކާއި “އެއްބުރުން” ބޮޑު ޖަލްސާގެ އެއްވުމުންވަނީ އެމްޑީޕީއަށް އިތުރުވަމުންތާތާއީދު ފާހަގަކުރެވިފައެވެ.\nއެމްޑީޕީގެ އިންސާފުގެ ދަތުރާއި އެކު ވަޢުދާ ހިނގުމާއި ދޭތިން ފަހެތި އަދި ރިޔާސީ ކެމްޕެއިންގެ ޖަލްސާތައް ރާއްޖޭގެ އެކިކަންކޮޅުގައި ދަނީ ހިނގަމުންނެވެ. ކުރިއަށްއޮތް ދައުރަށް ރައްޔިތުންގެ ވިސްނެވުމާއެކު އެކުލަވާލެވެމުންދާ އެމްޑީޕީ މެނިފެސްޓޯގައި ހިމެނޭ އުސްއަލިތައް ކޮންމެ ދެހަފްތާއަކުންކަހަލަ ގޮތެއްގައި އެމްޑީޕީން ގެންދަނީ މުޅި ރާއްޖެއަށް ހުޅުވާލަމުންނެވެ. ރާއްޖޭގެ 19 އަތޮޅާއި2ސިޓީގައި އެއްދުވަހަކު އެއްވަގުތަކާހެން ހުޅުވާލެވެމުންދިޔަ ސިޔާސަތުތަކުގެ ތެރޭގައި ގެސްޓް ހައުސް ވިޔަފާރީގެ ސިޔާސަތާއި، މެރިކަލްޗަރުގެ ވިޔަފާރީގެ ސިޔާސަތު އަދި މިނިވަން މަސައްކަތްތެރިޔާގެ ސިޔާސަތު ހިމެނެއެވެ. 07 ސެޕްޓެމްބަރ 2013 އާއި ދެމެދު މިއޮތް މުއްދަތުގައި އެފަދަ އިތުރު ފަސް ހަ ހުޅުވާލުމެއް މުޅި ރާއްޖޭގައި މުނާސަބު ކުރެވުމަށް އެމްޑީޕީ އިން ވަނީ އުފާވެރި ހަފްލާތައް އިންތިޒާމްކޮށްފައެވެ.